
Primele 24 de ore 

Căpitanul de securitate Vlad Roşca urca grăbit treptele ce 
duceau la etajul unde se afla apartamentul actriţei Eliza 
Dornescu. „Nu-mi plac dimineţile de noiembrie... Categoric! Nu 
pot să le sufăr. Sunt mohorâte, triste, parcă le lipseşte ceva.” 

Apartamentul actriţei nu era prea mare, însă mâini 
îndemânatice îl aranjaseră cu un gust deosebit. Din holul mic, 
de la intrare, pătrundeai în sufragerie şi de aici în dormitor. 

Pe patul acoperit cu o cuvertură mătăsoasă, de culoare roz, 
zăcea nemişcată Eliza Dornescu. 

In primul moment căpitanul Roşca avu impresia că în faţa lui 
se află un cadavru. Imobilitatea şi rigiditatea corpului îl făceau 
să se gândească, fără voie, la acest lucru. Respirația liniştită şi 
ritmică înlătură însă prima impresie. 

Când căpitanul se apropie de pat, actriţa, parcă simțind 
prezenţa cuiva în cameră, întredeschise ochii. O privire stranie, 
la fel de imobilă ca şi trupul. Atât. Căpitanul Roşca zâmbi 
încurajator, dar zâmbetul său rămase fără răspuns. 
„Paralizată..., stare de inconştiență, evident...” gândi el, în 
vreme ce Eliza Dornescu închise ochii, fără să schiţeze un efort 
cât de mic pentru a rosti măcar un cuvânt. 

In apartament se aflau toți cei care în mod obişnuit sunt 
chemaţi în asemenea împrejurări, bineînţeles, în primul rând, 
doctorul Antoniu. Fotografiile, măsurătorile, cercetarea 
amprentelor, toate au fost îndeplinite cu conştiinciozitate, dar şi 
cu repeziciune, deoarece căpitanul era nerăbdător să-si înceapă 
cercetările personale. 

In cele din urmă agitația se potolise şi căpitanul Roşca 
rămăsese numai cu colaboratorul său apropiat, locotenentul 
Davidescu. 

Aşezat într-un fotoliu tapisat în roz pal, ca şi cuvertura de pe 
pat, Roşca recapitula cele întâmplate până atunci. Seara trecută 
un bărbat adusese un plic, pe care-l predase ofițerului de 
serviciu. Pe foaia de hârtie din interior, un text laconic: „Stimaţi 
tovarăşi, trebuie să vă aduc la cunoştinţă un fapt îngrozitor. 
Aştept pe cineva dintre dumneavoastră mâine dimineaţă, la ora 
9.” Urmau iscălitura, descifrabilă, Eliza Dornescu, şi adresa. 
Căpitanul Roşca primise ordin de la colonelul Manea să dea curs 
sesizării. A doua zi, la ora opt dimineaţa, locotenentul Davidescu 


se afla în apropierea adresei indicate în scrisoare. Conform unei 
înţelegeri prealabile dintre el şi căpitan, venise cu o oră mai 
devreme. Apariţia maşinii Salvării îl intrigase. Când îşi dăduse 
seama despre ce era vorba, locotenentul telefonase căpitanului 
Roşca şi doctorului Antoniu. 

Acestea fuseseră împrejurările dramatice dinaintea sosirii sale 
aici. „Fără îndoială, Eliza Dornescu a fost victima unei agresiuni 
criminale,” gândi căpitanul. 

În încăpere intră o femeie în vârstă, îmbrăcată modest şi 
decent. Părul, complet alb, încadra o faţă pe care anii aproape 
că nu lăsaseră urme. 

Roşca îi făcu semn să se aşeze în fotoliu şi vreme de câteva 
minute o privi cu atenţie, fără să rostească un cuvânt. Femeia 
părea foarte emoţionată de cele întâmplate. 

- Aşadar, dumneavoastră aţi anunţat Salvarea? 

- Da, eu. Sunt mătuşa ei, Catrina Dornescu. Starea Elizei m-a 
înfricoşat... 

- Vă rog să-mi relataţi cum şi când aţi descoperit-o pe 
nepoata dumneavoastră în starea în care se află şi acum. 

Catrina Dornescu făcu un gest care vroia să însemne că 
emoția îi oprea orice cuvânt. 

Locotenentul Davidescu se grăbi să-i aducă un pahar cu apă. 
Femeia bău cu greu câteva înghiţituri. 

- Fumaţi? 

- Nu, mulţumesc! 

Lui Roşca îi plăcea să servească pe alţii cu ţigări, el nemaifiind 
fumător de multă vreme. Rareori - şi asta doar când se afla în 
faţa unui caz complicat - îşi aprindea o ţigară, ca acum, fapt 
remarcat imediat de locotenent, care îi cunoştea prea bine 
obiceiurile. 

- Vă înţeleg durerea, doamnă, însă vă rog să faceţi un efort... 

- Da..., bine! 

Vocea îi era moale, aproape stinsă. 

- Astăzi de dimineaţă, ca de obicei, i-am adus câteva 
cumpărături din piaţă... 

- Locuiţi în apropiere? 

- Da. La trei staţii de autobuz de aici. Sunt singură. Ca şi ea. 
Eliza nu avea pe nimeni. Adică... nu chiar pe nimeni. 

- Înţeleg. A fost căsătorită? 

- Nu! 


- Rude? 

- În afară de mine, nici una. 

- Părinţii? 

- Au murit amândoi într-un accident de automobil. 

- De mult? 

- Da. Acum vreo douăzeci de ani. 

- Dumneavoastră i-aţi fost ca o a doua mamă? 

- Bineînţeles. 

- De ce nu locuiţi împreună? 

Femeia nu răspunse. Privea în jos, fixând un punct nedefinit 
de pe parchet. 

- Nu ar fi fost mai bine? reluă căpitanul. 

- Ba da. 

Catrina făcu o mică pauză, apoi ridică privirea, evitând-o însă 
pe cea a căpitanului. 

- Vă ascult! insistă Roşca. 

- Fiecare dintre noi înţelege altfel viaţa. 

- Ce vreţi să spuneţi? Mă iertaţi că mă opresc asupra unor 
amănunte, dar s-ar putea ca şi din ele să aflu lucruri care să mă 
intereseze în rezolvarea cazului. 

- Ştiţi, diferenţa de vârstă, de concepţie... Eliza e tânără, 
frumoasă, are mulţi admiratori... 

Fără să vrea, Roşca îşi aminti de trupul învăluit în capotul 
vernil, străveziu, aşa cum îl admirase din prima clipă a intrării 
sale în apartament. Remarcă şi înfăţişarea deosebită a Catrinei 
Dornescu, care în ciuda părului alb nu arăta deloc vârsta. 

- Ce credeţi? O să scape? întrebă deodată Catrina. De fapt, ce 
i s-a întâmplat? Ce spune doctorul? 

Roşca tresări. Se lăsase furat de gânduri, spre surprinderea 
colaboratorului său, care nota discret întregul interogatoriu. 

- N-am discutat nimic cu medicul, îi răspunse Roşca, 
aprinzând o nouă ţigară. 

Locotenentul Davidescu zâmbi. Doar Roşca fusese cel dintâi 
care solicitase doctorului Antoniu să i se comunice, cât mai 
repede cu putinţă, raportul medical şi rezultatele analizelor. 

- Credeţi că starea Elizei se datorează unui şoc? 

- Deocamdată nu cred nimic, răspunse căpitanul. V-aş ruga să 
mă lăsaţi să vă pun tot eu întrebări... 

Catrina se abţinu să răspundă, însă o uşoară Roşcaţă îi coloră 
obrajii. 


- În ultima vreme, aţi observat cumva dacă nepoata 
dumneavoastră era preocupată de ceva? Dacă era mai 
nervoasă... Se comporta altfel decât eraţi obişnuită? 

- Nu. Nu am observat nimic neobişnuit în comportarea ei. 

- A ameninţat-o cineva? A avut vreun necaz? O pândea vreun 
pericol? 

- N-am cunoştinţă de aşa ceva, răspunse Catrina după o 
oarecare ezitare. 

- Gândiţi-vă bine! 

- M-am gândit. 

Urmară câteva momente de tăcere. În cameră era cald. 
Locotenentul urmărea de la fereastră dansul primilor fulgi de 
zăpadă. 

Vocea lui Roşca, gravă, baritonală, întrerupse tăcerea: 

- Sunteţi persoana cea mai apropiată de Eliza Dornescu. V-aş 
ruga să-mi spuneţi dacă lipseşte ceva din apartament! 

- Ce anume? 

- Bani, obiecte preţioase... 

- Credeţi că e vorba de un furt? 

- Tot ce se poate. 

- Atunci, îngăduiţi-mi să controlez! 

- Poftiţi! 

- Ştiţi, în clipele acelea nu m-am gândit la aşa ceva... 

- E firesc. 

Căpitanul Roşca şi colaboratorul său aşteptară vreme de 
câteva minute, urmărind cu atenţie fiecare gest al femeii. În 
sfârşit, aceasta se întoarse, aşezându-se pe fotoliu. 

- Cred că nu lipseşte nimic. 

- Nu sunteţi sigură? 

Catrina ridică din umeri. 

- Ceea ce mi se pare mai important - bijuteriile, lucrurile de 
valoare - sunt toate la locul lor. 

- Mda! Vă rog să reveniţi la momentul descoperirii nepoatei 
dumneavoastră, spuse brusc Roşca. Glasul îi era acum mai 
aspru decât la început. 

„De ce s-o fi enervat?” se întrebă locotenentul, fără a putea 
să-şi dea un răspuns, deoarece, din discuţia de până acum, 
nimic deosebit nu-i atrăsese atenţia. 

- Aşadar, pe la ora şapte, am deschis uşa apartamentului. 

- Aveaţi şi dumneavoastră o cheie? 


- Desigur. Doar îi făceam menajul. 

- Nu vi s-a părut nimic suspect în momentul când aţi intrat? 

- Nu. Am aprins lumina pe holul mic, am aşezat cumpărăturile 
în cămară, m-am dezbrăcat de palton şi am început să prepar 
mâncarea pentru prânz. Acest lucru îl făceam zilnic, afară de 
duminică, zi când Eliza mânca în oraş, invitată de vreun coleg 
sau... admirator. 

Făcu o pauză, ca şi cum i s-ar fi părut că nu găseşte expresia 
cea mai potrivită pentru cea de-a doua categorie de prieteni ai 
nepoatei sale. 

- Azi e luni, remarcă Roşca. leri v-aţi văzut cu Eliza? 

- Nu. 

Roşca încruntă sprâncenele. Remarcase, în frântura de 
secundă care precedase răspunsul, o nouă ezitare. „Oare 
femeia aceasta distinsă ascunde adevărul? Să ştie mai uite 
lucruri decât a declarat până acum?” 

- La ce oră obişnuia să se trezească? 

- La şapte, întotdeauna. Ea intra în baie, iar eu, între timp, 
dereticam prin bucătărie şi pregăteam cafeaua. Apoi se ducea la 
teatru, pentru repetiţii. De multe ori era chemată la radio sau la 
televiziune. 

De-abia acum Roşca îşi aminti de unde o cunoştea pe Eliza 
Dornescu. Ca actriţă se numea Lia Dorna. Steaua teatrului 
muzical. Şi el o admira ori de câte ori o vedea pe scenă. Dar 
femeia care zăcea acum rigidă şi inconştientă se deosebea mult 
de artista plină de temperament care seară de seară smulgea 
ropote de aplauze. 

- Astăzi avea un program deosebit? De obicei lunea actorii n- 
au spectacole. Cel puţin aşa ştiu eu... 

- Mi se pare că avea o înregistrare la radio, pe la ora zece. Nu 
ştiu nici eu precis... Ca de obicei, am aşteptat-o cu cafeaua 
pregătită. Când mi-am dat seama că Eliza nu trecuse în baie, 
aşa cum îi era obiceiul, m-am dus în dormitor. Şi acolo... 

Din nou groaza se întipări pe faţa Catrinei Dornescu. 

- Şi? insistă Roşca, dar trebui să aştepte, un timp până ce 
femeia izbuti să-i răspundă. 

- La început nu mi-am dat seama ce s-a întâmplat. Storurile 
erau trase. Camera se afla în întuneric. Am răsucit comutatorul 
şi m-am uitat spre pat. Totul era neatins, ca şi cum Eliza n-ar fi 
dormit peste noapte acasă. Am zărit-o când m-am întors spre 


uşa ce dă la baie, dar nu m-am putut apropia de ea. 

- Aţi crezut că era moartă? 

- Da. Apoi mi-am dat seama că trăieşte..., că e paralizată. 
Privirea ei... n-am s-o pot uita niciodată. Am telefonat imediat la 
Salvare. 

Abia acum cedară nervii Catrinei Dornescu. Izbucni în hohote 
de plâns, ceea ce îl obligă pe Roşca să pună capăt 
interogatoriului; 

- Vă rog să vă liniştiţi! îi spuse el şi îi făcu un semn discret 
locotenentului să o scoată pe femeie din încăpere. 


* 


- Povestea asta mi se pare mult mai ciudată decât mi-am 
închipuit! exclamă Roşca atunci când locotenentul Davidescu se 
reîntoarse în cameră. 

- După opinia mea, ancheta noastră depinde în primul rând de 
rezultatul cercetărilor doctorului Antoniu. 

- Aşa este! Dar până când vom obţine acest rezultat... Primele 
constatări au stabilit că Eliza Dornescu nu prezintă leziuni. Aşa 
că starea în care se află se datorează fie unui şoc violent, fie 
unui anumit fapt pe care deocamdată nu-l cunoaştem. 

Roşca privi cu luare-aminte dormitorul, cercetând din ochi 
fiecare obiect, căutând parcă să desluşească în acest fel cărui 
fapt se datora starea actriţei. 

- S-ar putea să fie vorba de un şoc, îşi reluă căpitanul, cu voce 
tare, firul gândurilor. In acest caz însă, din câte mă pricep, oricât 
de puternică ar fi violenţa şocului, este aproape exclusă 
paralizia întregului corp, ca să nu mai vorbesc de amnezie - 
totală, după câte mi-am dat seama. 

- Într-adevăr, de obicei şocurile dau paralizii parţiale, iar la 
persoanele suferinde de o boală de inimă pot produce un 
infarct, uneori fatal. 

- Da. Din păcate, aşa stau lucrurile, dar poate că aici e vorba 
de altceva. Să presupunem că actriţa ar face o excepţie de la 
regulă. In consecinţă, suferă un şoc în urma căruia se produc 
paralizia şi amnezia totală. Dar nu există efect fără cauză şi 
atunci, cum este firesc, se pune întrebarea: cine este vinovat de 
şocul produs? Răspunsul nu poate fi decât unul singur: persoana 
care avea interesul să o împiedice pe Eliza Dornescu să ne 
aducă la cunoştinţă acel „fapt îngrozitor”. 


- Deocamdată nu avem, ca punct de pornire, decât 
declaraţiile Catrinei Dornescu. Dar nu-mi vine să cred că e 
singura persoană care cunoaşte amănunte din viaţa actriţei. 

- Sunt convins, încuviinţă căpitanul Roşca. Dealtfel, Catrina 
Dornescu a recunoscut că în viaţa Elizei există mai multe 
persoane. Pe acestea trebuie să le căutăm, să le descoperim... E 
posibil ca bătrâna să nu cunoască decât pe câţiva dintre cei 
care o înconjurau pe Eliza. Chiar dacă cele două femei au locuit 
cândva împreună, nu e obligatoriu să-şi cunoască fiecare taină a 
sufletului. Desigur, primele indicii ale anchetei ne-au fost 
furnizate de Catrina Dornescu. Dar nu ne vom limita numai la 
ele. 

- Mai ales că, după unele şovăieli ale bătrânei, am impresia că 
nu e dispusă să ne spună tot ce ştie. 

- S-ar putea ca reţinerile ei să se datoreze emoţiei pe care a 
încercat-o sau dorinţei de a nu divulga anumite lucruri, prea 
intime, din viaţa actriţei, care - să nu uităm! - îi e nepoată. Dar 
s-ar putea tot atât de bine ca atitudinea Catrinei Dornescu să se 
datoreze şi altor cauze, în sfârşit, vom vedea! Deocamdată 
planul meu e să încercăm aflarea amănuntelor care ne 
interesează. Şi iată cum: vom reconstitui o zi din viaţa actriţei, 
ca şi cum nimic nu s-ar fi întâmplat. 

- Perfect! Numai că la acest joc ar trebui să participe şi 
Catrina, bineînţeles fără ştirea ei. Eventual, o putem reţine aici 
un timp mai îndelungat, pretextând continuarea interogatoriului. 

- Nu aş vrea s-o forţăm să urmeze pista care ne trebuie nouă. 
Vom obţine mai mult dacă o lăsăm să acţioneze aşa cum crede 
ea de cuviinţă. Ţie îţi revine sarcina de a o urmări. In ceea ce 
mă priveşte, voi rămâne aici. 

Un ciocănit discret în uşă le întrerupse discuţia. La invitaţia 
căpitanului, în dormitor intră Catrina Dornescu, care i se adresă 
cu oarecare sfială: 

- Domnule, am o rugăminte. Nu s-ar putea să amânaţi pentru 
mâine continuarea interogatoriului? Ştiţi, nu mă simt prea bine. 
Emoţiile prin care am trecut... 

Femeia era stânjenită. Bănuia că dorinţa pe care o exprimase 
nu era pe placul interlocutorului. 

- Sunt de acord, însă, cu permisiunea dumneavoastră, noi 
vom mai rămâne. 

- Desigur. Cum doriţi, rosti Catrina, parcă în şoaptă. 


- V-aş ruga ca mâine dimineaţă, la orele opt, să fiţi aici. 

Catrina Dornescu se opri în pragul uşii. 

- Atunci... să vă las cheia de la intrare? 

- Dacă doriţi... 

La puţin timp după plecarea bătrânei părăsi apartamentul şi 
locotenentul Davidescu. 

Catrina mergea fără să privească în urma ei. Se părea că nu 
bănuia a fi urmărită pas cu pas. Aşa cum nici locotenentului 
Davidescu nu-i trecea prin gând că, la rândul său, era urmărit. 
Din gangul unui bloc învecinat, un tânăr zvelt pornise pe urmele 
lui. 


* 

Căpitanul Roşca îşi aprinse a treia țigară din acea zi. Era 
amiază şi pentru asta nu era nevoie să se uite la ceas. Ştia prea 
bine că pe la douăsprezece i se făcea întotdeauna foame. 
Dimineaţă plecase în grabă de la birou şi îşi uitase acolo 
sandvişurile pregătite de soţie. Acum îşi întocmise un plan şi 
pentru a-l respecta era nevoit să nu se mişte din apartamentul 
actriţei. 

Locotenentul Davidescu nu dăduse nici un semn de viaţă. 
Telefonul sunase doar de două ori. Prima dată, pe la ora 
unsprezece, un bărbat se interesase de ce Lia Dorna nu se 
prezentase la repetiţie. Bănuind că e vorba de directorul sau 
regizorul teatrului muzical, căpitanul Roşca se recomandase 
drept medicul de serviciu al circumscripţiei sanitare, chemat să 
constate starea gripală a actriţei. Bineînţeles, nu uitase să 
adauge că actriţa va fi nevoită să stea în casă cel puţin trei zile, 
iar, dacă starea ei se va înrăutăţi, o va transporta la spital. 
Pretextă apoi că tocmai o examina pe pacientă şi aşeză repede 
receptorul în furcă. Telefonul zbârnâise din nou. La început 
ezitase să răspundă, apoi, brusc, se decisese să ridice 
receptorul. Nu auzi decât tonul. Stinse, surprins, ţigara şi o 
azvârli în scrumieră. Îşi roti privirea prin dormitor. Imediat însă 
izbucni iar soneria telefonului, care încetă la fel de repede. O 
nouă greşeală? Sau, mai degrabă, apelul telefonic era un 
semnal convenţional! Dar cine ar fi trebuit să răspundă 
chemării? De obicei, la ora aceasta actriţa nu se afla acasă. Cel 
puţin aşa spusese Catrina. Atunci?... Atunci poate că apelul îi 
era adresat chiar ei. 


Trecură încă vreo câteva minute. Şi deodată răsună din nou 
soneria telefonului, de data aceasta prelung, neîntrerupt. Ridică 
receptorul. Tăcere. La celălalt capăt al firului nu se auzea nici un 
apel, nici un zgomot. Cineva asculta, fără îndoială, aşteptând să 
i se vorbească, aşa cum făcea şi el. Apoi căpitanul Roşca auzi 
declicul uşor al telefonului care chemase şi... tonul. 

Aşadar, misterioasa persoană aşezase receptorul în furcă. 
Deci nu se înşelase! Cineva a chemat prin două semnale 
convenţionale. Neprimind răspunsul aşteptat, a sunat pentru a 
treia oară, încercând să afle ce s-a întâmplat. Dar de ce nu 
vorbise? Cine era persoana care telefonase şi cine ar fi trebuit 
să-i răspundă? 


* 


Catrina Dornescu mergea liniştită, fără grabă, ca şi cum ar fi 
fost într-o plimbare duminicală. Ninsoarea se transformase în 
lapoviţă şi lapoviţa într-o ploaie măruntă, rece şi pătrunzătoare. 
Locotenentul reţinea, din cele spuse la interogatoriu, că locuinţa 
Catrinei se afla situată la o depărtare de trei staţii de autobuz 
faţă de casa actriţei. De aceea deveni mai circumspect când 
femeia, depăşind această distanţă, îşi continuă mersul prin 
ploaie, în direcţia bulevardului central al oraşului. „Parcă spunea 
că nu se simte bine! încotro se duce, când firesc ar fi fost să se 
întoarcă acasă?” se întrebă locotenentul Davidescu, dar nu mai 
avu timp să-şi răspundă; simţea că cineva se află în spatele său, 
că este urmărit. Verifică imediat. Dar nimeni nu-şi făcu apariţia. 
Nu era cazul să stea mult pe loc, deoarece risca să o piardă din 
vedere pe bătrână. Îşi reluă drumul tocmai la timp. Catrina 
intrase într-un bufet lacto-vegetarian. Se grăbi să o ajungă din 
urmă. 


* 


Încă de dimineață colonelul de securitate Andrei Manea 
decisese ca maiorul Dan Tomescu şi locotenentul Anton Mareş 
să se ocupe de dosarul de la Institutul de cercetări energetice. 
Hotărârea era întemeiată pe faptul că această echipă rezolvase 
cu succes şi alte dosare care intraseră în atenția spionajului 
economic. 

Ca de obicei, colonelul expuse în faţa colaboratorilor săi 
principalele coordonate ale dosarului, aşa cum rezultau din 


cercetările şi informaţiile de până atunci. 

În Institutul de cercetări energetice se experimentase de 
câteva zile o nouă formulă a proceselor electrice în materie 
vitroasă. Descoperirile inginerului George Munteanu privind 
procesele tehnologice pentru sticlele fotosensibile, sticlele 
luminiscente şi laserii din sticlă erau fundamentul unei lucrări de 
mare importanţă economică pentru ţara noastră. Toată lucrarea 
se efectua în cel mai strict secret; la desăvârşirea ei participa un 
număr extrem de restrâns de cercetători. Dar iată că, pe 
neaşteptate, se interceptase un mesaj codificat. Descifrarea lui 
a fost o adevărată surpriză, întrucât conţinea o bună parte din 
rezultatele noilor experimentări secrete de la Institutul de 
cercetări energetice. 

Cum e şi firesc, primele cercetări ale maiorului Dan Tomescu 
se îndreptară către persoanele care se ocupau direct de 
experimentarea noii formule a proceselor electrice în materie 
vitroasă. 

Aşezat la biroul din camera de lucru, maiorul revedea scurtele 
sale însemnări asupra celor trei persoane care alcătuiau echipa 
de cercetători. În aparenţă, nici una dintre ele nu prezenta 
motive pentru a fi suspectată. Inginerul George Munteanu, şeful 
lucrărilor, era un om în etate, necăsătorit, savant de renume 
internaţional, autorul unor importante studii, articole şi referate 
ştiinţifice. Avea aproape treizeci de ani de activitate laborioasă 
şi devotată pe tărâmul ştiinţei. Inginerul Vicenţiu Daleş, 
principalul său colaborator, căsătorit, deşi cel mai tânăr membru 
al echipei, dovedise o pricepere profesională desăvârşită, ca şi 
laboranta Anca Rodan, asistenta celor doi ingineri. 

Acestea erau primele date pe care le avea. Atât şi nimic mai 
mult. Fără îndoială, trebuia să afle urgent cât mai multe lucruri 
despre cei trei. Şi pentru aceasta calea cea mai eficientă, după 
părerea sa, nu putea fi decât urmărirea activităţii lor. 


x 


Din informaţiile primite, locotenentul Mareş ştia că laboranta 
Anca Rodan nu lucra la institut decât până la orele trei după- 
amiază. Cam pe la două şi jumătate el se afla cu maşina la locul 
de parcare al institutului. 

Cerul se acoperise de nori plumburii şi lumina zilei se 
estompase într-atât, încât aveai impresia că din clipă în clipă se 


va lăsa noaptea. 

Puțin după ora trei o femeie înaltă, uscăţivă, cu părul oxigenat 
şi cu un mers mărunt şi repede, îşi făcu apariţia pe poarta 
institutului. Era îmbrăcată cu un palton violet, croit impecabil; în 
picioare avea cizme albe, lungi, până aproape de genunchi, iar 
pe cap purta o basma fină de mătase albă cu picouri violete. 

Pentru câteva momente Mareş tresări fără voia lui şi simţi că 
inima îi bate mai puternic. Laboranta Anca Rodan se oprise în 
poarta institutului şi-şi îndreptase privirile spre el, făcându-i un 
semn prietenesc cu mâna. Se recunoscură imediat. Fuseseră 
colegi de liceu, într-un oraş de provincie. 

Neaşteptata reîntâlnire, tocmai în aceste împrejurări, putea să 
aibă urmări destul de puţin plăcute, dar acum Mareş nu mai 
avea posibilitatea să dea îndărăt. 

- Ce mai faci, dragă Toni? Nu te-am văzut de atâta timp... 

Mareş îşi reveni imediat din surpriză. Arborând un surâs 
binevoitor, deschise portiera maşinii şi o invită lângă el. 

Anca Rodan acceptă bucuroasă invitaţia. Se aşeză pe 
canapeaua din dreapta lui Mareş şi îşi netezi şuviţele blonde, de- 
a lungul tâmplei. 

- Dacă nu sunt indiscretă, aşteptai pe cineva de la noi, de la 
institut? 

Mareş îşi stăpâni cu greu râsul, gândindu-se ce figură ar fi 
făcut fosta lui colegă de liceu dacă i-ar fi mărturisit adevărul. 

- Nu. Am avut treabă prin împrejurimi. 

- Eşti de mult în Bucureşti? 

- Da. De vreo trei ani. 

- Automobilul e al tău? 

- Da, răspunse el fără ezitare. Şi acum sunt la dispoziţia ta! 
Dacă nu ai nimic împotrivă, te-aş invita să iei masa cu mine. 

- N-am să te refuz, deşi ar trebui ca eu să mă revanşez pentru 
generozitatea pe care mi-ai arătat-o cândva. 

- Să lăsăm deocamdată amintirile. 

- Chiar dacă sunt plăcute? surâse Anca. Ascultă Toni, adăugă 
ea după câteva clipe de tăcere. Cunosc un restaurant admirabil, 
foarte aproape de aici. Şi, ca să nu avem discuţii, ne plătim 
fiecare consumaţia. 

- Bine. De acord. 

Mareş ambală motorul şi maşina demară lent. Conducea cu 
atenţie, întrucât circulaţia, la ora aceea, era foarte animată, iar 


asfaltul era acoperit cu un strat subţire de gheaţă. Maşina putea 
deci să derapeze în orice moment. 

Într-adevăr, restaurantul se afla foarte aproape, aşa că drumul 
nu dură mai mult de patru-cinci minute. Coborâră din maşină şi, 
galant, Mareş îi oferi Ancăi Rodan braţul, ţinându-i totodată 
umbrela, spre a o feri de ploaia care se pornise. 

În restaurant era plăcut. Interiorul rustic, cu măsuţe de pai şi 
taburele tapisate în catifea roşie, avea o notă de familiaritate. 
Anca alese o măsuţă aşezată lângă fereastră. In vreme ce Mareş 
cerceta lista de bucate şi o întreba ce ar dori să mănânce, 
laboranta arunca priviri, aparent distrate, pe fereastră, lăsând 
impresia că aştepta pe cineva, care, probabil, frecventa acest 
local. 

La început discuţia fu presărată cu tot felul de banalităţi şi cu 
amintirile din vremea petrecută împreună în şcoală. Când veni 
vorba de prezent, Mareş răspunse prudent, căutând să nu 
stârnească vreo bănuială. 

- Erai mult mai vorbăreţ în liceu, remarcă Anca Rodan, cu 
oarecare maliţiozitate. 

Locotenentul se mulţumi să răspundă cu un surâs. La un 
moment dat Anca Rodan, tot uitându-se pe fereastră, tresări, 
vădit tulburată. Mareş părea încă preocupat cu lista. In realitate 
examinase cu multă atenţie persoana care acum îşi lăsa 
paltonul şi pălăria la garderobă. Tocmai îşi punea întrebarea 
dacă bărbatul în etate, cu un aer atât de distins, era pricina 
emoţiei laborantei, când îl zări pe maiorul Dan Tomescu 
coborând dintr-o maşină. Aşadar, cel care îi saluta acum, pe 
Anca şi pe el, cu multă politeţe, nu putea fi altul decât inginerul 
George Munteanu. 

- Un fost coleg de liceu, Toni Mareş; tovarăşul inginer George 
Munteanu, şeful meu de la institut! făcu Anca Rodan 
prezentările. 

- Încântat să vă cunosc, rosti inginerul, dar vocea lui 
indiferentă exprima parcă tocmai contrariul. 

Îi întinse locotenentului o mână viguroasă, cu degete lungi şi 
subţiri. 

- Nu mai puţin, tovarăşe inginer, răspunse Mareş, căutând să 
pară cât mai degajat cu putinţă. Poftiţi, luaţi loc! îl invită el pe 
inginerul Munteanu la masa lor. 

- Tovarăşul inginer Munteanu nu obişnuieşte să ia masa cu 


subalternii, izbucni pe neaşteptate, oarecum cu reproş, Anca 
Rodan. 

Inginerul se abţinu să răspundă, prefăcându-se că ia drept o 
glumă cuvintele şi comportarea laborantei. 

- Vă rog să mă iertaţi! Trebuie să plec! 

In vreme ce inginerul se îndrepta spre un alt salon al 
restaurantului, la uşa de la intrare apăru maiorul Tomescu. ÎI 
căută cu privirea pe Mareş şi, când îl descoperi, îi făcu un semn 
arătându-i că vrea să-i vorbească. 


* 


Locotenentul Davidescu intră grăbit în bufetul lacto- 
vegetarian, examinând dintr-o privire interiorul localului. În 
încăperea îngustă şi destul de întunecoasă se aflau doar câteva 
măsuţe. La una dintre ele un bătrânel sorbea tacticos dintr-un 
pahar cu lapte. In spatele tejghelei, un individ solid, îmbrăcat 
într-un halat alb, probabil responsabilul, moţăia, cu aerul unui 
om plictisit de tot ceea ce îl înconjoară. De Catrina Dornescu, 
nici urmă. 

Nehotărât, Davidescu se opri în prag. Individul tresări din 
amorţeală, clipi des din ochii mici şi rotunzi ca nişte mărgele 
negre şi privi întrebător spre locotenent. 

- N-a intrat aici o doamnă în etate? îl întrebă locotenentul pe 
individul în halat alb. 

- Nu. 

Davidescu făcu câţiva paşi şi se opri în faţa bătrânelului. 

- Nici dumneata n-ai văzut-o? 

Insă acesta continua să savureze laptele ca şi cum nimic nu s- 
ar întâmpla în jurul lui. 

- Nu insistaţi, îi explică omul în halat alb, fără să se mişte de 
după tejghea. Dumnealui e surdo-mut. 

Locotenentul îşi aruncă privirile prin local. În spatele tejghelei 
se afla o altă încăpere, mai strâmtă decât aceea a localului 
propriu-zis. De-a lungul pereţilor, lăzi metalice pline cu sticle de 
lapte, de iaurt şi de suc de fructe. 

„Totuşi n-am visat, îşi spuse locotenentul. Catrina a intrat aici. 
Doar am văzut-o cu ochii mei.” 

Înciudat, părăsi localul. Se opri, nehotărât, în stradă. Fără să 
vrea, privi clădirea alăturată bufetului. O reclamă imensă, 
aninată deasupra intrării principale, anunţa „Teatrul muzical”, 


iar într-o vitrină, pe un afiş, se răsfăţa chipul surăzător al Elizei 
Dornescu. 

Locotenentul căută cu febrilitate o legătură între modestul 
bufet lacto-vegetarian şi clădirea Teatrului muzical, între ciudata 
dispariţie a Catrinei Dornescu şi afişul cu reclama Elizei. „Fără 
îndoială, între toate acestea există ceva, care le uneşte şi le 
rezolvă totodată, ceva pe care deocamdată nu pot decât să-l 
intuiesc, foarte vag”, îşi spuse şi intră, hotărât, în elegantul hol 
al teatrului. Un portar înalt, cât o girafă, cu umeri de boxer de 
categorie grea, îl opri cu un gest autoritar. 

- Pe cine căutaţi, vă rog? 

O inspiraţie de moment îl făcu pe locotenent să răspundă 
automat: 

- Aş vrea să vorbesc cu Lia Dorna. 

Portarul surâse şmechereşte şi îl fixă cu un ochi de expert. 

- Sunteţi nou pe aici, nu-i aşa? 

- Da! recunoscu Davidescu. 

- Azi e luni, e relache, adică liber, explică portarul, afişând o 
competenţă exagerată. Apoi îl studie pe locotenent cu atenţie, 
ca şi cum din această examinare ar fi reuşit să afle absolut totul 
despre omul care se afla în faţa lui. Ştiţi, aş putea, explică el, 
după ce socoti că s-a lămurit de ajuns cu cine are de-a face, să 
vă ajut... dacă vă interesează... problema. 

Subliniase ostentativ ultimele cuvinte şi acum aştepta, cu un 
zâmbet satisfăcut, răspunsul. 

„Interesant! îşi spuse Davidescu. Văd că este necesar să 
abordez şi această pistă. Cu atât mai mult, cu cât omul e dispus 
să-mi facă unele confidenţe.” 

Întinse mâna portarului, răspunzând zâmbetului şmecheresc 
cu o mână binevoitoare. 

- Sunt omul dumitale. Şi n-o să fie pe degeaba. 

Portarul clipi din ochi, înţelegător. 

- Ştiţi, mie îmi cade repede fisa. Am priceput imediat că 
sunteţi un genteleman. 

Davidescu se apropie de el şi îl fixă cu o privire insistentă. 

- Crezi că am vreo şansă? 

- Depinde! răspunse omul, enigmatic. 

- înţelegi ce vreau să spun, nu? 

- Păi! exclamă celălalt şi făcu un gest care putea să însemne 
orice. 


- Mă interesează domnişoara Lia Dorna... 

- Bănuiam, deşi nu v-am văzut niciodată pe aici... 

„Are memorie individul”, îşi spuse Davidescu. 

- Tocmai pentru că sunt nou... vreau să merg la sigur, 
înţelegi? continuă el cu voce tare. 

- Păi!... 

Şi iarăşi urmă gestul acela care putea foarte bine să fie şi un 
tic. 

- Aş vrea să aflu cât mai multe. 

- Despre cine? 

- Despre domnişoara Lia, se înţelege! 

- Dacă ştiu, vă spun. Eu sunt om cinstit. Nu vă duc cu preşul. 

- Foarte bine. E măritată? 

- Tttt! 

- li plac florile? 

- Oho! 

- Are mulți admiratori? 

- Mulţi, dar numai trei e serioşi. Pe cuvântul meu! Ascultaţi ce 
vă spun, că nu vă mint. 

- De unde ştii dumneata? Eşti sigur? 

- Păi! 

- Ce vrei să spui? 

- Lumea vorbeşte, trăncăneşte, ştiţi cum e la teatru. Eu am 
urechi bune, dar ochi şi mai şi! Şi, pe urmă, v-am mai spus-o: 
îmi cade repede fisa. 

- Deci ai putea să-mi spui şi mie cine sunt admiratorii? 

Portarul avu o ezitare, pe care Davidescu o sesiză 
numaidecât. De aceea îi strecură în palmă o hârtie de douăzeci 
şi cinci de lei. 

- Eu sunt mormânt! Da’ fiindcă-mi sunteţi simpatic, am să vă 
spun. 

- Poţi să contezi pe discreţia mea. Să nu-ţi faci vreo grijă din 
pricina asta. 

- Unul dintre ei e domn’ doctor. 

- Care doctor? 

- De la policlinică: Bănescu. E ăl mai bătrân, dar o iubeşte foc! 
Ceva ce nu s-a mai pomenit! Şi gelos... mamă, mamă! 

- Nu mai spune! 


- Omul e burlac. N-are nevastă, n-are copii. Are dreptu' , aşa- 
i? 


- Te cred. 

- Şi de bani, ce să mai vorbim? Odată, la o premieră, i-a luat 
domnişoarei uite-aşa un buchet, din alea..., cum le zice?... Aşa, 
mari, albe, care n-au miros, da' e scumpe. 

- Cale? 

- Păi! 

- Şi ceilalţi? 

- E mai tineri, dar focoşi. D'apăi şi domnişoara tare mai e 
frumoasă! Pe pictor, dacă vă duceţi des la teatru, nu se poate să 
nu-l ghiciţi. 

- Cunosc mai mulţi pictori. E scenograf? 

- Cum adică? 

- Lucrează decoruri în teatre? 

- Aşa, aşa! Asta-i zice Aliman. Are nume frumos Remus 
Aliman. Şi-i căsătorit. Da’ nevastă-sa e cam aşa - mă iertaţi -, 
într-o ureche. Dom' doctor ştie de el... 

- Şi ce zice? 

- Păi! Ce să zică? Odată a ieşit cu scântei. S-au certat rău de 
tot în culise, era să se şi bată. Mie mi-a spus Mimi, o fată din 
balet, care vede şi aude tot. 

- la uite! Şi al treilea? 

- Ei, ăsta-i mai nou. Şi să vă spun şi un alt secret. De el nu ştiu 
decât eu, nici măcar doamna Catrina n-a aflat! 

Davidescu era cât pe-aci să scoată un strigăt de bucurie. Se 
abţinu cu greu. Portarul îi părea acum un fel de comoară pe care 
numai el avusese norocul s-o găsească. 

- Cine-i doamna Catrina? 

- Mătuşa domnişoarei! Dar parcă i-ar fi mamă, aşa se ţine de 
capu' ei. Da' de ăsta mai tânăr nu ştie, v-o spun precis. N-a fost 
decât de trei ori pe-aici şi atunci, salon. 

- Nu ştii cum îl cheamă, cine e? 

- Aici e aici! V-am spus, e persoană discretă. 

- Deci altceva nu poţi să-mi mai spui? 

- Să fie al naibii care ştie mai multe! 

- Bine, îţi mulţumesc şi pentru atât! Măcar să ştiu cu cine am 
de-a face. 

- Păi! În mine puteţi avea încredere. Îmi sunteţi simpatic şi 
pace. De cum v-am văzut! declară solemn portarul. 

- Aş vrea să fii foarte discret. 

- Se-nţelege! 


- Ne vom revedea în curând. 

- Poftiţi! Poftiţi! O să fiţi totdeauna binevenit pe la noi, rosti 
portarul, ploconindu-se exagerat şi grăbindu-se să-i deschidă 
uşa. Şi nu uitaţi, adăugă el, că lunea nu o găsiţi aicea pe 
domnişoara! Da' şi mâine dacă veniţi, eu vă servesc, să n-aveţi 
grijă! 

- Poate îmi faci rost de adresa de acasă a domnişoarei, îl 
încercă Davidescu. O să fie bine pentru amândoi, înţelegi? şi 
locotenentul ieşi în stradă mai înainte ca portarul să-i dea un 
răspuns. 

Curând năvăli în holul teatrului un tânăr cu înfăţişare de 
sportiv. 

- Nea Costache! izbucni el. Cine era individul şi ce vroia? 

Portarul încercă să-i explice ceva, dar îşi aminti de hârtia de 
douăzeci şi cinci de lei din buzunar. Aşa că renunţă şi simulă 
imediat nedumerirea. Tânărul nu se lăsă însă amăgit atât de 
uşor. Se vede treaba că îşi cunoştea bine omul. Aşa că insistă, 
având totodată grijă să-i strecoare în palmă o mică „atenţie”. 
Acest ultim argument înmuie pe dată rigiditatea bravului portar. 

- Să fiu al dracului, dacă vă mint, maestre! Azi l-am văzut 
pentru prima oară. M-a întrebat de domnişoara! 

- De Lia?! 

- Da. Aşa cum vă spun. 

- Ce vroia să ştie? 

- Vrute şi nevrute! Da' şi eu, vă rog să mă credeţi, am fost 
mormânt! 

- Şi altceva...? 

- Eh, ba una, ba alta. Ce flori îi plac domnişoarei, pe unde 
locuieşte... 

- A întrebat şi asta? 

- Păi! Da’ parcă eu i-am spus ceva? 

- Ascultă-mă, nea Costache, aicea nu-i lucru curat! 

- Aoleu! Ce vorbe mai e şi astea, maestre? 

- În urmă cu o oră am plecat de la atelier, înţelegi? 

- Da! E 

- M-am repezit până la domnişoara acasă. Imi era dor să o 
văd. 

- Păi! 

- Cum ajung, o zăresc în uşa apartamentului pe doamna 
Catrina. Abia atunci mi-am adus aminte că domnişoara avea azi 


imprimare la radio. Nu doream să o întâlnesc pe doamna 
Catrina. De aceea am lăsat-o să plece. În vreme ce ea cobora 
scara, eu m-am ascuns după unul din stâlpii de pe palier. 
Înţelegi, nea Costache? 

- Înţeleg, murmură portarul, îngândurat. 

- Abia de-acum încolo începe ciudăţenia. Pe cine crezi că l-am 
zărit apoi ieşind din apartament? 

- Mie-mi cade repede fisa, bodogăni încruntat portarul, dar, 
vedeţi, acum nu-mi vine în minte cam cine putea să fie... 

- Individul cu care ai stat dumneata de vorbă adineauri, 
izbucni tânărul. 

- Cum!? se miră nea Costache. Nu se poate! 

- Ba... uite că se poate! 

- Păi... Îmi cerea adresa domnişoarei... 

- Ai văzut? 

- Nu mai înţeleg nimic, recunoscu portarul. 

- Nici eu. L-am urmărit, pas cu pas! Nici nu ştiu de ce... Aşa 
am ajuns până la bufetul de alături. 

- A fost şi acolo? 

- Mda! Apoi l-am văzut intrând aici. Acum, când am aflat ce a 
discutat cu dumneata, îmi dau seama că te-a minţit. Cu ce 
scop? Cine e individul ăsta şi ce vrea? Lia nu mi-a vorbit 
niciodată despre el! Sfârşi, trecându-şi mâna prin păr, cu un 
gest nervos. 

- Aţi întrebat alături, la bufet? 

Tânărul tresări. Cum de nu-i dăduse prin minte aşa ceva? 
Fireşte, era o idee bună să-l întrebe pe responsabilul bufetului 
lacto-vegetarian dacă nu cumva ştie ce căuta individul acela, îl 
văzuse prin geamul vitrinei, discutând cu aprindere. Plecă în 
grabă spre bufet. 

- Bună ziua, maestre, cu ce vă pot servi? îl întâmpină Octav 
Budan, responsabilul. 

Tânărul îi explică ceea ce dorea. 

- Cred că era de la miliţie, îi răspunse Budan. Se interesa de 
doamna Catrina. 

Remus Aliman dădu să se aşeze imediat pe primul scaun ce-l 
găsi în cale. Un fior rece îi străbătu trupul şi inima parcă îi încetă 
să mai bată. 


Inginerul Vicenţiu Daleş ieşi din laborator şi se îndreptă cu 
paşi hotărâți spre telefonul public, care se afla tocmai la capătul 
culoarului. Deschise uşa cabinei, asigurându-se mai întâi că nu 
era nimeni prin apropiere. Când ridică receptorul avu o uşoară 
ezitare. Formă totuşi numărul şi aşteptă emoţionat. Nimeni nu 
răspunse la celălalt capăt al firului. Inginerul se uită la ceas. Era 
ora nouă. Aseară ea îl rugase să-i telefoneze la această oră. 
Atunci ce se întâmpla? De ce nu-i răspundea? închise şi formă 
iar numărul. Poate că adineauri, din cauza emoţiei, greşise. 
Urmară o aşteptare chinuitoare, acelaşi apel monoton şi din nou 
nici un răspuns. Deci nu greşise. leşi abătut din cabină şi reintră 
în laborator. Ceilalţi doi colegi erau atât de absorbiți de ceea ce 
făceau, încât probabil că nici nu observaseră absenţa lui. Îşi 
reluă lucrul, fără nici un chef. Gândul îi era numai la ea. „Oare 
de ce nu mi-a răspuns la telefon?” Vicenţiu tresări. Inginerul 
George Munteanu se aşezase alături de el, pe un scaun, 
privindu-l întrebător, cu o undă de îngrijorare părintească în 
glas: 

- Ce se întâmplă cu dumneata? De câteva zile parcă nu mai ai 
acelaşi entuziasm cu care ne obişnuiseşi. Te rog să nu mă 
înţelegi greşit. Nu vreau să mă amestec în viaţa dumitale. Acest 
lucru, fără îndoială, te priveşte. Dar nici nu pot rămâne 
nepăsător dacă ţi s-a întâmplat ceva neplăcut... 

Vicenţiu nu răspunse. Privea în gol, parcă ar fi zărit ceva 
deosebit de interesant într-un punct nedefinit. Fără să se lase 
impresionat de tăcerea celuilalt, inginerul Munteanu aprinse o 
ţigară. Urmări o vreme rotocoalele alb-cenuşii, apoi îi vorbi din 
nou tânărului, îngândurat: 

- Dragul meu, n-aş vrea să ne împotmolim tocmai acum, când 
suntem atât de aproape de firul cercetărilor noastre. Îți dai 
seama că dacă ne concentrăm toate forţele, întreaga atenţie, în 
trei zile putem termina. Dealtfel, am comunicat acest lucru şi 
directorului institutului, aşa că va trebui să faci un efort să-ţi 
învingi  neliniştile sau oboseala. Apoi va veni odihna 
binemeritată... 

Abia acum Vicenţiu îşi reveni. Părea că se trezeşte dintr-un 
vis. 

- Vă rog să mă iertaţi! Într-adevăr, nu mă simt prea bine. Dar 
vă promit că am să fac totul ca lucrarea să se sfârşească la 
termenul dorit. 


Inginerul Munteanu îl bătu prieteneşte cu palma pe umăr şi se 
îndepărtă, clătinând capul ca şi cum ar fi spus: „Ah, tinerii ăştia! 
u 


* 


Astă-vară, într-una din seri, fascinat de chipul Liei Dorna, care 
te îndemna, din cadrul afişului, să intri la spectacolul teatrului 
muzical, Vicenţiu se hotărâse să cumpere bilete. Soţia însă, 
obosită şi ocupată cu pregătirile pentru apropiatul concediu, îl 
rugase să meargă singur la spectacol. La sfârşitul reprezentaţiei, 
a cărei vedetă fusese desigur Lia Dorna, actriţa îi dăruise lui 
bucheţelul de flori cu care obişnuia să-şi răsfeţe publicul seară 
de seară. Tulburat, o aşteptase apoi la ieşirea din teatru. Nu 
spera să îl recunoască. Vroia doar s-o mai vadă o dată pe aceea 
care îi dăruise o clipă atât de fericită. Vicenţiu era un om sobru, 
devotat soţiei. Dar ceea ce se petrecuse cu el atunci purta aripa 
visului înflăcărat de o noapte. 

Lia ieşise însoţită de un bărbat în etate, care îi vorbea aprins, 
de parcă i-ar fi reproşat un lucru foarte grav. Târziu, când 
ajunsese acasă, Vicenţiu constatase că pierduse pe drum 
bucheţelul de flori... 

Curând, plecase la mare cu soţia. Acolo, pe nisipul fierbinte al 
plajei, Lia Dorna se stinse, încetul cu încetul, din amintirea lui. 

In septembrie, cum s-a întors din concediu, Vicenţiu a fost 
chemat de urgenţă la institut. Inginerul George Munteanu se 
pregătea să experimenteze o nouă formulă a proceselor 
electrice în materie vitroasă. Propunerea inginerului fusese 
aprobată de conducerea institutului şi se trecuse îndată la 
executarea ei. 

Intr-o după-amiază însă Vicenţiu întâlni din nou chipul Liei 
Dorna pe unul din afişele ce anunțau deschiderea stagiunii de 
toamnă. Cu o îndrăzneală care l-a mirat şi pe el, a intrat în 
teatru şi i-a vorbit portarului de Lia. A doua oară, la fel. A treia 
oară neînduplecatul cerber al Teatrului muzical i-a sugerat ceva 
la care Vicenţiu nu se gândise niciodată - să-i telefoneze 
actritei. 

A fost, după câte-şi amintea, cea mai nefericită convorbire 
telefonică din viaţa lui. Cel puţin, aşa o considera el. Paradoxal, 
Lia Dorna, departe de a se amuza, a apreciat că în sfârşit 
întâlnise pe cineva care îi făcea doar nevinovate declaraţii 


sentimentale. Într-o după-amiază de octombrie, Lia l-a rugat să 
o însoţească. 

- Aş vrea să mergem împreună într-un loc liniştit, unde să fim 
numai noi doi. 

- Crezi că există aşa ceva? 

- Cunosc un asemenea loc! 

Totul s-a petrecut ca într-un vis. Au coborât din tren într-o 
gară mică, înconjurată de brazi bătrâni, uriaşi, aşezaţi acolo 
parcă de când lumea. Inserarea cuprindea  întinderile 
nemărginite. Au pornit, pe o potecă întortocheată, către o 
căsuţă care avea în faţă o grădină plină de crizanteme. Au 
deschis poarta, legată cu lanţ de gardul împletit din răchită, şi 
au urcat treptele din marginea pridvorului. l-a întâmpinat o 
adiere de levănţică proaspătă. Mâini harnice pregătiseră totul şi 
apoi se făcuseră nevăzute. 

- Aici e locul meu tainic, murmurase, Lia. Eşti primul bărbat 
caro pătrunde în oaza aceasta de linişte şi fericire. 

Vicenţiu a aruncat vreascuri în gura sobei şi s-a aşezat în 
preajma Liei, ca un copil în faţa bradului împodobit cu dulciuri şi 
jucării. Jarul din sobă îi lumina. Tăcut şi timid, a prins mâinile Liei 
în mâinile lui. 

Când s-au întors în gara mică, trenul tocmai venea din 
noaptea de vis să-i ducă înapoi pe pământ. 

Vicenţiu şi-a reluat lucrările cu un avânt nemaipomenit, dar pe 
Lia nu a mai întâlnit-o. Zadarnic o căutase între timp la telefon. 
Pe la teatru nu mai trecuse. Aceasta fusese dorinţa ei. Totuşi 
aseară se hotărâse să-i facă o vizită acasă. Aflase de la teatru că 
Lia nu avea spectacol. 

A sunat la uşa apartamentului. O dată, de două ori. Într-un 
târziu i-a deschis chiar ea. Avea cearcăne la ochi, o privire 
pierdută, absentă. Nu mai recunoştea aproape nimic din femeia 
aceea care împărțea zâmbete şi bucheţele de flori în 
spectacolele de la teatru. Erau ca doi străini, ca doi oameni 
veniţi din lumi diferite, care nu au a-şi spune nimic, absolut 
nimic. 

Din apartament răzbăteau vag sunetele unei melodii triste, ca 
şi sufletul lui Vicenţiu. Acolo, înăuntru, intuise că nu se mai afla 
parfumul vrăjit al levănţicăi proaspete sau intimitatea caldă a 
căsuţei dereticate de mâini harnice şi nevăzute. A şoptit câteva 


scuze de circumstanţă şi a dat să plece. Lia i-a astupat buzele 
cu palma-i mică, într-un gest trist, dar nu lipsit de tandrete. 

- Telefonează-mi mâine dimineaţă, la ora nouă. Te rog, te rog 
mult! 

Apoi a dispărut, închizând uşa în urma ei, lăsându-l 
descumpănit şi nefericit. 

Toate aceste, imagini îi treceau acum prin faţa ochilor, ca într- 
un film al cărui sfârşit nu îl poţi afla niciodată. 

Vorbele inginerului Munteanu îi răsunau permanent în urechi. 
Da. Trebuia, mai presus de orice, să isprăvească lucrarea cât 
mai curând, cât mai repede cu putinţă. Era fixat şi un termen: 
trei zile. 

Se apucase cu patimă de lucru. Poate pentru că asta îi era 
firea, poate ca să o uite pe Lia. Nici nu şi-a dat seama cât de 
repede a trecut timpul. Era ora cinci când constată că rămăsese 
singur în laborator. George Munteanu şi Anca Rodan plecaseră 
probabil la ora obişnuită. Strânse lucrurile, încuie uşa cu grijă şi 
cobori scările, fredonând un cântec, aşa cum nu mai făcuse de 
multă vreme. Când ieşi pe poarta institutului, o umbră se 
desprinse din întuneric, urmărindu-l îndeaproape. 

Inconştient, paşii îl purtară spre apartamentul Liei, steaua 
care luminase pentru o singură dată dar strălucitor, calea vieţii 
lui. 


- Nu mai mănânci? 

Anca Rodan tresări, speriată şi buimacă, de parcă s-ar fi 
deşteptat chiar atunci dintr-un somn plin de coşmare. Fără 
îndoială, întrebarea îi era adresată ei. Se lăsase furată de 
gânduri şi amintirile se derulaseră cu repeziciune, izbucnind de 
sub vălul uitării... 

În vară îşi petrecuse concediul de odihnă la Mamaia. Parcă 
simţea şi acum pe trup nisipul fierbinte. Locuise într-un hotel 
admirabil, aşezat chiar pe marginea falezei. In zori, soarele o 
îmbia să iasă pe plajă. Seara, luna aurie se răsfăţa în părul ei, la 
fel ca în oglinda întunecată a mării. _ 

Obişnuia să mănânce la restaurant. In seara când pe uşă a 
apărut inginerul Munteanu se afla la o masă ceva mai retrasă, 
singură. Inginerul o cunoştea destul de vag. Anca susţinea însă 
deseori faţă de colegele ei că-l admiră foarte mult pe inginerul 


George Munteanu, care o cucerise - spunea ea - nu numai prin 
fizicul său plăcut, ci mai ales prin calităţile sale intelectuale. 

Intâmplarea făcuse ca inginerul să fie repartizat la acelaşi 
hotel, într-o cameră de la parter, tocmai pe coridorul unde se 
afla şi camera ei. In astfel de ocazii prieteniile se leagă mult mai 
uşor şi, cum compania Ancăi nu îi displăcea, George devenise 
însoţitorul ei permanent. 

Au fost zile şi nopţi de neuitat... Până în momentul când 
George şi-a schimbat complet atitudinea. 

Cu o seară înainte, Anca îi propusese ca la întoarcerea acasă 
să facă şi ea parte din echipa ce avea să se ocupe de acea 
lucrare specială, despre care auzise vorbindu-se la institut cu 
câteva zile înainte de-a pleca în concediu. Susţinea că 
activitatea ei de laborator îl poate ajuta mult în noile încercări, 
însă inginerul Munteanu era convins că Anca Rodan vroia să-i fie 
cât mai aproape. Simţea că femeia se îndrăgostise cu adevărat 
de el şi poate că acest lucru nu-i convenea. 

La început George Munteanu s-a scuzat pentru absenţele sale, 
invocând diferite motive. După puţin timp a dispărut cu totul de 
lângă Anca, fără a-i da vreo explicaţie. 

In acel concediu l-a mai văzut doar o singură dată, în gară la 
Constanţa, în ziua când şi ea aştepta pe peron sosirea trenului 
care urma să o ducă la Bucureşti. 

- Anca, te rog să mă ierţi! M-am purtat grosolan cu tine, aşa 
cum nu-mi este în obicei. 

Ea surâse blând, căutând să-l facă să înţeleagă că nu e 
nicidecum supărată pe el. 

- Vom avea timp suficient să fim împreună, când ne vom 
revedea la institut, spuse ea. Nu am uitat promisiunea pe care 
mi-ai făcut-o... 

- Ce promisiune?! tresărise George, vădit tulburat. 

- Că voi face parte din echipa ce se va ocupa de noua ta 
descoperire! 

- A, da, desigur! Nici eu n-am uitat! 

Anca îl privi insistent, cu multă curiozitate. George i se părea 
schimbat. Parcă fusese mai plin de viaţă, mai exuberant la 
începutul concediului. Sau poate că se înşela, pentru că nu-l mai 
vedea cu aceiaşi ochi de când se îndepărtase de ea... 

- Să ştii, Anca, n-am să uit niciodată primele zile ale acestei 
vacanțe. Zilele petrecute împreună cu tine... 


Mulțimea începea să se agite pe peron. Se zărea, în apropiere, 
silueta locomotivei Diesel, remorcând după ea un şir nesfârşit 
de vagoane. George îi sărutase respectuos mâna, apoi, în 
aglomeraţia gălăgioasă şi multicoloră, se rătăciră unul de altul. 

S-au reîntâlnit la institut şi George s-a ţinut de cuvânt. Anca 
Rodan fusese imediat inclusă, împreună cu inginerul Vicenţiu 
Daleş, în echipa care avea să experimenteze noi formule 
aplicabile într-o lucrare de mare valoare economică. 

Dimineţile începuseră să treacă repede, datorită satisfacţiilor 
pe care i le ofereau noile cercetări. După-amiezile erau însă 
cenuşii, iar nopţile triste, învăluite în singurătate. George 
Munteanu lua regulat dejunul în acest restaurant, însă n-o 
invitase niciodată la masa sa, nu îi mai adresase nici un cuvânt 
încurajator sau o mângâiere... Chiar şi acum o evitase... 

- Toni, te rog să mă scuzi! spuse ea într-un târziu. 

- De ce? 

- Nu sunt o parteneră prea agreabilă. 

- Dă-mi voie să te contrazic... 

- Nu, nu, ştiu eu ce spun. M-am lăsat copleşită de unele 
amintiri, uitând că mă aflu în compania ta. 

- Te rog să mă crezi că nici n-am băgat de seamă... „absenţa” 
ta! 

- Eşti drăguţ, ca întotdeauna. Aşa cum te cunoşteam din liceu. 
Eu nu ştiu ce am astăzi. Sunt nervoasă, distrată... 

- Poate obosită? Munceşti mult, îmi închipui! 

- Munca nu mă oboseşte. În schimb, gândurile... 

- Nu te mai lăsa furată de ele. 

- Am să încerc, deşi, drept să-ţi spun, acest lucru nu mi-a 
reuşit niciodată. 

- Poate te tulbură ceva. O durere, o suferinţă... 

- Cam aşa. Eşti un bun psiholog, Toni! şi un surâs i se ivi pe 
buze. 

Incet, încet Anca începea să-şi revină. 

- Adevărul e... că sunt foarte singură. 

- Singurătatea aduce cu ea, într-adevăr, stări nervoase, 
depresiune... 

- E groaznică! 

Urmă o tăcere prelungă, pe care fiecare dintre ei, fără să-şi 
mărturisească, şi-o dorea. Anca simţea nevoia de a-i împărtăşi 
lui Mareş toată durerea pe care o adunase în sufletul ei de când 


George Munteanu se îndepărtase de ea. Locotenentul, la rândul 
lui, deşi presimţea că Anca e pe punctul de a-i face unele 
confidenţe, din care, poate, ar fi aflat lucruri importante, căuta o 
soluţie rapidă spre a lua legătura cu maiorul Dan Tomescu. Tot 
Anca îl scoase din încurcătură. 

- Te rog să mă ierţi câte va minute. Vreau să dau un telefon. 

- Poftim! 

Cabinele telefoanelor publice se aflau spre intrarea 
restaurantului. Când Anca se făcu nevăzută, fără să mai stea pe 
gânduri, Mareş se ridică de la masă şi străbătu salonul, 
îndreptându-se spre celelalte încăperi, acolo unde se aflau 
inginerul Munteanu şi maiorul Tomescu. Inginerul avea un aer 
distrat şi părea absent la tot ce se petrecea în jurul său. 

Când Mareş ajunse în dreptul său, maiorul împinse cu cotul, 
ca din greşeală, un pachet de ţigări Snagov, care căzu de pe 
masă. Locotenentul îl ridică şi i-l restitui politicos maiorului, nu 
înainte de a citi însă însemnarea de pe cutioara de carton. Apoi 
se întoarse grăbit la masa sa. Anca nu revenise încă. 


* 


Locotenentul Davidescu îşi rememora în gând discuţia cu 
portarul de la teatrul muzical. Deşi o pierduse din vedere pe 
Catrina Dornescu, avea acum trei piste noi: pictorul scenograf 
Aliman, doctorul Bănescu şi un tânăr necunoscut. 

Se uită la ceas. Urmărirea Catrinei durase aproape o oră. 
Desigur, căpitanul Roşca aştepta nerăbdător. Numai că nu avea 
ce să-i transmită. Trebuia să încerce să afle ceva de la unul 
dintre cei trei bărbaţi atât de apropiaţi de Eliza Dornescu. 
Încotro să-şi îndrepte paşii? Se hotărî să-l viziteze mai întâi pe 
doctorul Bănescu. Policlinica era în apropiere. 

N-a aşteptat prea mult. Pe o banchetă stăteau două femei, 
probabil gospodine de prin cartier, şi un bătrân. In mai puţin de 
o jumătate de oră, în sala de aşteptare nu mai venise nimeni 
după el. „Cu atât mai bine, îşi spuse Davidescu. Vom putea 
discuta în linişte.” 

Ciocăni discret în uşă şi intră în cabinet. p 

Doctorul Radu Bănescu era un om interesant. Inalt, bine legat, 
cu umerii laţi, dar suplu. Faţa bronzată era încadrată, în ciuda 
anilor, de un păr negru, uşor albit pe la tâmple, iar o meşă 
complet albă îi dădea o notă de distincţie. Când îl văzu, se ridică 


de pe fotoliul din faţa biroului de lucru, venindu-i în întâmpinare. 

- Dumneavoastră cum vă numiţi? 

- Locotenentul Davidescu. 

- Poftiţi, luaţi loc! 

Doctorul nu părea surprins. Nici măcar nu-i ceru legitimaţia. Îl 
invită să ia loc şi se aşeză şi el pe fotoliu aşteptând. Se hotărî să 
vorbească el cel dintâi, anticipând o uşoară reţinere din partea 
locotenentului. 

- N-am impresia că sunteţi bolnav. Dimpotrivă... 

- Aveţi dreptate, recunoscu Davidescu. Ceea ce mă aduce la 
dumneavoastră e altceva decât o consultaţie medicală. Aş dori 
să-mi răspundeţi la unele întrebări... 

- Deci un interogatoriu?! se miră el abia acum. 

- Oarecum. 

- Sunt învinuit de ceva? Am încălcat vreo regulă de circulaţie? 
Nu-mi amintesc! 

- Nu sunt de la Direcţia circulaţiei! 

Doctorul Bănescu încreţi uşor fruntea şi încetă să mai surâdă. 
Cu un gest maşinal scoase portţigaretul din buzunarul halatului, 
oferindu-i şi lui Davidescu, dar acesta refuză politicos. ÎI 
examina cu atenţie pe doctor şi observă un uşor tremur al 
mâinii în care ţinea bricheta. 

- Domnule doctor, în primul rând am să fac apel la 
cunoştinţele dumneavoastră profesionale. 

- Vă stau la dispoziţie! 

- O femeie a fost găsită într-o stare de paralizie şi inconştienţă 
totală. Aţi mai avut de-a face cu astfel de cazuri? Ce-a putut 
produce, după părerea dumneavoastră, o astfel de stare? 

- Mă iertati, dar am să vă răspund şi eu tot printr-o întrebare: 
medicul legist n-a fost la faţa locului? 

- Ba da. Nu cunosc încă rezultatul. Până atunci însă tare aş 
dori să aflu şi părerea dumneavoastră. 

Doctorul Bănescu se ridică de pe fotoliu şi, după ce făcu 
câţiva paşi prin cameră, se rezemă de sobă. Urmărea distrat, pe 
fereastră, ploaia măruntă de afară. 

- Totuşi nu înţeleg! izbucni la un moment dat. În această 
situaţie ar fi trebuit să discutaţi mai curând cu un medic 
psihiatru. De obicei aceste traumatisme au loc în urma unor 
şocuri... 

- A unei violenţe, vreţi sa spuneţi? 


- Tot ce-i posibil. 

- Dar a unei spaime? 

- Şi mai probabil. Dar nu-i neapărat nevoie să fie rezultatul 
unui factor exterior, adăugă doctorul. 

- Continuaţi! Mi se pare interesant ceea ce spuneţi. 

- Mă rog, e o ipoteză mai mult sau mai puţin plauzibilă. Sunt 
traumatisme psihice cauzate şi de factori interiori... 

- Nu vreţi să fiţi mai explicit? 

- Mă refer la influenţa nefastă a unor stupefiante asupra 
organismului uman. Dintr-o revistă cunosc cazuri similare cu cel 
descris de dumneavoastră. 

- Interesant! 

- Da. Consumul excesiv de droguri duce foarte repede la 
paralizie generală şi chiar la amnezie totală. 

- Într-adevăr, ceea ce-mi spuneţi se aseamănă cu cazul pe 
care vi l-am amintit. Dar altceva n-ar mai putea provoca această 
stare? 

- Nu cunosc, nu-mi dau seama... Repet, nu cred că aţi făcut o 
alegere prea fericită adresându-vă mie pentru a vă lămuri într-o 
asemenea problemă. Cred că medicul specialist e cel mai în 
măsură să vă dea o explicaţie. 

Davidescu se ridică de pe scaun. Se opri în dreptul ferestrei, 
lăsând să se scurgă câteva clipe de tăcere. 

- Vă mărturisesc că nu am vrut să fac o confruntare de opinii 
atunci când v-am cerut părerea în cazul pe care îl anchetez... 

- Atunci... nu vă înţeleg. 

- Domnule doctor, o cunoaşteţi pe Eliza Dornescu, mai precis 
pe actriţa Lia Dorna? 

- De ce mă întrebaţi? 

- Ea este subiectul anchetei mele. 

Răspunsul locotenentului avu efectul unui trăsnet căzut din 
senin. Faţa doctorului deveni brusc palidă, în vreme ce cu 
mâinile căuta un punct de sprijin cât mai apropiat. Trase fotoliul 
lângă el, se aşeză încetişor şi nu reuşi decât să repete: 

- Ce vreţi să spuneţi? Ce vreţi să spuneţi?!! 

În acel moment doctorul Radu Bănescu nu mai era bărbatul 
sigur de sine, care îl întâmpinase pe Davidescu în urmă cu un 
sfert de oră. 

- Acum înţelegeţi de ce m-am adresat dumneavoastră? 

- Nu. Nu se poate! protestă cu vehemenţă doctorul. Eliza nu 


ar fi fost în stare de aşa ceva. 

- De ce anume? 

- Eliza nu consuma stupefiante! E o prostie! lertaţi-mă, 
adăugă el imediat, dându-şi seama că a mers prea departe. Mi- 
am ieşit din fire. Spuneţi-mi că nu e adevărat... Vă implor, 
liniştiţi-mă! 

- Din păcate, Eliza Dornescu se află într-o situaţie foarte grea. 
Am să vă rog să vă liniştiţi. Înţeleg, vă e greu, dar e în interesul 
nostru şi, bineînţeles, şi în al dumneavoastră să lămurim 
lucrurile. 

Doctorul Bănescu încerca, evident, să-şi înfrângă desperarea 
ce-l cuprinsese. Aprinse o nouă ţigară, oftă adânc, îşi prinse 
capul între palme şi-l întrebă pe locotenent, cu o voce răguşită, 
emoţionată, frântă de durere: 

- Când s-a întâmplat nenorocirea? 

- Încă nu pot să vă spun cu exactitate. În schimb, 
dumneavoastră îmi puteţi spune cu precizie când aţi văzut-o 
ultima oară... 

- leri. 

- La ce oră? 

- l-am făcut o vizită între orele şapte şi nouă seara. 

- Nu avea spectacol? leri a fost duminică. 

- Sala era ocupată de un teatru din provincie. 

- De unde ştiţi? 

- De la ea. 

- Ar putea confirma cineva afirmaţia pe care aţi făcut-o 
adineauri cu privire la orele pe care le-aţi petrecut împreună? 

- Cu alte cuvinte, îmi cereţi un alibi? 

- Dacă-l aveţi. 

- Doar nu bănuiţi că... 

- Tovarăşe doctor, eu nu bănuiesc pe nimeni, dar sunt dator 
să cercetez pe toţi cei care o cunosc îndeaproape pe Eliza 
Dornescu. 

- Ei bine, nu am martori. Doar dacă... 

- Dacă... 

- Nu, dar e imposibil să mă fi văzut. 

- Cine anume? 

- Pe la ora opt a sunat cineva la uşa de la intrare. Eliza s-a dus 
să deschidă. 

- Nu aţi văzut pe nimeni? 


- Nu. Am auzit o voce de bărbat. Radioul era deschis. Muzica 
acoperea vocile. Dealtfel discuţia a durat foarte puţin. Două-trei 
minute. Când s-a întors în cameră, Eliza mi-a spus că cineva 
greşise adresa. Totuşi... 

- Totuşi... 

- Cred că nu spunea adevărul. Era tulburată. Neobişnuit de 
tulburată. O cunosc foarte bine... 

- De când? 

- Am să vă povestesc totul, absolut totul, tovarăşe locotenent. 
Vă rog să credeţi în sinceritatea spuselor mele: sunt un om 
căruia nu-i place să ocolească adevărul. Am întâlnit-o pe Eliza în 
urmă cu zece ani. Abia absolvise conservatorul. Era frumoasă şi 
talentată, calităţi pe care le-a păstrat până astăzi. Fusese 
repartizată la un teatru oarecare şi, bineînţeles, ca la orice 
început de drum, apărea în roluri episodice. Din păcate, Eliza, o 
fată atât de înzestrată, nu avea şi o constituţie fizică robustă. 
Intr-o iarnă a fost nevoită să joace într-o sală friguroasă, dintr-un 
orăşel de provincie. Piesa avea cinci acte. Rolul ei consta doar în 
câteva replici, cam câte una în fiecare act, dar de la primul 
sunet de gong şi până la ultima cădere a cortinei trebuia să fie 
permanent în scenă. Cum acţiunea se desfăşura în plină vară, 
pe malul mării, costumaţia era destul de sumară. După 
spectacol, când s-a reîntors la hotel, a leşinat. Colega ei de 
cameră a plecat imediat în căutarea unui medic. Din întâmplare 
mă aflam în holul hotelului. În acea zi luasem parte la o 
consfătuire cu cadrele medicale din localitate. Tocmai mă 
pregăteam să plec la gară. Când am auzit despre ce-i vorba, am 
lăsat valizele la portar şi am urcat în camera bolnavei. Leşinul se 
datora febrei ridicate, iar diagnosticul nu era greu de precizat: 
pneumonie. După primele intervenţii am chemat salvarea şi am 
transportat-o la Bucureşti. Distanţa nu era mare: aproximativ 
şaptezeci de kilometri. A urmat o săptămână de coşmar, o 
săptămână în care am luptat să o salvez şi, în cele din urmă, am 
reuşit. Am redat-o vieţii iar după o lungă convalescenţă am 
readus-o şi pe scena teatrului... Cred că nu trebuie să vă mai 
spun cât de nebuneşte mă îndrăgostisem de ea; aveam 
impresia că la rândul meu, sunt iubit. Din nefericire, atunci când 
am cerut-o în căsătorie, mi-am dat seama că Eliza avea pentru 
mine doar un sentiment de recunoştinţă... În zece ani Eliza a 
ajuns steaua teatrului muzical. Vocea ei, temperamentul, 


frumuseţea au cucerit mii şi mii de spectatori. Câţi bărbaţi n-au 
aclamat-o, câţi n-au adorat-o şi câţi nu şi-au dorit-o? Numai că 
Eliza nu si-a încredinţat inima nimănui. Vi se pare ciudat, nu-i 
aşa? Şi totuşi să ştiţi că aceasta e realitatea. V-o spun eu, care 
am trăit în preajma ei atâţia ani de zile, eu, valetul ei devotat, 
omul care a iubit-o şi o va iubi până la moarte, deşi acum ştiu că 
nu mai pot avea nici un fel de speranţă... lată de ce o cunosc 
foarte bine pe Eliza şi de ce am afirmat adineauri cu atâta 
convingere că aseară am văzut-o, pentru prima oară, tulburată. 
Dacă şocul pe care l-a suferit i-a fost cauzat de bărbatul care a 
sunat la ora opt? Căutaţi-l, găsiţi-l, tovarăşe locotenent! S-ar 
putea să fie singurul în măsură să poată descifra enigma 
nenorocirii Elizei... 

- Dumneavoastră nu aveţi nici o bănuială? 

Răspunsul fusese scurt şi neaşteptat: 

- Nu. 

- Poate ştiţi ceva despre unul dintre bărbaţii care s-au aflat 
mai des în apropierea actriţei. De exemplu, pictorul Remus 
Aliman... 

- Văd că sunteţi bine informat, dar vă înşelaţi. 

- Sunteţi sigur? 

- Da. Eliza l-a respins, e adevărat. Eu însumi am venit deseori 
în conflict cu acest individ, cerându-i să înceteze cu insistenţele 
lui supărătoare. 

- Atunci bănuielile s-ar putea răsfrânge asupra lui... Poate e 
vorba de o răzbunare... 

- Nicidecum! Aliman o iubeşte pe Eliza poate tot atât de mult 
cât o iubesc eu. N-ar fi în stare să-i facă nici cel mai mic rău. 

- Un alt bărbat îndrăgostit de actriţă nu cunoaşteţi? 

- Nu cunosc decât pe pictor şi nu cred să mă înşel. 

- Dar despre Catrina Dornescu ce părere aveţi? 

- l-a fost de un real folos Elizei. Cu mulţi ani în urmă, Catrina 
era o mare actriţă de revistă... 

- Aseară doamna Catrina se afla la nepoata ei? 

- Nu cred. Duminica, după câte ştiu, nu se întâlneau niciodată. 

- Vă mulţumesc, tovarăşe doctor, pentru tot ce mi-aţi 
povestit. 

Locotenentul se ridică de pe fotoliu. 

- De fapt au fost mai mult nişte destăinuiri intime. Mi-aş 
permite să vă întreb şi eu ceva? 


- Poftiţi! 

- O pot vizita pe Eliza la spital, unde probabil că se află acum? 

- Deocamdată nu. Poate mai târziu. Am să vă înştiinţez. 

In pragul uşii locotenentul se întoarse către doctor. 

- Am uitat să vă întreb dacă aveţi şi dumneavoastră o cheie 
de la apartamentul Elizei Dornescu? 

Doctorul surâse cu amărăciune. 

- Da. Dacă doriţi, v-o pot pune la dispoziţie. 

- Nu. Puteţi s-o păstraţi. 

Plecând de la policlinică, locotenentul Davidescu se hotări să-l 
caute pe pictorul scenograf Remus Aliman. In drum spre teatru 
intră în prima cabină telefonică, pentru a lua legătura cu 
căpitanul Roşca. 


* 


Anca Rodan se reîntoarse la masa lui Mareş exact în clipa 
când inginerul Munteanu îşi făcu apariţia pe uşă, îndreptându-se 
spre garderobă. Urma să treacă iar pe lângă masa unde se aflau 
locotenentul şi laboranta. 

- Domnule inginer! 

Mareş se ridică de la masă, ieşindu-i în întâmpinare. 

- Sper că o să-mi faceţi plăcerea ca, împreună cu doamna 
Rodan, să fiţi în această după-amiază invitatul meu. 

George Munteanu ezită să răspundă, oarecum încurcat de 
propunere. Intervenţia Ancăi îl salvă însă. 

- Tocmai aveam de gând să vă fac şi eu o propunere 
asemănătoare, spuse ea. Dacă nu aveţi nimic împotrivă, aş dori 
să facem o plimbare cu maşina. Ce părere aveţi? 

- Pe vremea asta? bombăni înciudat inginerul. Şi apoi nu uita 
că avem de lucru! 

- In orice caz, în după-amiaza şi seara asta, nu. Cel puţin aşa 
e obiceiul. 

- Ştii prea bine că avem de isprăvit experienţele. Dacă va fi 
nevoie vom sta şi noaptea! 

- Bine, se ambiţionă laboranta, dar în noaptea asta, nu! Vreau 
să sărbătoresc revederea cu Toni Mareş. 

- Imi pare foarte rău, dar nu vă pot însoţi, domnule Mareş. 
Dacă doriţi, peste trei zile sunteţi invitatul meu... 

- Sau dumneavoastră al meu! îi răspunse locotenentul 
nemulţumit că refuzul inginerului îi dejucase planurile. 


- Aşa îl ştiu, încăpățânat, murmură Anca Rodan cu ciudă, 
privind în urma inginerului, care se îndrepta grăbit spre 
garderobă. Vezi, Toni, cât sunt de singură? Nici cel puţin nu s-a 
scuzat faţă de mine! Dacă şi omul acesta, alături de care lucrez 
zi de zi, îmi refuză o bucurie, ce să mai spun de alţii? 

- Bucuria nu ţi-o pot refuza însă eu! se grăbi Mareş să 
intervină. Prin urmare, o să-mi faci plăcerea să ne plimbăm cu 
maşina, nu-i aşa? 

- Eşti drăguţ ca întotdeauna. Dar acum, crede-mă, nu mai am 
nici un chef. 

- Oricum, te conduc acasă. 

Când ajunseră în stradă, maşina inginerului Munteanu demara 
cu viteză spre centrul oraşului. 


* 


Oricâtă răbdare ar fi avut căpitanul Roşca, aşteptarea 
începuse să-i apară fără rost, chinuitoare. Ideea de a reconstitui 
o zi din viaţa actriţei îi lăsase la început impresia unei soluții 
care ar fi putut să aducă roade neaşteptate, dar acum, după ce 
trecuseră destule ore şi nu se întâmplase nimic deosebit, îi 
părea rău că nu acţionase după metodele obişnuite. 

Poate că apelurile telefonice semnificau ceva, dar până acum 
nu putuse desluşi nimic. Locotenentul Davidescu telefonase, 
comunicându-i că o pierduse din vedere pe Catrina Dornescu. 
Asta îl întunecase şi mai mult pe Roşca, deşi colaboratorul său 
susţinea că se afla pe alte urme promițătoare. 

Nici de la spital nu avea veşti satisfăcătoare. Doctorul Antoniu 
îl anunţase că starea actriţei se înrăutăţise, iar consultul 
celorlalţi medici dăduse rezultate contradictorii. Nu se stabilise 
încă un diagnostic precis şi în consecinţă nu se putea aplica un 
tratament corespunzător. 

Toate aceste lucruri le raportase maiorului Tomescu. Apoi îi 
ceruse telefonic permisiunea să continue cercetările. incepuse 
să studieze din nou, de astă-dată cu mai multă atenţie, 
apartamentul. Deodată Roşca se opri brusc. | se păruse sau 
cineva sunase cu adevărat la intrare? Ascultă încordat, 
apropiindu-se încet de uşă. Soneria se auzi din nou. 

„Într-adevăr, nu m-am înşelat! îşi spuse Roşca. Dar cine să 
fie? Oare s-a reîntors Catrina?” 

În sfârşit, deschise uşa. La vederea lui, un bărbat tânăr surâse 


încurcat, mimând o reală surpriză. 

- Mă scuzaţi! Cred că am greşit apartamentul! se scuză 
tânărul, încercând să bată în retragere. 

- Un moment! rosti Roşca, oprindu-l printr-un gest. Pe cine 
căutaţi? 

Căpitanul îl examină cu multă atenţie. La rândul lui, Daleş îl 
privea curios pe Roşca, neştiind cine putea să fie şi ce căuta în 
apartamentul Elizei. Întrucât Daleş continua să tacă, Roşca îşi 
pierdu răbdarea şi i se adresă din nou, de data asta pe un ton 
ceva mai răstit: 

- V-am întrebat pe cine căutaţi? 

- Credeam... credeam că... În sfârşit, îmi dau seama că am 
greşit, îngăimă Daleş şi plecă repede. 

Căpitanul Roşca fu surprins de plecarea neaşteptată a 
tânărului, care cobori val-vârtej scările. 

Pe Vicenţiu Daleş îl cuprinsese deodată o spaimă vecină cu 
nebunia. O maşină se opri chiar în dreptul lui. La început nu-i 
veni să-şi creadă ochilor. La volanul elegantei limuzine se afla 
omul pe care s-ar fi aşteptat cel mai puţin să-l întâlnească într-o 
asemenea împrejurare: inginerul George Munteanu. Nu era însă 
momentul potrivit şi nici timpul să-şi mai pună întrebări, de 
aceea se repezi către maşină. Recunoscându-l, inginerul îi 
deschise portiera. Îl privi uimit, neînţelegând starea de 
surescitare a colaboratorului său. 

- Vă rog, nu opriţi motorul, porniţi cât mai repede, tovarăşe 
inginer! îl imploră Daleş. 

Fără să-l întrebe nimic, inginerul, ambreie şi maşina demară 
imediat. Căpitanul Roşca ajunse în stradă cu câteva momente 
mai târziu. 

- Să trăiţi, tovarăşe căpitan, auzi o voce în semiîntunericul 
străzii. 

Când se apropie îl recunoscu imediat pe locotenentul Anton 
Mareş. 


* 


Recapitulând rapoartele prezentate de subalterni, colonelul 
Adrian Manea încerca să sintetizeze concluziile. Aşadar, cazul 
Eliza Dornescu se interferase cu cazul de spionaj de la institut... 
Desigur, lucrurile nu erau încă tocmai clare, dar fire evidente 
duceau la această concluzie. Echipa maiorului Tomescu 


acţionase simultan pe trei planuri, izbutind să tragă primele 
jaloane în terenul atât de încâlcit şi lipsit de date concrete. 
Aprinse o ţigară şi răsfoi, pe îndelete, însemnările subalternilor. 
Mai întâi parcurse raportul maiorului Tomescu asupra inginerului 
Munteanu: „E un om cu acţiuni precise, calculate. Totuşi la 
restaurant a avut o stare de nelinişte. Poate că acest lucru se 
datora unei situaţii neprevăzute, contrară aşteptărilor lui. Când 
a luat masa a stat izolat, frământat, fumând aproape ţigară de 
la ţigară. Continuând urmărirea, am constatat cu surprindere că 
George Munteanu se îndrepta cu maşina spre zona în care 
acţiona locotenentul Mareş. Acesta îmi raportase prin radio că, 
de la serviciu, inginerul Vicenţiu Daleş nu pornise spre casă. 
Oare cei doi ingineri aveau stabilită o întâlnire? Aparent 
bănuielile mele s-au adeverit. Munteanu a oprit maşina în faţa 
blocului unde se află chiar locuinţa actriţei Eliza Dornescu. Au 
trecut vreo cinci minute de aşteptare încordată. Locotenentul 
Mareş întrerupsese legătura, iar Munteanu nu schiţa nici un 
gest. Stătea la volanul maşinii şi fuma nervos o ţigară. Deodată 
l-am zărit pe inginerul Daleş ieşind în fugă din bloc. Era agitat, 
surescitat şi privea cu disperare în toate părţile. A intrat repede 
în maşina lui Munteanu. Au dispărut împreună în cea mai mare 
viteză. Am ordonat continuarea urmăririi celor doi, în vreme ce 
eu i-am întâlnit pe căpitanul Roşca şi pe locotenentul Mareş.” 
Colonelul Manea sorbi o înghiţitură din cafeaua rece. Reciti 
notițele. Plecase de la descoperirea şi lichidarea rapidă a celor 
care divulgaseră unor agenţi de peste graniţă formulele secrete 
experimentate, de inginerul Munteanu şi colaboratorii săi. Şi iată 
că, deodată, prin Daleş şi Munteanu, firele acţiunii se întâlniseră 
într-un anumit punct cu „cazul Eliza Dornescu”. Era posibil să 
existe o legătură între „cazul Eliza Dornescu” şi „dosarul cu 
noua formulă privind procesele electrice în materia vitroasă”. 
Dar care-s firele ce leagă experimentele inginerilor Munteanu şi 
Daleş de situaţia actriţei? Cercul suspecţilor se lărgea, deoarece 
acum, în afara celor ce experimentau noua formulă chimică, cu 
evidente aplicaţii practice în economie, se adăugau Eliza şi 
Catrina Dornescu, Remus Aliman şi Radu Bănescu. Cercetările 
duceau la concluzia că Eliza Dornescu suferise un şoc psihologic, 
un traumatism psihic. „Dar cine anume i-l provocase şi în ce 
scop?” lată întrebarea la care nu se putea da încă un răspuns 
categoric! Dacă era vorba de un atentat generat de gelozie, 


bănuielile se puteau îndrepta către pictorul Aliman, doctorul 
Bănescu şi inginerul Daleş. Doar ultimul dintre ei fusese surprins 
la uşa apartamentului Elizei Dornescu. Acesta nu numai că 
devenea  suspectul principal al dramei petrecute în 
apartamentul actriţei, dar şi puntea de legătură între un caz şi 
celălalt. 

Presupunând deci că Daleş procurase, treptat, agenţilor străini 
unele faze ale lucrării speciale de la institut, se putea explica şi 
pentru ce anume a atentat la viaţa actriţei: teama de a nu fi 
divulgat organelor de securitate de către aceasta. Nu se ştia 
însă în ce măsură era implicata Eliza Dornescu în acţiunea de 
spionaj. 

Colonelul Adrian Manea se adânci în gânduri, căutând soluţii şi 
căi de rezolvare. Din când în când privea pe fereastră, încercând 
să străbată noaptea întunecată de noiembrie. 


CAPITOLUL II 

Încă 24 de ore 

A doua zi, dimineaţă, maiorul Dan Tomescu se trezi mai 
devreme ca de obicei. Se gândi imediat la faptul că numărul 
bănuiţilor se mărise. Oricare din cei trei specialişti de la institut 
putea fi în legătură cu unul din cei implicaţi în „cazul Eliza 
Dornescu”. Sau numai Daleş. Sau poate nici unul... Din păcate, 
Eliza era paralizată, în stare de amnezie şi de la ea nu se putea 
afla nimic. Apelase deja la un medic specialist, pe care îl şi 
pusese în legătură cu doctorul Antoniu, pentru a afla dacă 
starea actriţei era determinată de vreun drog. 

Lăsase un om de pază în apartamentul Elizei Dornescu peste 
noapte, deşi era aproape sigur că nimeni nu-l va mai vizita. | se 
raportase că nu se întâmplase nimic deosebit. 

Îi telefonă lui Davidescu şi acesta îi confirmă că pictorul 
Aliman - care dispăruse de la atelier mai înainte ca locotenentul 
să-i ia interogatoriul - n-a mai apărut. Soţia pictorului declarase 
că acesta nu se întorsese noaptea trecută acasă şi nici nu 
dăduse vreun semn de viaţă. Adăugase că era pentru prima 
oară când se întâmpla aşa ceva. 

Ajungând la birou, maiorul Tomescu înţelese că toată noaptea 
colonelul Manea nu se clintise de acolo: faimoasa sa scrumieră 
era plină cu resturile a trei pachete de ţigări. 

Afişând un surâs care încerca zadarnic să acopere oboseala, 
colonelul îi întinse nişte foi de hârtie, pe care se aflau scrise 
părerile sale. Apoi, tot surâzător, îl rugă să verifice ipotezele pe 
care le-a formulat, bineînţeles, dacă era de acord cu ele. 

La puţin timp după aceasta, maiorul Tomescu îşi chemă 
subalternii şi stabili un plan de acţiune, respectând întocmai 
indicaţiile colonelului. 


* 


„Ce s-a întâmplat cu Lia?” întrebarea răscolea cu insistență 
gândurile, din ce în ce mai alarmate şi mai confuze, ale 
inginerului Daleş. Aproape că nu mai putea să continue 
cercetările, deşi ştia bine că lucrarea trebuia să fie isprăvită în 
cel mai scurt timp. Gânduri şi întrebări fără răspuns, care vin şi 
pleacă, şi iar revin, ca apa ce se răsuceşte neputincioasă, veşnic 
strâmtorată de stânci, în vârtej! 

Îi revin în minte bărbatul necunoscut din apartamentul Liei, 


fuga lui desperată, pe scări, întâlnirea neaşteptată - ca într-un 
film bine regizat - cu inginerul Munteanu, care l-a ajutat să 
scape de toate întrebările ce-i măcinau întreaga fiinţă. Apoi, 
goana maşinii prin noapte, pe asfaltul umed şi alunecos. Ce l-a 
determinat pe inginerul Munteanu să facă acest gest? O fi vrut 
să-l îndepărteze, cât mai mult şi mai repede, de locul nefericirii 
sale, să-i potolească spaima zugrăvită pe chip? Într-un târziu 
inginerul Munteanu oprise maşina, răsuflase greu şi în liniştea 
nefirească nu se mai auzise o vreme decât zumzetul 
ştergătoarelor de pe parbriz. Ajunsese acasă la Daleş. În semn 
de recunoştinţă şi înţelegere, şi-au strâns mâinile, fără cuvinte, 
fără nici un fel de explicaţii. 

A deschis încet uşa de la intrare. Peste tot, lumină. Şi 
căldură... Maria, soţia lui, citea o carte. Răsuflase uşurat. Dar 
noaptea gândurile negre i-au împânzit visele şi spaima i-a 
tulburat liniştea. Şi până în zori l-a tulburat aceeaşi întrebare 
obsedantă, fără răspuns: „Ce s-a întâmplat cu Lia?” 


* 


- Cine e această Catrina Dornescu? Ce ştim despre ea? îl 
întrebă Dan Tomescu pe locotenentul Mareş. 

- Nu cunoaştem prea multe, tovarăşe maior. Vreţi să o 
chemăm şi să-i luăm un nou interogatoriu? 

- Nu. Mai întâi mă interesează cât mai multe amănunte din 
viaţa ei. De aceasta te vei ocupa tu. Sper să aflăm lucruri 
interesante. O să te duci la Biblioteca Academiei imediat. 

- La Biblioteca Academiei? 

- Da. Vei răsfoi colecţiile vechi de ziare din vremea când 
Catrina Dornescu era steaua teatrului de revistă. 

- Nu prea văd legătura cu ceea ce urmărim noi... 

- Mareş, e un fir aproape invizibil, ştiu, dar dacă vom cunoaşte 
biografia Catrinei, s-ar putea ca acest fir să capete consistenţă. 

- Am înţeles, tovarăşe maior. Să ştiţi, adăugă surâzător Mareş, 
dacă din toată povestea asta iese un volum reuşit, mă duc cu el 
la editură să-l public. 

- Bine! Poate n-o să uiţi şi o să-mi dai şi mie o carte cu 
autograf. Şi acum, la treabă! In ceea ce mă priveşte, doresc să 
refac itinerarul locotenentului Davidescu din dimineaţa trecută. 
La amiază ne revedem cu toţii. Deocamdată, Munteanu, Daleş şi 
Anca Rodan lucrează în incinta institutului şi, dacă vreunuia din 


ei i se face chef de plimbare, am avut grijă să le asigur 
însoțitori... 


* 


Dan Tomescu opri maşina în apropierea teatrului muzical şi 
intră în barul lacto-vegetarian. 

- Bună dimineaţa! Văd că nu prea aveţi muşterii la ora asta! 
se adresă el individului care moţăia după tejghea, dar acesta 
nu-i răspunse decât cu un mormăit nedesluşit. Ce gustare aţi 
putea să-mi pregătiţi? continuă Tomescu, fără să se 
sinchisească de faptul că individul, ignorând cele mai 
elementare reguli comerciale, nu se grăbea să-şi servească 
clientul. 

- Încă n-am primit marfa, se hotărî acesta să-i explice. 

- Aşa? Aşa care va să zică? lungi intenţionat cuvintele maiorul, 
căutând să cuprindă cu privirea cât mai mult spaţiu din local. 

„Aici a dispărut într-un chip misterios Catrina. Oare nu s-a 
înşelat locotenentul Davidescu?” 

Din câte îşi putea da seama, localul nu oferea posibilitatea 
unei ascunzători. Dealtfel, Davidescu menţionase în însemnările 
sale că a cercetat peste tot, chiar şi încăperea strâmtă din 
spatele tejghelei, ascunsă de o draperie, şi că nu găsise acolo 
decât nişte lăzi metalice de ambalaj. Altă ieşire nu mai exista. 

„Aşadar, Catrina Dornescu trece prin zid!” îşi spuse maiorul. 

II salută pe responsabil şi ieşi în stradă. Clădirea vecină era a 
teatrului muzical. Privind cu atenţie, maiorul îşi dădu seama că 
ceva tot îi scăpase din vedere lui Davidescu. intre cele două 
clădiri, ascunsă după o colonadă enormă, se afla o intrare 
discretă, pe care o descopereai numai la o examinare atentă. 

Maiorul împinse uşa masivă, cu resort metalic, şi se trezi în 
faţa unor trepte de marmoră acoperite în întregime cu un covor 
albastru, pufos, care estompa de minune orice zgomot. 

Cobori scara în spirală şi ajunse pe un palier. In dreapta se 
afla o mică garderobă, iar în faţă, o uşă de stejar. Incercă să o 
deschidă, însă fără succes. Pe uşă se afla prinsă o firmă din 
placaj lustruit, pe care cineva zugrăvise o dansatoare şi scrisese 
alături, cu litere de-o şchioapă, „Intim-bar - deschis de la orele 
20 la 2.” 

„Deci e posibil ca aici să se fi ascuns Catrina Dornescu în 
cazul când a văzut că e urmărită.” „In orice caz, îşi răspunse 


Dan Tomescu, voi vizita şi eu acest local, care, după firmă şi 
după intrarea discretă promite să fie nu numai intim, dar şi 
interesant... Acum următorul drum am să-l fac la teatru. 

Cu un simplu salut maiorul Tomescu trecu mai departe, către 
birourile administraţiei, spre stupefacţia portarului, obişnuit să-şi 
vămuiască clienţii. 

Directorul teatrului, un bun amic de-al său, îl invită să ia loc şi- 
i oferi o ţigară. Părea foarte dispus să stea de vorbă, dar pentru 
maiorul Tomescu timpul era preţios. Aşa că - încercând să 
stăvilească dorinţa directorului - îi explică scopul vizitei sale, 
rugându-l să păstreze o discreţie desăvârşită asupra celor 
discutate. 

Directorul nu ştia însă nimic din ceea ce i se întâmplase 
actriţei. Aşadar, altcineva se interesase în ajun la telefon, în 
convorbirea cu Roşca, despre actriţa Lia Dorna. In orice caz, un 
om dinafara teatrului, deoarece aici se ştia că actriţa îşi luase un 
concediu medical. 

- Sâmbătă dimineaţa, când se repeta noul spectacol, Lia 
Dorna a venit la mine în birou şi mi-a spus că nu se simte bine. 
Cum premiera urmează să aibă loc mâine seară, am preferat să 
suspend ultimele pregătiri şi s-o trimit la medic. La prânz s-a 
întors cu un certificat medical prin care i se interzicea orice 
activitate timp de trei zile, adică duminică, luni şi marţi. De abia 
mâine ar urma să se prezinte la teatru. Şi acum îmi spui că Lia e 
paralizată... Ce mă fac, dragul meu? Gândeşte-te că biletele 
pentru premieră şi pe următoarele şase zile, sunt vândute până 
la ultimul loc. În definitiv, nu înţeleg ce legătură poate să aibă 
accidentul Liei Dorna cu tine? 

- Asta nu te interesează deocamdată... 

- Să ştii că Lia e o femeie cinstită, pe care n-o cred capabilă 
de vreo mârşăvie. 

- În orice caz e mai bine să nu te grăbeşti să pui mâna în foc, 
pentru că sunt oameni pe care nu-i cunoaştem niciodată. Tu o 
judeci din punct de vedere profesional, ca actriţă, şi nu mă 
îndoiesc de capacitatea ei. Dar în rest ce ştii despre Eliza 
Dornescu? 

Maiorul Dan Tomescu îşi părăsi grăbit prietenul, nemulţumit 
de puţinele lucruri pe care le aflase. Se întoarse la birou, unde 
aştepta rezultatul analizelor efectuate de către specialistul 
trimis să se consulte cu doctorul Antoniu. 


Într-un raport scurt, acesta îi comunica faptul că reuşise să 
descopere ce anume a determinat starea specială a actriţei. 
Maiorul citi şi reciti raportul cu înfrigurare, dar şi cu mulţumire, 
deoarece bănuielile lui se confirmau. 

„Analizând amănunţit - scria specialistul -, am constatat pe 
lângă urma de cafea şi o cantitate infimă dintr-o otravă foarte 
puternică, de provenienţă străină, al cărui efect constă în 
amnezie şi paralizie totală, vreme de trei-patru zile, după care 
se produce decesul. Cu aproximaţie, accidentul - încercarea de 
sinucidere sau crima, pentru că eu nu pot defini ceea ce s-a 
întâmplat - s-a petrecut alaltăieri, duminică, între orele opt şi 
douăsprezece noaptea, după cum a precizat şi doctorul Antoniu. 

Antidotul nu îl avem în ţară, dar într-un timp relativ scurt ne 
va sosi şi sper că vom putea interveni la vreme pentru salvarea 
vieţii victimei.” 

Acum maiorul respiră mai uşurat. 

Plecă spre policlinică şi procedă exact ca locotenentul 
Davidescu, adică aşteptă la rând, ca orice pacient. Când intră în 
cabinet constată cu surprindere că înfăţişarea doctorului nu mai 
corespundea descrierii locotenentului Davidescu; parcă 
îmbătrânise peste noapte. „Oare o iubeşte atât de mult pe 
Eliza? se întrebă maiorul, în vreme ce-l studia cu atenţie. Pare 
foarte afectat de când a aflat despre starea gravă a actriţei.” 

- Tovarăşe doctor, o să mă iertaţi pentru că vă întrerup din 
activitatea dumneavoastră. 

Doctorul avea o înfăţişare obosită. Îl privi trist. 

- Aţi venit tot pentru povestea aceea? 

- Da. 

- Am declarat tot ceea ce ştiu. 

- Sunt convins. Cred în sinceritatea dumneavoastră, dar poate 
vă mai amintiţi unele amănunte care ne-ar fi extrem de 
folositoare. E posibil ca din momentul când aţi aflat neplăcuta 
veste şi până acum să fi reflectat asupra unor situaţii peste care 
atunci, în momentele de durere ce v-au cuprins, aţi trecut sau 
pur şi simplu le-aţi uitat. 

- Când ştiu că viaţa ei este în pericol, nu mă mai pot gândi la 
nimic altceva. Aş vrea s-o văd. Asta-i tot ce doresc acum. 

- Încă nu e momentul. Dar îndată ce va fi posibil... 

- Pentru ce? Pentru ce nu mă lăsaţi s-o văd? îşi ieşi din fire 
doctorul Bănescu. Vreau s-o văd! Măcar o dată s-o mai văd vie. 


Doctorul rămase tăcut vreme îndelungată, crispat, strângând 
neputincios pumnii, cu ochii închişi, aplecat peste biroul său, ca 
un om sfârşit, pentru care viaţa fără fiinţa iubită nu mai are nici 
un rost. 

Într-un târziu îşi reveni, aprinse o ţigară, după ce îi oferise mai 
întâi maiorului. Acesta refuzase politicos şi continua să-l 
privească. 

- Vă rog să-mi iertaţi ieşirea de adineauri, dar nu-mi mai pot 
stăpâni nervii. Ce doriţi să mai aflaţi de la mine? 

- Tovarăşe doctor, dacă insist, este pentru că vreau să 
descopăr o urmă cât de mică... Lucrurile sunt mult mai 
complicate decât par la prima vedere. Nu mă gândesc la faptul 
că şi dumneavoastră aţi putea fi bănuit... 

- Dar cum credeţi că eu, care o iubesc nebuneşte pe Lia, aş fi 
în stare să-i produc un rău cât de mic?... 

- Aţi recunoscut că duminică între orele şapte şi nouă seara 
vă aflaţi în apartamentul Elizei Dornescu, nu-i aşa? 

- Întocmai. Acesta-i adevărul adevărat! 

- De asemenea, aţi declarat că actriţa era acasă, deoarece în 
acea duminică nu avea spectacol. 

- Lia mi-a spus acest lucru încă de sâmbătă, la prânz. 

- Ştiaţi că în realitate ea îşi luase un concediu medical de trei 
zile? 

- Nu mi-a spus. Am observat că nu era în apele ei, dar nu m- 
am gândit că ar putea fi bolnavă. 

- V-aţi dus acasă la ea invitat de actriţă? 

- Mai întotdeauna duminica o petreceam împreună. Fie că 
mergeam la prânz la vreun restaurant, fie că o vizitam acasă, în 
orice caz era ziua în care de obicei ne întâlneam. Nu lăsam să 
treacă o duminică fără să ne vedem. 

- S-a întâmplat ceva deosebit în ultima duminică petrecută 
împreună? 

- Ştiind că Lia e liberă toată ziua, i-am propus să ne plimbăm 
dimineaţa în afara oraşului. 

- Aveţi maşină? 

- Da. 

- Şi cum a răspuns invitaţiei dumneavoastră? 

- Spre surprinderea mea a refuzat. Nu mi-a dat nici un fel de 
explicaţie... 

- S-a mai întâmplat şi altă dată? 


- Nu-mi amintesc. Tocmai de asta am fost surprins. 

- Sunteţi gelos? 

- Mărturisesc că da. Acesta-i adevărul. Există un anume 
Remus Aliman, pictor decorator. De când a cunoscut-o se ţine 
scai după ea, deşi e căsătorit. 

- Şi actriţa a răspuns acestei pasiuni? 

- Nu. Adică nu cred. Tot ceea ce vă pot spune e că într-o bună 
zi am dat peste pictor în cabina ei. Sunt cam iute la mânie şi, 
deşi am pretenţia că-s bine crescut, m-am repezit la el, l-am luat 
de guler şi l-am dat pe uşă afară. 

- Ce-a spus Eliza? 

- Mi-a reproşat că sunt violent şi exagerat de gelos. Trebuie 
însă să mă înţelegeţi... 

- Vă înţeleg! Acum aş vrea să vă pun câteva întrebări mai 
delicate. 

- Am să încerc să vă răspund. 

- Mai existau şi alţi bărbaţi în viata Elizei Dornescu? 

- Nu, tovarăşe maior. Categoric nu! Această întrebare mi-a 
pus-o dealtfel şi tovarăşul locotenent. 

- Cunoaşteţi un inginer pe nume Daleş? 

- N-am auzit niciodată de el, răspunse doctorul, fără ezitare. 

- Îmi puteţi preciza cum aţi petrecut duminică seara în 
apartamentul Elizei? 

- Bineînţeles. Am discutat despre noi, despre proiectele 
noastre de viitor. Am ascultat muzică la radio. Cam atât... 

- Aţi declarat locotenentului Davidescu că pe la opt un bărbat 
a sunat la uşă. Nu ştiţi cine era? 

- Nu. Dar m-a intrigat faptul că Lia s-a întors în cameră foarte 
tulburată. Cât am stat împreună după aceea a fost neliniştită, 
agitată. Credeam că din cauza oboselii. V-am mai spus, nu mă 
gândeam că ar putea fi bolnavă, n-am ştiut şi nici nu mi-am dat 
seama. 

- Poate că nici nu era... 

- Poate. Cred că vizita acelui bărbat i-a dat un şoc psihic. Se 
plimba prin cameră, fumând ţigară după ţigară. 

- Fuma? 

- Rar. Când era nervoasă sau extenuată de efort. Pretindea că 
ţigara o linişteşte. Avea obiceiul să poarte cu ea o tabacheră de 
argint, dăruită de un admirator. O purta mai mult în chip de 
talisman, ştiţi cum sunt unii actori, un pic superstiţioşi. 


- Obişnuia să consume cafea? 

- Da. Destul de des. Eu o rugam să nu mai bea atâta, dar avea 
o adevărată slăbiciune pentru asta. 

- Şi dumneavoastră? 

- Normal. Una-două pe zi. 

- În seara aceea aţi băut? 

- Da. După vizita individului acela Lia a preparat două cafele. 

- N-aţi văzut, s-a spart vreo ceaşcă?... 

- Nu. Poate după plecarea mea. În orice caz, îmi amintesc 
bine, ceştile de cafea, ca şi farfurioarele pentru gustări, au 
rămas pe măsuţa din dormitor, până când am ieşit din 
apartament. 

- Vă mulţumesc, pentru toate amănuntele pe care mi le-aţi 
dat! 

Maiorul Tomescu se înclină uşor şi părăsi cabinetul. 


* 


Tânărul înalt, cu părul blond-roşcat, fuma nervos, ţigară de la 
ţigară, urmărind pe fereastra camerei picăturile de ploaie dese, 
cernute ca prin sită, ce se prelingeau pe pietrişul din faţa 
pridvorului, spre grădina înţesată de crizanteme. 

Oare cât va mai sta ascuns aici? Cât va mai tremura până şi la 
zgomotul ce-l fac obloanele zgâlţâite de vânt sau la trosnetul 
scândurilor sub greutatea propriilor săi paşi? 

A petrecut o zi şi o noapte înspăimântătoare în camera asta 
cu miros de levănţică, ce îi pătrunde în nări, în pori, obsedant, 
până la saturație... E nedormit, zgribulit de frig şi de teamă. 

Pentru ce a fugit? De ce s-a ascuns aici?... 

N-ar fi trebuit să fugă. Poate că ar fi fost mai bine să se fi dus 
la miliţie, să fi explicat că nu e vinovat, să fi povestit totul... 
Numai că loana, soţia lui, ar fi aflat lucruri pe care nu trebuia să 
le ştie niciodată. Ar fi făcut în mod sigur o nouă criză, poate 
fatală. loana avea un sindrom astenic depresiv. In ultima vreme 
se simţea tot mai rău. Acum, desigur, intrase în panică... Totuşi 
aici era greu să fie găsit. Îşi luase o serie de măsuri de 
precauţie. Nu făcuse focul în sobă, ca să nu se vadă fumul ieşind 
din coş. Oricine ar trece prin apropiere ar crede că locuinţa e 
părăsită. Dealtfel i se spusese că totul nu va dura mai mult de 
trei-patru zile şi că apoi se va putea întoarce acasă. Aprinse încă 
o ţigară. A câta pe ziua de azi? Trebuia să fie aproape de 


amiază. Stomacul îl chinuia. În bucătăria de alături erau destule 
provizii, dar simţea că nu se putea atinge de nimic... 

Şi ploaia asta măruntă, obsedantă, monotonă, care nu mai 
înceta! 


* 


Soția pictorului Remus Aliman întredeschise uşa, privind 
oarecum speriată către bărbatul înalt şi vânjos care îi surâdea 
cu atâta amabilitate. 

- Doamna Aliman? 

- Da, domnule. 

- Sunt maiorul Dan Tomescu. 

- Poftiţi, vă aşteptam! şi îl invită să ia loc pe canapeaua din 
hol. 

Locuinţa soţilor Aliman era intimă şi atrăgătoare. Din hol, o 
scară interioară de stejar, ducea către o cameră spațioasă - 
dormitorul şi atelierul pictorului. La parter, în dreapta şi în 
stânga, un alt dormitor şi o sufragerie, despărțită de hol prin 
perdele grele de catifea albastră. Se vedea cât de colo că soţii 
Aliman aveau o predilecție pentru această culoare. Pereţii, 
mobila, covoarele, vazele, toate erau albastre. 

- Doriţi o cafea? 

- Nu, mulţumesc, doamnă, sunteţi amabilă, dar nu obişnuiesc 
la ora aceasta. 

- Ştiţi, eu v-am chemat... Soţul meu n-a venit astă-noapte 
acasă. Trebuie să mă ajutaţi să-l găsesc. Vă implor! 

- Vă rog să fiţi liniştită. Aveţi încredere în noi. 

Maiorul îşi dădu seama de starea femeii şi nu speră să afle 
mare lucru de la ea. Era agitată şi nervoasă; nu-şi găsea locul. 
Chipul îi era palid, cu trăsături regulate, dar aspre; părea o 
imagine vie a portretelor zugrăvite de Modigliani. Ochii îi erau 
lipsiţi de expresie, cenușii şi încercănaţi. Mâinile lungi, cu degete 
scurte, căutau cu febrilitate să-şi facă de lucru; îndepărtau o 
scamă imaginară de pe un fotoliu, mutau o vază dintr-un loc 
într-altul, răsuceau inconştient în jurul gâtului un lănţişor de aur. 
Apoi, alte gesturi febrile, cu acelaşi neastâmpăr, şi jocul acesta 
absurd se prelungea, fără speranţa de a se sfârşi. 

„O să fie cam greu, dacă nu imposibil, să pot discuta cu ea”, 
gândi maiorul. 

- Domnule ofiţer, rupse femeia pe neaşteptate tăcerea. Unde 


se află soţul meu? Nu cumva s-a sinucis? Sau poate că a fugit? 

Se ridică de pe fotoliu, ignorând în acele momente prezenţa 
maiorului în cameră. 

- Nu trebuia să-mi facă una ca asta! Nu trebuia! scânci ea, ca 
un copil, oprindu-se în faţa şemineului din marmură şi fier forjat, 
aşezat sub scara interioară. 

Deşi uneori frazele nu aveau nici o legătură între ele, ea 
continua să vorbească, mărturisindu-şi dorinţele şi durerile. 

- Sunt tânără! Sunt încă tânără! Mi-a spus că-s frumoasă, că 
am un profil de efigie, grecească. Dar el ştia bine că nu suntem 
potriviţi, că nu suntem făcuţi unul pentru altul. Şi, atunci, de ce? 
De ce m-a adus aici, unde-i totul albastru, atât de albastru? 
Când eram copil, părinţii îmi îndeplineau toate gusturile. Ce 
bine-i să fii copil! Şi tânăr. Tinereţii nu i se poate refuza nimic. 
De ce am venit în casa asta albastră? Aici totul mi-e străin şi 
vrăjmaş. N-am linişte. El spune că sunt încă frumoasă. Atunci de 
ce-a fugit de mine? Unde s-a ascuns? Sau poate că e bolnav... 
Dar dacă e cu ea? Poate că acum sunt împreună. Oare e atât de 
frumoasă? Şi eu am fost tânără, frumoasă. Şi încă mai sunt 
tânără. Dar aici totul e albastru, albastru... 

loana Aliman se prăbuşi în faţa şemineului, plângând în 
hohote înăbuşite. Fără îndoială, era bolnavă de nervi. 

Ce putea alege maiorul Tomescu din spovedania unei femei 
care părea să-şi fi pierdut raţiunea? Şi totuşi câteva cuvinte i-au 
reţinut atenţia. loana Aliman se plângea de o rivală. O femeie 
mai frumoasă şi mai tânără decât ea. Fără îndoială că era vorba 
de Eliza Dornescu. Aşadar, soţia pictorului o cunoştea pe actriţă. 
Dar ce anume ştia despre ea? 

Se apropie de loana, îi sprijini braţul şi o aşeză uşor pe 


canapea. 
- Doamnă, liniştiţi-vă! Doriţi un pahar cu apă? 
Femeia deschise ochii. II privi lung, mirată, ca şi cum abia 


atunci l-ar fi văzut pentru întâia oară. 

- Cine eşti dumneata? Cum ai pătruns în casa mea? 

- Sunt maiorul Tomescu. Am venit la chemarea 
dumneavoastră. Vă amintiţi? 

- lertaţi-mă! Doream să-mi aduceţi soţul... 

- Asta e şi dorinţa noastră. Aş vrea să ne ajutaţi. 

- Eu? Cum să vă ajut eu? 

- Cine-l cunoaşte mai bine pe Remus Aliman decât soţia lui? 


Vorbeaţi despre o femeie frumoasă... 

- Am spus eu asta? 

- Da! O cunoaşteţi pe Eliza Dornescu? 

- Cum? Şi dumitale ţi se pare că e mai frumoasă decât mine? 
se repezi femeia, furioasă. 

- Nu, nu, nu! căută să o liniştească maiorul. 

- Toţi bărbaţii sunteţi la fel. Vi se pare că altă femeie e mai 
frumoasă, mai bună şi mai deşteaptă decât soțiile voastre... De 
ce îmi aminteşti de Eliza? Şi Remus îmi amintea toată ziua de 
ea! 

- Vreau să aflu unele lucruri în legătură cu Eliza Dornescu. 
Poate vom reuşi să descoperim unde se află soţul 
dumneavoastră. 

- Eliza?... Eliza e moartă!... 

Pentru o clipă, maiorul Tomescu rămase stupefiat. 

- Cine v-a spus acest lucru? 

- Cum cine? Chiar soţul meu. 

- Când?! 

- Mi-a telefonat. leri dimineaţă. Mi-a spus: „Ştii loana, ea e 
moartă. De-acum înainte o să te linişteşti. Eliza Dornescu nu mai 
există.” 

- De unde cunoştea el acest lucru? 

- Nu ştiu. 

- Nu v-a spus? 

- Nu. Dar dacă totul e o minciună? Dacă sunt acum împreună? 

- E imposibil. 

- De unde ştii dumneata? 

- Vă rog să mă credeţi pe cuvânt. Mai mult nu vă pot spune, 
dar sunt sigur că Eliza Dornescu şi soţul dumneavoastră nu sunt 
împreună. 

- Atunci ce s-a întâmplat cu Remus? De ce n-a venit acasă? 
înţelegeţi, domnule maior, o iubea! Veniţi, veniţi vă rog cu mine 
în camera soţului meu! şi loana se repezi pe scara interioară. 

El o urmă imediat. Fără îndoială, Remus Aliman se arăta un 
pictor deosebit de talentat. Pereţii erau acoperiţi în întregime de 
tablouri sau schiţe pentru decoruri de teatru, unele mai 
frumoase ca altele, rod al unei imaginaţii fecunde. Tablourile 
erau pictate cu o paletă coloristică foarte vie şi variată, deşi, 
bineînţeles, predomina culoarea albastră. 

Ceea ce atrăgea atenţia de la prima vedere era faptul că 


majoritatea tablourilor reprezentau aceeaşi femeie. Ţăranca 
culegând rodul bogat al viței de pe arac, muncitoarea aplecată 
cu dragoste asupra strungului, femeia revoluţionară de la 1848, 
purtând cu mândrie tricolorul în fruntea maselor, zecile de 
portrete, toate, toate erau... Eliza Dornescu. 

- Vedeţi? murmură înfiorată loana. O iubea, o iubeşte, o va 
iubi întotdeauna. Chiar dacă a murit, ea va trăi mereu. Imi vine 
să dau foc, să ard tot... 

- Nu veţi face una ca asta. 

- Aveţi dreptate! La ce bun? Chiar dacă aş preface tablourile 
în scrum şi cenuşă, ea va rămâne mai departe în inima lui. Şi 
inimii nu poţi să-i dai foc... 

Rămaseră amândoi nemişcaţi, fiecare cu gândurile lui. 

- Doamnă... 

Maiorul Tomescu îndrăzni cel dintâi să tulbure tăcerea. O 
strigă uşor, de câteva ori, până ce femeia se hotărî să-i 
răspundă. 

- Ce vreţi să mă mai întrebaţi? V-am spus tot ce ştiu şi mai 
ales tot ce mă doare: Durerea unei femei mult mai în vârstă 
decât bărbatul ei... 

- Doamnă, nici dumneavoastră nu puteţi să vă daţi foc inimii. 
Vă promit că voi face totul pentru a-l găsi pe soţul 
dumneavoastră. 

- Văd că eu nu am reuşit să vă ajut cu nimic, cu absolut nimic. 

- Vă înşelaţi. Am aflat un lucru deosebit de preţios. Nici nu vă 
puteţi imagina cât de mult valorează acest lucru pentru mine. 


* 


- Tovarăşe maior, până acum nu s-a întâmplat nimic deosebit 
în sectorul meu! îl întâmpină Davidescu de cum ajunse în 
apartamentul actriţei. 

- Nici măcar un telefon? 

- Absolut nimic. Linişte deplină. 

Maiorul se uită la ceas. 

- Ar fi trebuit să sosească. Nu i s-a comunicat ora? 

- Ba da. 

- Ce au raportat oamenii care au urmărit-o? 

- Situaţia e neschimbată. De ieri de la prânz nu s-a mişcat din 
casă. 

Dan Tomescu se opri în faţa dulapului cu îmbrăcămintea 


actriţei. Deschise larg uşile şi fluieră uşor, în semn de mirare. 

- la priveşte, Davidescule! Ai numărat, din curiozitate, 
poşetele Elizei Dornescu? 

- Nu! Dar, într-adevăr, sunt cam multe. 

- Ai zice că are o slăbiciune deosebită pentru ele. Uite, îţi spun 
eu câte sunt; douăzeci şi patru. 

- Formidabil! exclamă, cu uimire sinceră, Davidescu. Dar cum 
de le-aţi numărat atât de repede? 

- Pe mine nu mă miră numărul poşetelor. Altceva mi se pare 
ciudat! 

- Ce anume? 

- Că nu am găsit, nicăieri, o tabacheră de argint. 

- Mă iertaţi, nu vă înţeleg! 

- O tabacheră de argint, dăruită de un admirator. Am aflat 
asta de la doctorul Bănescu. 

- Eliza Dornescu fuma?!! 

- Uneori. Avea însă o tabacheră pe care o considera drept 
talisman. Nu se despărţea de ea niciodată. Şi totuşi... 

- Tabachera a dispărut? 

- Exact! Şi aş da orice să ştiu în mâinile cui se află acum... 

Davidescu ar fi dorit să ştie de ce îl interesa pe maior atât de 
mult tabachera de argint a Elizei, dar soneria de la intrare le 
întrerupse conversaţia. Locotenentul se grăbi să deschidă uşa. 
Era Catrina Dornescu. 

- Poftiţi, luaţi loc, doamnă! o îmbie maiorul, observând 
uimirea şi nehotărârea bătrânei. Vă aşteptam, reluă el, după ce 
Catrina se aşeză pe un fotoliu. Desigur, sunteţi mirată de 
prezenţa mea. Nu mă cunoaşteţi şi aş putea spune că nici eu nu 
vă cunosc pe dumneavoastră... 

Volubilitatea maiorului Tomescu părea s-o _ indispună pe 
Catrina. Nu scotea nici un cuvânt. Davidescu se retrăsese cu 
discreţie. 

- V-am invitat, doamnă, pentru a vă spune că nepoata 
dumneavoastră este victima unei gelozii din partea unui amic 
de-al ei. N-am avut încotro şi a trebuit să vă invit din nou aici. 
Ştiu că vă e neplăcut să revedeţi locul acesta şi să vă reamintiţi 
nişte lucruri care v-au îngrozit. Dar, vă repet, sunt obligat. Vom 
încheia un proces-verbal şi cu asta am terminat „cazul Eliza 
Dornescu”. 

Catrina se uită nedumerită la maior. 


- Ce vreţi să spuneţi? Ce-i cu Eliza? 

Maiorul Tomescu nu-i răspunse. Se prefăcea că priveşte pe 
fereastră. 

- Eliza a fost otrăvită. 

- Otrăvită?! De cine? 

- Asta am vrea să ştim şi noi. Trei oameni pot fi bănuiţi, dacă 
nu cumva vinovatul se ascunde în umbră. Până una-alta, 
împotriva unuia dintre ei avem o probă evidentă: fuga. Dar îl 
vom găsi. 

- Despre cine vorbiţi? 

- Cred că aţi auzit de pictorul Remus Aliman. 

Catrina nu răspunse numaidecât. Pe faţa ei se întipări 
surpriza. 

- Da. Venea câteodată pe aici. 

- Când l-aţi văzut ultima oară? _ 

- O, e destul de multişor de atunci! Dar... II credeţi capabil să 
săvârşească o asemenea crimă? Şi pentru ce-ar fi făcut-o? 

Maiorul remarcă faptul că bătrâna devenise dintr-o dată mai 
vorbăreaţă. 

- V-am spus: din gelozie. Dumneavoastră aveţi vreo altă 
bănuială? 

- Eu nu cred că e vorba de o crimă. 

- Atunci? 

- Nu ştiu. Aţi spus că Eliza a fost otrăvită. Dar dacă s-a 
otrăvit? 

- E rândul meu să vă întreb: Pentru ce ar fi făcut-o? O actriţă 
în plină glorie, admirată, tânără, cu un viitor de invidiat... 

- Poate dintr-o deziluzie sentimentală. Deşi nu pot să cred că 
ar fi fost capabilă să... Nu, nu! O cunosc prea bine. 

- De furt nu poate fi vorba! 

- Desigur. Nu lipseşte nimic din casă. Am declarat şi domnului 
căpitan Roşca. 

- Deci obiectele preţioase, banii sunt la locul lor. Poate că 
totuşi lipseşte ceva... 

- Ce anume? 

- Un obiect la care Eliza Dornescu ţinea foarte mult... 

- Nu înţeleg! Eliza nu avea pasiunea obiectelor. Şi, în definitiv, 
dacă aţi stabilit că e vorba de o crimă pasională, nu văd de ce 
trebuia să dispară neapărat ceva din casa asta? 

- Cunoaşteţi faptul că nepoata dumneavoastră purta în 


poşetă, permanent, o tabacheră de argint? 

- Da. Era un dar primit de la un admirator de-al ei. 

- Tabachera a dispărut. Nu cumva ştiţi ce s-a întâmplat cu ea? 

O clipă, numai o clipă, privirile lor se întâlniră. Răspunsul ei fu 
neaşteptat: 

- Tabachera Elizei e la mine. 

Dan Tomescu rămase câteva momente descumpănit. Catrina 
îşi deschise poşeta neagră, mare, aproape cât o servietă, şi 
scoase dinăuntru tabachera, pe care o întinse maiorului. Poftiţi, 
vă rog, să vă serviţi! Sau poate nu fumaţi? 

Işi aprinseră amândoi câte o ţigară. Fumul se înălţă alburiu 
către tavan. 

- V-aş ruga să-mi predaţi tabachera, îi ceru maiorul, privind-o 
insistent pe bătrână. 

- Cu plăcere. Dacă vă face trebuinţă... 

- Peste câteva zile v-o restitui. 

Acum Dan Tomescu ar fi dorit să rămână singur. Un gând îi 
trecea prin minte: dorea să revadă paginile primului 
interogatoriu luat de căpitanul Roşca. 


* 


- Copii! Nu mai avem mult şi suntem gata! exclamă, 
satisfăcut, inginerul George Munteanu. 

Anca şi Vicenţiu tresăriră. Preocupați de cercetările pe care le 
efectuau, nu auziseră când inginerul intrase în laborator. 

- lată formula care ne mai lipsea, rosti el, emoţionat de 
importanţa momentului. Vom isprăvi la timp lucrarea! şi flutură 
o hârtie cu zeci sau poate chiar sute de însemnări. Aproape nu- 
mi vine să cred cât de simplă era formula finală. Nu ne rămâne 
decât să efectuăm probele, dar aş propune să luăm o pauză 
înaintea ultimului asalt. Ce părere aveţi? 

Explozia de bucurie a inginerului Munteanu nu părea să-i 
entuziasmeze prea mult pe colaboratorii săi. 

- Tocmai vroiam să dau un telefon, se scuză Anca. 

Se ridică de pe scaun şi părăsi încăperea, cu mersul ei 
caracteristic, demn şi mândru. George Munteanu privi în urma 
ei, până ce Anca închise uşa, apoi se întoarse spre asistent, 
care, lăsând lucrul deoparte, îşi cuprinsese tâmpla între palme; 
părea total absent de la cele ce se petreceau în jurul lui. 

- Dragul meu, iartă-mă că îndrăznesc să-ţi tulbur gândurile. 


Sunt îngrijorat de starea în care te afli. Aseară m-am abținut să- 
ţi pun vreo întrebare, deşi cred că între noi tăcerile nu-şi au 
rostul. Să nu mă iei drept un indiscret, ci numai prietenul care în 
dorinţa de-a te ajuta îţi întinde o mână sinceră şi e dispus să te 
asculte şi să te sfătuiască. A 

Vicenţiu continua să tacă. Il stima pe George Munteanu, îl 
considera un mare savant, un om de ştiinţă capabil să realizeze 
invenţii deosebit de importante, chiar mai importante decât 
noua formulă a proceselor electrice în materie vitroasă. 

Îl preţuia şi ca prieten. leri seară poate că îl salvase de la un 
dezastru. Dar din momentul acela, al întâlnirii lor neaşteptate, îl 
cuprinseseră în mod ciudat unele îndoieli. In definitiv de ce se 
afla George Munteanu în apropierea locuinţei Elizei? O 
cunoştea? Îl urmărise? Cum de apăruse tocmai atunci? Pentru, 
ce nu-l întrebase absolut nimic? Ştia de legătura dintre el şi Lia? 
Erau atâtea întrebări cărora nu le putea găsi nici un răspuns, dar 
mai ales îl enerva această coincidenţă bizară. Totul îi apărea 
haotic. Nu reuşea să-şi ordoneze ideile într-o înlănţuire logică. În 
schimb, instinctiv, simţea un fel de îndepărtare neaşteptată faţă 
de George Munteanu. 

Poate de aceea acum, la toate insistenţele acestuia, nu găsise 
puterea să răspundă şi se refugiase într-o tăcere absolută. 


* 


- Spune-mi Mareş, întrebă pe neaşteptate maiorul Dan 
Tomescu, după un scurt răgaz, ai mai aflat ce va în legătură cu 
laboranta? 

- Ne-am mai întâlnit o dată, la o cofetărie. Ştiţi, profit cât mai 
mult de pe urma faptului că am fost colegi de liceu şi că ea 
păstrează cele mai bune amintiri despre mine. Chiar îmi caută 
prietenia şi, aflându-se într-o stare de depresiune psihică, 
prezența mea o linişteşte. Mai mult decât atât: pretinde că 
simte nevoia să-şi destăinuiască amărăciunile unui om care i-a 
dovedit, în trecut, multă înțelegere. 

- Şi acel om eşti tu? 

- Da. Am aflat astfel, destul de uşor, multe amănunte din 
viața intimă a Ancăi Rodan. 

- Sunt fapte care ar putea să ne intereseze? 

- Cred că da. Spre exemplu, laboranta şi inginerul Munteanu 
s-au cunoscut astă-vară, la Mamaia. La început relațiile dintre ei 


erau mult mai apropiate decât într-o simplă camaraderie. Pe 
neaşteptate, inginerul s-a îndepărtat de Anca, ba chiar a 
dispărut de lângă ea, ca şi cum n-ar mai fi locuit amândoi în 
aceeaşi staţiune, în acelaşi hotel... 

- Probabil a apărut o altă femeie... 

- Chiar aşa! 

- Nici nu-i greu de presupus. Inginerul, deşi e la o vârstă 
destul de înaintată, păstrează o vioiciune şi un aer de cuceritor 
simpatic, uşor de remarcat de la prima vedere. Spune-mi, 
cunoşti cumva şi numele femeii care i-a luat locul Ancăi Rodan? 

- Da! După întoarcerea în Bucureşti Anca a aflat, nu ştiu de 
unde, că inginerul Munteanu a fost văzut pe litoral cu o femeie 
frumoasă. Perechea aceasta, atât de interesantă şi admirată, 
apărea de dimineaţă şi până seara în staţiunea Saturn. Abia 
atunci şi-a explicat Anca Rodan dispariţia inginerului din viaţa ei 
intimă. 

- Bine, dar tot nu mi-ai spus numele femeii... 

Mareş râse, bucurându-se dinainte de efectul pe care-l va 
produce numele ce urma să-l rostească. 

- Poate chiar actriţa Lia Dorna, adică Eliza Dornescu. 

- Eliza Dornescu îl cunoştea pe inginerul George Munteanu? 
murmură Dan Tomescu. 

Se întoarse cu spatele către Mareş, apropiindu-se gânditor de 
fereastră. Într-un târziu se adresă locotenentului: 

- Aparent sunt patru oameni care ar fi avut un interes 
oarecare - să zicem, gelozia - pentru a o suprima pe actriţă: 
inginerul Munteanu, inginerul Daleş, pictorul Aliman şi doctorul 
Bănescu. Ce ştim despre fiecare în parte? Inginerul Munteanu: o 
cunoaşte la mare, probabil că-i face curte, dar nu mai apare în 
viaţa actriţei la reîntoarcerea în Capitală. Pictorul: e îndrăgostit 
de Eliza. Acest lucru este confirmat de doctor, de Catrina, de 
portarul de la teatru şi chiar şi de soţia pictorului. Doctorul 
Bănescu este, se pare, cel mai serios pretendent. E burlac, a 
salvat-o de la moarte în urmă cu ani de zile, o iubeşte cu 
pasiune, dar e şi cel mai gelos, cel mai irascibil dintre ei. Despre 
tânărul inginer Vicenţiu Daleş nu ştim decât că a apărut în viaţa 
Elizei Dornescu, dar nu am aflat încă adevăratele lui sentimente 
pentru actriţă. Cât despre Eliza, în afara faptului că îi acorda 
multă atenţie şi prietenie doctorului Bănescu, nu cunoaştem ce 
sentimente nutrea faţă de ceilalţi trei. Acum, dragă Mareş, iată 


şi întrebarea: Care dintre cei patru era interesat să atenteze la 
viaţa actriţei? 

- Dacă excludem ipoteza unei crime din gelozie, rămân doar 
doi: inginerii Munteanu şi Daleş. 

- Perfect! Să analizăm deci o ipoteză. Să presupunem că Eliza 
Dornescu e agent de spionaj, în vreme ce inginerul Munteanu e 
inventatorul lucrării care-i preocupă pe spioni. Ce interes ar 
avea să-şi vândă invenţia prin actriţă? De ce n-ar face-o singur, 
direct? 

- Pentru că în ultimul timp n-a avut ocazia să plece în 
străinătate. 

- In schimb, actriţa a efectuat cel puţin un turneu pe an peste 
hotare. 

- Exact! Mai departe putem presupune că la un moment dat 
se iveşte o neînțelegere între ei şi atunci inginerul caută să o 
lichideze. 

- Nu e rea logica ta, Mareş, dar ce se întâmplă cu restul 
lucrării, cu partea finală a descoperirii? Dacă Eliza Dornescu 
constituia legătura dintre inginer şi spionii din afară, dacă ea 
transmitea mesajele, cine o va face acum, tocmai în momentul 
cel mai important, când lucrarea e aproape terminata? 

- Poate că, direct, chiar inginerul. Aflându-se la sfârşitul 
lucrării, nu mai are nevoie de intermediar şi îl exclude. 

- Dacă presupunerile tale sunt întemeiate, logic ar fi să-l 
împiedicăm pe inginerul Munteanu să transmită partea finală a 
lucrării şi, în consecinţă, agentul dinafară să nu aibă 
posibilitatea să-şi execute misiunea. Dar pe baza căror dovezi 
putem face treaba asta? Cine l-a văzut în preajma Elizei 
Dornescu astă-vară la mare? Anca Rodan nu ţi-a divulgat nici un 
nume. Şi, chiar dacă o va face, constituie acest fapt o acuzaţie? 
Desigur că nu! Arestarea inginerului, să zicem, şi nu numai a lui, 
ci şi a celorlalţi doi colaboratori, o putem face sub un pretext 
oarecare. Dar atunci cine mai termină lucrarea? Riscăm, e 
adevărat, dar - lăsându-i pe toţi bănuiţii să-şi vadă de treabă 
mai departe - e aproape imposibil ca adevăratul vinovat să nu 
încerce să-şi ducă până la capăt acţiunea. Şi de ce nu am 
presupune că există chiar mai mulţi implicaţi? Il uiţi pe Daleş, pe 
Anca Rodan? 

- Bineînţeles că şi ei ar putea fi bănuiţi. 

- Din informaţiile culese de locotenentul Davidescu, tânărul 


inginer a cunoscut-o pe actriţă înaintea lui Munteanu. Mai mult 
decât atât, astă-vară a fost şi el la mare. 

- Impreună cu soţia, nu uitaţi! 

- Asta nu are nici o importanţă. Nu ştim dacă au fost înţeleşi 
dinainte, dar e posibil şi aşa ceva. 

- Desigur. 

- Nu e exclusă nici ipoteza că Munteanu şi Daleş au lucrat 
împreună! 

- Întâlnirea lor de aseară, în faţa casei Elizei Dornescu, 
confirmă parţial această ipoteză. 

- Da! Există însă o întrebare. Ce căutau amândoi aici? Dacă ei 
sunt autorii tentativei criminale, sau chiar numai unul dintre ei, 
de ce au revenit după săvârşirea infracţiunii? Nu le era teamă că 
vor fi prinşi? Oare sunt atât de naivi ca să nu-şi închipuie că 
locuinţa va fi supravegheată? 

- Poate căutau ceva. 

- Ce anume? 

- Un corp delict. Chiar dumneavoastră aţi constatat lipsa unui 
obiect. 

- Te referi la tabachera asta? Prezintă ea vreo importanţă 
deosebită? Vezi bine că nu poartă nici o inscripţie, nici o 
monogramă, nici cel mai mic indiciu. Cine i-a dăruit-o actriţei? 
De ce se afla la mătuşa ei? lată întrebări la care n-am răspuns 
încă. Un lucru ar merita, cred eu, să fie aflat: de ce ţinea actriţa 
la tabachera asta în mod deosebit? 

- Probabil că persoana care i-a dăruit-o îi era foarte apropiată. 

- Te referi la doctorul Bănescu? Ce l-ar fi împiedicat să declare 
că el i-a cumpărat-o? 

- Incâlcită afacere! exclamă Mareş. 

Maiorul Tomescu surâse. 

- Cel puţin, tu ai o misiune mai plăcută... Fiindcă veni vorba. 
Ce ai aranjat pentru după-amiază cu Anca Rodan? 

- Cred că iar mă plimbă pe la croitoreasă şi prin magazine. 

- Ce-ar fi să-i propui să mergeţi astă-seară la un bar? 

- La bar?! 

- De ce nu? Dansaţi, vă mai destindeţi puţin şi... poate că 
întâlniți şi ceva lume cunoscută. 

- Am înţeles, tovarăşe maior. Mergem şi la bar, dar la care 
anume? 

- Imi place de tine, Mareş, că înţelegi foarte repede despre ce 


e vorba. „Intim-bar” se află chiar în clădirea teatrului muzical. 
Cum merge cu „biografia” Catrinei Dornescu? adăugă el după o 
scurtă tăcere. 

- Până în prânz v-o aduc, tovarăşe maior. Sunt sigur că ne va 
clarifica multe lucruri. 


* 


Femeia deschise uşa şi privi mirată spre bărbatul din faţa ei. 
Nu-l cunoştea. Nu-l mai văzuse niciodată. 

- Sărut mâinile, doamnă. Sunteţi soţia pictorului Aliman? 

Ea răspunse doar printr-o uşoară înclinare a capului şi un 
suspin făcu să-i tresalte pentru o clipă pieptul. 

- Soţul dumneavoastră e acasă? 

- Nu, domnule. 

Încercă să închidă uşa, dar nu izbuti. Bărbatul îşi proptise 
piciorul în deschizătură. 

- Ce doriţi? întrebă loana Aliman, înspăimântată. 

- Să stau puţin de vorbă cu dumneavoastră. 

- Nu vă cunosc. Cine sunteţi? 

- Un vechi prieten al lui Remus. Un coleg de liceu. N-aveţi cum 
să mă cunoaşteţi. 

- Vă rog să reveniţi când va fi soţul meu acasă. 

Fără să înţeleagă prea bine de ce, simţea că o cuprinsese 
frica. O indispunea bărbatul mătăhălos, cu ochelari fumurii 
acoperindu-i jumătate din faţă, şi mai ales o neliniştise gestul 
lui, prin care o împiedicase să închidă uşa. 

- Nu, doamnă! insistă necunoscutul. Doresc să vă vorbesc. 
Dar nu aici! şi o împinse cu un gest hotărât. 

Luată prin surprindere, loana făcu câţiva paşi îndărăt, fără să 
opună nici cea mai mică rezistenţă. Necunoscutul răsuci cheia în 
broască, apoi o  strecură într-unul din buzunarele 
impermeabilului cu care era îmbrăcat. 

- Să nu vă fie teamă! Nu vi se va întâmpla nimic. Dar cu o 
condiţie! adăugă el. Vă veţi aşeza cuminte pe acest fotoliu. Să 
staţi liniştită! Dacă încercaţi să strigaţi sau să telefonaţi, îmi voi 
schimba atitudinea. 

loana se aşeză ca hipnotizată în fotoliu. Simţea că nu poate să 
se opună şi, chiar dacă ar fi făcut-o, îşi dădea seama că ar fi fost 
zadarnic. Individul era puternic şi părea decis să-şi ducă la 
împlinire, cu orice preţ, ceea ce îşi propusese. 


- Vă e rău? o întrebă el. 

- Nu! veni răspunsul mecanic. 

- V-am spus totuşi să nu vă fie teamă. Am să vă aduc un 
pahar cu apă. 

Străbătu holul, admirând mobilierul. 

- Unde e baia? 

- Acolo! 

loana ridicase braţul, fără vlagă, indicând necunoscutului uşa 
care dădea spre baie. In treacăt, acesta luă un pahar de pe o 
măsuţă şi dispăru în baie, lăsând uşa întredeschisă. Îl auzi cum 
deschide robinetul. Pentru câteva momente era deci singură. 
Privi cu desperare în jurul ei. Telefonul se afla la câţiva paşi, dar 
nu reuşea să se ridice. Parcă îi turnase cineva plumb în picioare. 
Necunoscutul se întoarse în cameră. Se opri în faţa ei şi îi întinse 
paharul. loana încercă să-i vorbească, să-i spună ceva, dar nu 
reuşi. Simţea cum îi zvâcneşte cu putere inima. Deodată ceva, 
ca un vârtej, îi răscoli fulgerător mintea. O ameţeală 
tulburătoare. | se părea că necunoscutul se îndepărtează de ea, 
din ce în ce mai mult şi mai repede, până ce se transformă într- 
un punct mic, cât flacăra unei brichete. Apoi luminiţa aceea 
dispăru brusc; o învălui o negură cumplită, înspăimântătoare, 
sumbră. 

loana Aliman întinse mâinile în gol, câteva clipe, apoi se lăsă 
moale, fără viaţă, pe speteaza fotoliului, cu bărbia proptită în 
piept. Leşinase. 

Necunoscutul înjură zdravăn. La aşa ceva nu se aşteptase. Se 
aplecă şi îi pălmui obrajii. loana nu se trezi. Bărbatul părea 
furios şi mai ales încurcat. Işi dădea seama că femeia nu era 
decât leşinată, dar nu-i convenea situaţia. Mai încercă de câteva 
ori şi nu se potoli decât atunci când loana deschise ochii. 

- Ce s-a întâmplat? murmură ea, încercând să-şi aducă aminte 
cine era bărbatul care îi oferea un pahar cu apă. 

Nu apucă să-şi răspundă la întrebările ce o chinuiau. Bău, 
inconştientă, câteva înghiţituri. Necunoscutul o ajută să se 
ridice. Făcu câţiva paşi prin cameră. Simţea că-şi revine. Totuşi 
un fior îi străbătu corpul. Apoi, încă unul. Frisoanele se înmulţiră. 
Se sprijini de măsuţa telefonului. Ridică involuntar receptorul, 
căutând să-şi amintească numărul de telefon al miliției. Auzi în 
receptor tonul, dar nu mai izbuti să formeze numărul dorit. Se 
prăbuşi brusc pe parchet, târând după ea, în cădere, telefonul. 


Necunoscutul îşi scoase tacticos ochelarii fumurii, pe care îi 
vâri în buzunar, alături de cheia de la intrare, şi îşi puse în mâini 
o pereche de mănuşi subţiri. Se apucă de treabă, cu 
repeziciune, fără să mai arunce vreo privire spre femeia care 
zăcea pe parchet. 


* 


- Cred că am făcut o treabă bună, izbucni Mareş, surâzător, 
când intră în biroul maiorului. Noroc că ştiu să stenografiez, 
adăugă el şi răspândi pe masă câteva zeci de foi de hârtie. 

- Intr-adevăr, te-ai ţinut de cuvânt. Am impresia că ai reuşit să 
scrii romanul pe care mi l-ai promis. 

Maiorul Tomescu răsfoi cu mult interes însemnările, apoi rosti: 

- Cred că e momentul să ascultăm biografia Catrinei 
Dornescu. Aşadar, Mareş, te ascultăm! 

li invită pe căpitanul Roşca şi pe locotenentul Davidescu să ia 
loc pe scaune. 

- Cu aproape patruzeci de ani în urmă, fotografia Catrinei 
Dornescu apăruse pe neaşteptate în ziare - începu Mareş 
lectura însemnărilor sale. Cronicarii teatrali se întreceau în a 
prezice tinerei actriţe o carieră promițătoare. Dar, spre 
surprinderea tuturor, Catrina refuzase contractele deosebit de 
avantajoase în ţară, atrasă de faima teatrului liric din Viena. 
Intr-o frumoasă seară de mai avusese loc premiera spectacolului 
muzical care avea în fruntea distribuţiei pe Katy Dorn. Fusese 
ceva nemaipomenit. Vienezii o aplaudaseră la sfârşitul 
spectacolului minute în şir. Ovaţiile nu mai conteneau. Pe 
firmamentul teatrului de revistă apăruse o nouă stea 
strălucitoare: Katy Dorn. Ziarele bucureştene menţionaseră şi 
ele, la loc de cinste, evenimentul. Doar Katy Dorn nu era alta 
decât Catrina Dornescu, fiica plaiurilor dâmboviţene. Câteva 
turnee în alte părţi ale lumii îi măriseră faima, îi adăugaseră noi 
lauri la cununa de aur a gloriei. Revenise la Viena după alte 
succese tot atât de răsunătoare. Apoi o nouă ştire împânzi 
ziarele: Katy Dorn urma să se mărite cu un român. Un tânăr 
student sărac, al cărui nume era păstrat de actriţă în cel mai 
desăvârşit secret. Toate stăruinţele ziariştilor pentru a descoperi 
cine era fericitul fuseseră zadarnice. Nu numai numele, dar şi 
persoana tânărului erau învăluite în mister. Poate că până la 
urmă ziariştii ar fi dezlegat, cu iscusinţa lor profesională, taina 


aceasta, care interesa lumea, atât de avidă după noutăţi 
senzaţionale, dacă o altă ştire, sinistră, nu şi-ar fi făcut loc în 
coloanele ziarelor: trupele fasciste invadaseră Austria. Nori negri 
acopereau cerul Europei. Căsătoria lui Katy Dorn nu mai 
interesa pe nimeni. Vreme îndelungată ziarele nu mai scriseseră 
nici un rând despre actriţă. 

Locotenentul Mareş făcuse un rezumat uşor romanţat al 
însemnărilor sale, aşa cum îi plăcea dealtfel întotdeauna să-şi 
prezinte rapoartele. Maiorul Tomescu şi ceilalţi ofiţeri îi 
urmăriseră cu interes povestirea. Desigur, nu-i fusese uşor să se 
descurce în maldărul de ziare al bibliotecii. Totuşi o făcuse cu 
pricepere şi entuziasm. Acum însă urma finalul, pe care 
totdeauna, conform unui vechi obicei, Mareş îl lăsa în 
„Suspense”. Odată îndeplinit şi acest „ritual”, locotenentul 
continuă relatarea: 

- Răsfoisem ziar după ziar, dar nimic! Între 1938 şi 1944, 
Catrina-Katy dispăruse din viaţa teatrală, ca şi cum abandonase 
scena pentru totdeauna. Intr-un săptămânal de critică teatrală şi 
cinematografică, care apăruse doar în vreo cinci numere, se 
publicase o notiţă a unui reporter oarecare. Am să v-o reproduc 
exact: 

„Joi seara, aflându-mă la «Melody-Garden», am fost martorul 
unei surprize, care a încântat pe toţi cei prezenţi. La un moment 
dat, patronul acestui binecunoscut şi apreciat local de distracţii 
al lumii mondene bucureştene ne-a atras atenţia că la una 
dintre mese se află o celebră vedetă a teatrului muzical din anii 
premergători războiului: Katy Dorn. Vă imaginaţi efectul 
cuvintelor sale! Majoritatea celor de faţă auziseră despre 
această strălucită ambasadoare a teatrului românesc, dar poate 
că nu o văzuseră niciodată, întrucât cariera de aur a actriţei se 
desfăşurase exclusiv în străinătate. 

La solicitările insistente ale publicului, Katy Dorn, 
acompaniată de orchestră, a cântat două din melodiile ei de 
succes, la modă cu ani în urmă. 

Solicitându-i un scurt interviu, actriţa a refuzat să-mi 
destăinuie proiectele sale de viitor. Am aflat însă de la distinsul 
patron al localului că domnia-sa intenţionează să o relanseze pe 
Katy Dorn pe una din marile scene bucureştene. Voi reveni că 
amănunte într-unul din numerele viitoare.” Aici se termină 
articolul, aici se sfârşesc şi însemnările mele, încheie Mareş, 


aşteptând observaţiile maiorului Tomescu. 

- Probabil că reporterul n-a mai revenit întrucât revista nu a 
mai apărut, nu-i aşa? 

- Exact, tovarăşe maior. Nici o altă publicaţie n-a mai 
semnalat, existenţa persoanei care ne interesează. Şi să ştiţi că 
am cercetat amănunţit toate publicaţiile vremii! 


* 


La ora trei după-amiază, bucuros că descoperise formula 
finală, inginerul Munteanu schimbă desfăşurarea programului. El 
îngădui colaboratorilor săi doar două ore pentru masă şi îi rugă 
să revină la institut pentru efectuarea probelor de laborator. 


* 


Maiorul Tomescu şi echipa lui se pregăteau pentru acțiunile de 
după-amiază. Nici unul dintre ei nu avea chef de mâncare. 

- La ora cinci am întâlnire cu Anca Rodan, îşi aminti subit 
Mareş. 

- lar eu trebuie să-mi iau în primire omul, surâse Davidescu, 
amintindu-şi de inginerul Daleş. 

- George Munteanu va fi urmărit de căpitanul Roşca, decise 
maiorul, gândindu-se că el trebuia să fie liber, ca să poată 
acţiona în orice moment oriunde va fi nevoie. Ascultase cu 
atenţie comunicările transmise prin radio: Catrina Dornescu a 
stat toată dimineaţa în casă, cu excepţia intervalului de timp în 
care se deplasase la apartamentul Elizei, la chemarea lui. 
Doctorul Bănescu nu s-a clintit de la policlinică. Inginerii şi 
laboranta au terminat lucrul şi se pregăteau de plecare. Numai 
despre pictorul Remus Aliman nici o ştire. 

Dan Tomescu reţinuse părerea colonelului Manea, după care 
găsirea pictorului ar însemna dezlegarea multor taine. Parcă îl 
îndemna ceva să mai treacă o dată pe la casa lui Aliman. Îi 
părea rău că nu-i solicitase soţiei pictorului îngăduinţa de-a 
cerceta în amănunţime locuinţa. Poate că ar fi reuşit să 
descopere un indiciu, oricât de mic, care să-l conducă la locul 
unde s-a ascuns Aliman. Dar dacă pictorul nu mai e în viaţă? 
Dacă a fost suprimat pentru că ştia prea multe? Curios părea 
faptul că Aliman îi vorbise soţiei lui de „moartea?” Elizei 
Dornescu. De unde cunoştea el acest lucru? Categoric, pictorul 
era amestecat, direct sau indirect, în această acţiune de spionaj. 


Dar dacă loana Aliman ştia mai multe decât îi mărturisise? Dacă 
era şi ea un pion în această afacere? Atunci n-ar fi exclus ca şi 
viaţa ei să fie în pericol. Instictiv, maiorul Tomescu formă 
numărul de telefon al familiei Aliman. Dar în receptor se auzi 
doar sunetul caracteristic unui telefon deranjat. Încercă de 
câteva ori, cu acelaşi rezultat. De la „deranjamente” i se 
comunică, după verificare, acelaşi lucru: telefonul este deranjat. 

„Oare unde să fie loana Aliman? se întrebă maiorul, neliniştit. 
Ce-ar fi să trec pe acolo?” 


* 


Opri maşina pe o stradă apropiată. Restul distanţei îl parcurse 
pe jos. Nori negri împânziseră cerul şi pe neaşteptate se 
dezlănţui o ploaie deasă, cu stropi mari şi reci, care amenințau 
să se transforme în lapoviţă. 

Se opri, oarecum nehotărât, în faţa uşii de la intrare. Apăsă pe 
butonul soneriei. Din casă, nici un răspuns. Mai sună o dată, 
insistent. Apoi încă de câteva ori. Se întoarse la maşină. Îşi 
propuse să trimită neapărat pe cineva care să supravegheze 
atât casa, cât şi pe loana Aliman. 

In acel moment primi comunicarea prin radio: Catrina ieşise în 
oraş şi se îndrepta în direcţia Teatrului muzical. 


* 


Anca Rodan îl aşteptase pe Mareş în apropierea institutului, la 
locul stabilit pentru întâlnire. Locotenentul fusese punctual. Spre 
dezamăgirea lui, Anca îl înştiinţase că va trebui să lucreze în 
laborator până mai târziu. Plimbarea cu maşina trebuia 
amânată. 

- Îmi promiti? o întrebă Mareş. 

- Ce? 

- Că la ora zece seara, dacă vei termina lucrul şi nu vei fi prea 
obosită, ai să mă însoţeşti. 

- Unde anume? 

- Intr-un local unde ne vom distra de minune, spuse Mareş cu 
gândul la propunerea maiorului Tomescu de a face o vizită 
discretului „Intim-club”. 

- Bine! Dacă nu voi fi prea obosită... 

Din prevedere Mareş nu-şi părăsi postul de observaţie. Peste 
drum de institut se afla un „Expres”, unde putea servi o cafea 


fierbinte. Când intră, la una din măsuţe, îl zări pe locotenentul 
Davidescu. Se aşeză alături şi - prefăcându-se absorbit de 
lectura unui ziar - urmări cu atenţie pe fereastra localului ce se 
petrecea afară. Ştia că acelaşi lucru îl făcea şi colegul lui. Ploaia 
se înteţise. De-abia trecuse de ora patru, dar se şi lăsase 
întunericul. Lumina lămpilor de neon străbătea cu greu prin 
perdeaua de apă. Totuşi de aici, de la fereastra unde se 
instalaseră, se putea zări, destul de bine, poarta institutului. 
După despărţirea de fostul ei coleg de liceu Anca Rodan se 
întorsese în laborator. Prezenţa lui Davidescu în apropierea 
institutului îi indica lui Mareş că şi inginerul Daleş se afla 
înăuntru. Înseamnă că Anca şi Vicenţiu au renunţat să 
prânzească. Numai inginerul Munteanu a plecat să mănânce. 


* 


„Catrina Dornescu îşi continuă drumul; a intrat în bufetul 
lacto-vegetarian de lângă Teatrul muzical”, i se comunică 
maiorului Tomescu. Nu peste multă vreme Catrina „iese din 
bufet cu o sacoşă plină cu borcane de iaurt”. Aşadar, povestea 
de care se temea maiorul nu s-a mai repetat. 

- Unde se duce bătrâna? întrebă maiorul. 

- Mai mult ca sigur că acasă! 

Maiorul e nedumerit: pentru ce Catrina a ieşit după 
cumpărături tocmai pe ploaia asta torențială? Era absolut 
necesar?! 


* 


„Inginerul Munteanu a părăsit restaurantul. Nu a luat legătura 
cu nici o persoană. Cât a stat în restaurant, a mâncat, a răsfoit 
apoi un ziar şi atâta tot.” 

Ploaia se înteţeşte. Plouă torențial, ca în mijlocul verii, 
fenomen rar pentru o zi de noiembrie. Şuvoaiele de apă spală 
grăbite trotuarele. 

Maiorul Tomescu aprinde o ţigară şi cere legătura cu postul 
plasat în fața casei pictorului Aliman. 

- Raportaţi care e situaţia! 

- Neschimbată! 

- Nu a venit nimeni? 

- Absolut nimeni. 

- S-a aprins vreo lumină în casă? 


- Nici una, tovarăşe maior. 

- Aţi verificat cu stricteţe? 

- De trei ori am înconjurat clădirea. Nici un semn de viaţă. 
Locuinţa pare pustie. 

- Trebuie să facem o vizită la domiciliul familiei Aliman! 

- Am înţeles! 

Maiorul Tomescu obţine imediat legătura cu procurorul de 
serviciu. Situaţia din casa lui Aliman i se pare stranie. Oare a 
dispărut şi soţia pictorului? La telefon, mereu acelaşi semnal: 
„deranjat”. 


* 


„Între timp doctorul Bănescu a plecat cu maşina sa de la 
policlinică, oprind în faţa imobilului unde locuieşte Catrina 
Dornescu.” 

- Bătrâna a ajuns acasă? întrebă maiorul. 

- Încă nu. 

- Dar doctorul? 

- Nu a coborât din maşină. 


* 


Inginerul George Munteanu creează momente de stupefacţie: 
„A oprit maşina chiar în apropierea sediului Ministerului de 
Interne. Şi-a aprins o ţigară. Nu lasă impresia că ar aştepta pe 
cineva. Mai degrabă pare că se gândeşte.” 


* 


„Bănescu s-a întâlnit cu Catrina. Bătrâna a fost vădit surprinsă 
când a dat ochii cu doctorul. Acesta a invitat-o în maşină, dar ea 
a refuzat şi amândoi au intrat în casă.” 

Minutele se scurg repede şi de nicăieri nu intervine vreo ştire 
menită să clarifice, cât de cât, presupunerile şi întrebările, să 
risipească îndoielile, să destrame încordarea. 

Maşina maiorului Tomescu se îndreaptă către locuinţa soţilor 
Aliman. Ploaia a mai slăbit. În schimb, s-a întețit frigul. 

Însoţit de doi subalterni, maiorul încearcă din nou, fără 
succes, soneria. Sunetul ei răzbate dinăuntru, distinct, în gol, 
fără răspuns. În baza ordinului procuraturii se forţează uşa. 
Maiorul pătrunde în interiorul casei, pe care o vizitase chiar în 
aceeaşi dimineaţă. Înăuntru e întuneric. Lanternele sfredelesc în 


beznă şi în lumina lor se conturează trupul unei femei, întins pe 
parchet, cu faţa în jos, cu o mână crispată pe receptorul 
telefonului căzut alături. 


* 


Doctorul Bănescu fixează îngândurat un punct nedefinit de pe 
tavanul garsonierei Catrinei Dornescu. Abia stinge o ţigară şi 
aprinde alta. 

- Eram dator să vă fac această vizită, înţelegeţi? se adresează 
el Catrinei, fără s-o privească. Am impresia că-mi ascundeţi 
ceva. Dacă e aşa... ar fi groaznic, adaugă doctorul după o 
pauză. 

Bătrâna îl priveşte cu surâsul ei ironic şi compătimitor. 

- Nu înţeleg. Eu..., ce să-ţi ascund dumitale? 

- Tocmai asta e că nu ştiu ce mi se ascunde, dar am aşa, un 
fel de presimţire, că ceva nu e în regulă... 

- Ce-ar putea fi mai mult decât ştim cu toţii? 

- Dumneavoastră sunteţi sigură că Eliza mai e în viaţă? 

De data aceasta Bănescu o priveşte pe Catrina drept în ochi, 
sfredelind-o cu privirea sa întunecată. 

- Cei care conduc ancheta m-au asigurat că trăieşte. Şi asta 
mi-e suficient. 

- Dar putem fi siguri că lucrurile stau chiar aşa? Ce s-a 
întâmplat cu Eliza? Nu ştim absolut nimic. lar eu, ca medic, 
aflând de simptomele Elizei, sunt nu numai alarmat, dar chiar 
îngrozit! 

Doctorul se ridică greoi de pe scaun. Calcă apăsat, cu mâinile 
la spate, măsurând camera în lung şi în lat. La un moment dat 
se opreşte să-şi mai aprindă o ţigară. Profitând de pauză, întinde 
acuzator braţul spre bătrână, căreia surâsul i-a îngheţat pe 
buze. 

- Ştiţi ce am făcut aseară? 

Vocea doctorului e de-a dreptul tunătoare. Parcă ar fi un 
procuror, rostindu-şi concluziile în faţa completului de judecată. 

- Ştiţi ce am făcut aseară? repetă el, aproape mecanic, 
făcând-o pe Catrina să tresară. Un fior de spaimă îi străbate 
corpul fiindcă Bănescu, aşa cum e în momentul de faţă - 
dezlănţuit, agresiv -, pare capabil să dărâme tot ce se află în 
jurul lui. Mă ascultați? 

- Da! murmură Catrina. Bineînţeles că te ascult. 


- Am răsfoit toate tratatele de medicină din biblioteca mea. 
Am căutat să aflu, cât mai repede posibil, ce i s-a întâmplat 
Elizei. Ei bine, vă imaginaţi la ce concluzie am ajuns? 

Ochii doctorului Bănescu parcă ard, ca ai unui bolnav cuprins 
de friguri. Catrina nu-i mai poate suporta privirea agresivă şi 
răscolitoare, de aceea se preface că e preocupată să aranjeze o 
broderie de pe masă. Totuşi îl întreabă, poate din politeţe, poate 
din teamă: 

- La ce concluzie ai ajuns, doctore? 

- Nepoata dumneavoastră a fost otrăvită. 

Câteva minute în cameră domneşte o tăcere apăsătoare. 
Catrina nu mai poate rosti nici un cuvânt. Doctorul Bănescu are 
acum o privire fixă, stranie. 

- Cine dracu a putut face o asemenea mârşăvie? urlă el, în 
vreme ce pumnul, greu ca o măciucă, se abate cu furie 
nestăpânită peste masă, făcând-o să tremure din toate 
încheieturile. Cine? 

Întrebarea rămâne fără răspuns. Catrina pare descumpănită şi 
înfricoşată. 

- Vrei să-ţi fac o cafea? Poate te mai linişteşti. 

- Nu. Vă mulţumesc. Nu-mi trebuie nimic. Ascultaţi, doamnă, 
se repede el, înconjurând masa şi apropiindu-se de fotoliul pe 
care stă ghemuită, ca un arici, bătrâna. Eu n-am să mă las până 
nu aflu ce s-a întâmplat, după plecarea mea, în apartamentul 
Elizei. Ştiţi, duminică am fost la ea, între şapte şi nouă seara, ca 
de obicei. Eliza era neliniştită. Bănuia sau presimţea ceva. Dar 
ce anume? Nu mi-a spus nimic. Sunt convins că dacă-mi spunea 
de ce-i neliniştită nu se întâmpla nimic, iar eu l-aş fi strâns de 
gât pe criminal cu mâinile mele. Cine a avut interesul să scape 
de ea? Cine a atentat la viaţa ei... şi de ce? O femeie atât de 
frumoasă, atât de bună, nu putea să aibă duşmani. E la mijloc o 
taină pe care eu n-o cunosc. Însă ceea ce ştiu cu siguranţă acum 
e faptul că Eliza a fost otrăvită cu o otravă care produce 
amnezia, paralizia şi, în cele din urmă, moartea. 

Catrina îl priveşte îngrozită. 

- Moartea? murmură ea, ca hipnotizată. Simte că nu se mai 
poate stăpâni. Imaginea Elizei îi revine obsedantă, exact ca 
atunci când a descoperit-o pe parchet. O cuprinde un tremur 
nervos şi izbucneşte într-un plâns fără lacrimi, un hohot 
înăbuşit, spasmodic, în vreme ce buzele ei nu mai contenesc să 


repete fără încetare „Moartea, moartea, moartea...” 


* 


Inginerul George Munteanu opreşte ştergătoarele parbrizului 
nu numai pentru că ploaia a încetat, dar şi pentru că ţăcănitul 
lor monoton şi uniform îl enervează, nu-i dă posibilitatea să 
gândească asupra celor ce are de făcut. Dar parcă nici acum, 
când a scăpat de această obsesie, nu-i vine vreo idee. Aproape 
că nu-şi dă seama cât timp a trecut de când se află acolo. In 
sfârşit, mai mult din instinct decât din rațiune, se hotărăşte să 
se întoarcă la institut. 

Parchează maşina la locul obişnuit, răspunde la salutul 
portarului şi străbate cu paşi rari, apăsaţi, aleea care duce spre 
laborator. 

Anca Rodan şi Vicenţiu Daleş lucrează cu febrilitate la ultimele 
probe. Aproape că nici nu l-au observat când a intrat înăuntru. 
Tuşind discret, le atrage atenţia. Cei doi îl privesc curioşi, puţin 
nedumeriţi. 

- Ce s-a întâmplat? îi întreabă George Munteanu. Ceva nu-i în 
regulă? 

- Întocmai! exclamă Anca, vădit tulburată. Am impresia că... 

- îndrăzneşte! o încurajează George Munteanu, cu blândeţe. 

- Finalul lucrării e greşit formulat. Altfel nu-mi explic... 

- Tu ce părere ai, Vicenţiu? 

Inginerul Daleş confirmă tacit, printr-o uşoară înclinare a 
capului, părerea laborantei. 

- Am încercat mai multe probe, dar fără nici un rezultat. 

- Nu înţeleg de ce, interveni Vicenţiu. Cred că pe undeva s-a 
strecurat o greşeală. 

- Asta înseamnă că va trebui să verific din nou finalul lucrării, 
răspunde, liniştit şi zâmbitor, inginerul Munteanu. 

Anca şi Vicenţiu schimbă între ei o privire semnificativă, pe 
furiş. Li se pare, pe bună dreptate, complet nefirească 
atitudinea lui. De ce-i atât de calm tocmai când momentul cel 
mai important al lucrării a fost ratat?! 

- Vă puteţi duce acasă! conchide George Munteanu. Eu mai 
rămân să fac verificările necesare, să revăd calculele. Mâine 
dimineaţă vom relua experienţele. Să vedem unde-i eroarea... 

- Eu cred că ar fi bine să rămânem lângă dumneavoastră, 
intervine Anca. 


- Nu, mulţumesc, nu e nevoie. Lăsaţi-mă să verific singur... 
Zâmbetul pe care-l afişează pare enigmatic pentru cei doi 
colaboratori, care totuşi se hotărăsc să părăsească institutul. 


* 


loana Aliman a fost transportată de urgență la spital. Maiorul 
Tomescu studiază cu atenție încăperile, în vreme ce 
colaboratorii săi cercetează posibilitatea existenței unor urme 
sau indicii cât de vagi. Agresorul, dacă a existat vreunul, se pare 
că a lucrat perfect. N-a lăsat nici o urmă. Cineva emite ipoteza 
unei sinucideri. loana suferă de astenie avansată. Maiorul 
Tomescu nu ține seama de această presupunere. El cunoaşte 
prea bine stilul agresorului: loana Aliman se găseşte în aceeaşi 
situaţie cu Eliza Dornescu. Oare aceasta cunoştea mai multe 
lucruri decât i-a mărturisit lui? Deţinea vreun obiect sau o 
informaţie deosebit de prețioasă pentru adversar? 

Ceea ce-l intriga pe maior era faptul că absolut toţi bănuiţii se 
aflau, la ora presupusei agresiuni, sub control. Nici unul dintre ei 
n-a scăpat vreun moment de sub urmărire: Catrina, doctorul 
Bănescu, inginerii Munteanu şi Daleş, Anca Rodan. Doar pictorul 
Aliman rămânea... Adică tocmai el să fie agresorul? Dar dacă 
Remus Aliman e autorul ambelor agresiuni, cine e complicele lui 
din institut, omul care îi furnizează datele lucrării secrete 
conduse de inginerul Munteanu? Vrând, nevrând, acest complice 
va trebui să-l întâlnească pe pictor, pentru a-i procura ultimele 
formule. Numai dacă nu cumva şi pictorul Remus Aliman a avut 
aceeaşi soartă cu a soţiei sale şi a actriţei! 

Deocamdată maiorul Tomescu se hotărăşte să-i facă o vizită 
directorului institutului, pentru a se interesa de mersul lucrărilor. 
Mesajul cifrat al spionilor, captat de posturile de recepţie, era 
clar: „Miercuri seara, la ora douăzeci şi două, vom fi în posesia 
întregului material.” 

Şi era marţi, ora optsprezece... 


* 


În drum Vicenţiu Daleş se opreşte la cafeneaua mică, intimă şi 
cochetă, din apropierea locuinţei. Aşa procedează ori de câte ori 
doreşte să se gândească nestingherit. Acesta e locul lui favorit. 
Ca de obicei, cere barmanului o cafea mare şi un coniac mic. Stă 
la o măsuţă cât mai retrasă şi e fericit că gândul îi poate zbura 


departe, cât mai departe... Revede un chip drag, un bucheţel de 
flori, apoi o potecă întortocheată, urcând, prin spatele unei 
grădini mici, către o căsuţă de basm... Simte în nări mirosul de 
levănţică proaspătă, în vreme ce pe dinaintea ochilor flăcări 
jucăuşe dansează în gura sobei. Parcă aude trosnind vreascurile, 
parcă le vede transformându-se în jar scânteietor, apoi prinde în 
mâinile lui zdravene mâini mici, delicate, şi le mângâie în 
neştire, până când totul se învăluie într-o ceaţă cenuşie şi 
opacă... 

Vicenţiu Daleş achită consumaţia şi părăseşte cafeneaua 

abătut, cu mâinile în buzunare, cu gulerul paltonului ridicat şi cu 
pălăria lăsată pe frunte. Merge, drumeţ singuratic, prin ploaia 
transformată acum în lapoviţă, cu obrajii şfichiuiţi de 
răutăcioasele ace de gheaţă. Şi gândurile îi ajung iar la căsuţa 
din capătul potecii întortocheate, obsesie fără de scăpare, şi nu 
ştie nici el de ce simte îndemnul de a merge acolo cât mai 
repede cu putinţă. Poate că Lia îl aşteaptă, dornică să-i explice 
ce s-a întâmplat sau poate că vor sta în linişte, fără nici o 
explicaţie care să tulbure tăcerea fericitei lor regăsiri. Oricum, 
mâine, imediat ce se va termina lucrarea, va pleca într-acolo, 
fiindcă presimţirea nu-l poate înşela: Lia îl aşteaptă. 
_ Când deschide uşa, acasă, lumina îi risipeşte brutal visurile. 
Intr-un colţ al dormitorului, soţia croşetează un pulover şi 
ascultă transportată transmisia unui concert simfonic. Aproape 
că nici nu-şi dă seama de prezenţa lui. 


* 


Telefonul sună prelung. Ofiţerul de serviciu ridică imediat 
receptorul. 

- Cu maiorul Tomescu, vă rog. 

Vocea de la capătul firului e a unei femei agitate. 

- Maiorul Tomescu nu e aici. Cine îl caută? 

O ezitare, apoi, în loc de răspuns, o întrebare: 

- Când îl pot găsi? 

- Nu ştim, doamnă. Vă rog să reveniţi. 

- E ceva foarte urgent. 

- Spuneţi-mi mie şi îi voi transmite cât mai curând cu putinţă. 

- Nu, nu pot. E ceva personal. Nu cumva ştiţi unde-l pot găsi? 

Răspunsul negativ al ofițerului o nemulţumeşte pe femeie, 
care închide receptorul, fără nici o altă explicaţie. 


* 


Maiorul Tomescu stă de vorbă cu directorul institutului, un 
bărbat tânăr, volubil, plin de amabilitate şi bunăvoință. 

- Conform înţelegerii cu tovarăşul colonel Manea, am alertat 
sfârşitul lucrării, pretextând că aşa s-au primit dispoziții din 
partea ministerului. 

- Şi care e rezultatul? 

- Chiar adineauri am vorbit cu inginerul Munteanu. Spre 
surprinderea mea, spunea că s-ar putea să nu isprăvească 
lucrarea. Spun spre surprinderea mea, întrucât alta a fost 
atitudinea lui de ieri, când mi-a promis că mâine la ora trei ne 
vom prezenta cu toată lucrarea gata la minister. Pe de altă 
parte, la ora prânzului inginerul Daleş mi-a mărturisit că 
lucrarea e aproape terminată. Inginerul Munteanu le prezentase 
rezultatul ultimei experienţe, deci finalul lucrării, susţinând că 
totul e în perfectă regulă. Mai târziu, efectuându-se probele de 
laborator, rezultatul a fost negativ. Nu ştiu ce să mai cred! 

- Consideraţi că inginerul Munteanu întârzie finalul lucrării în 
mod intenţionat? 

- Pentru ce ar face-o? 

- Depinde ce rol joacă el în toată afacerea asta. 

- Ce-i de făcut? Vă pot fi de folos cu ceva? 

- Da, în cazul când aţi reuşi să-l determinaţi, într-un mod 
oarecare, să termine totuşi lucrarea în timpul convenit. 
Înţelegeţi, pentru noi e foarte important ca „mesajul” să fie 
transmis la ora fixată. Cât despre inginerul Munteanu?... 
Prelungirea asta inexplicabilă... S-ar putea însă tot atât de bine 
ca el să nu fie implicat şi în acest caz, dintr-un motiv sau altul, 
să nu se poată termina lucrarea la vreme. Dacă aşa stau 
lucrurile, situaţia n-ar mai conveni celor bănuiţi - inginerului 
Daleş sau laborantei Rodan -, care fără îndoială că trebuie să 
transmită materialul la ora fixată. 

- Vă înţeleg, tovarăşe maior. Dumneavoastră credeţi că unul 
dintre cei trei salariaţi ai institutului, dealtfel singurii care 
cunosc în amănunţime lucrarea, e în legătură eu spionii? 

- Aproape este imposibil să fie altfel. 

- Aţi spus „aproape”! 

- Niciodată nu trebuie să excludem, măcar în proporţie de unu 
la sută, şi o altă posibilitate, care însă ar răsturna logica. Dar 


oricare ar fi situaţia şi oricine ar fi vinovatul, netransmiterea 
materialului la termenul convenit ar putea să-i alarmeze pe 
spioni, dacă n-au fost anunţaţi în prealabil. Ei ar lua alte măsuri, 
ceea ce ne-ar încurca toate planurile. lată de ce este important 
ca finalul lucrării să fie isprăvit neapărat mâine, aşa cum s-a 
stabilit! 

- Dar aceasta nu depinde de mine sau de dumneata, ci numai 
de inginerul Munteanu şi de colaboratorii săi. 

- Din păcate, aşa e! Desigur, nu putem forţa inspiraţia unui 
om în rezolvarea unei invenţii. Ca atare nu ne rămâne altceva 
de făcut decât să aşteptăm ca lucrurile să se desfăşoare de la 
sine. Ne veţi informa în permanenţă asupra mersului lucrării. 
Este absolut necesar să cunoaştem momentul sfârşitului real al 
ultimei experienţe. 


CAPITOLUL III 

Ultimele 24 de ore 

Razele soarelui se oglindesc timid în ferestrele spitalului. La 
una dintre ele maiorul Tomescu priveşte îngândurat spre aleile 
parcului ce înconjoară imensa clădire albă. Ceea ce-l preocupă 
pentru moment este salvarea vieţii celor două victime. Starea 
Elizei se înrăutăţeşte din ce în ce mai mult, după cum afirmă 
medicii. loana Aliman e şi ea în pericol. Antidotul salvator încă 
nu a sosit. Maiorul îşi întrerupse brusc şirul gândurilor. Pe aleea 
principală a spitalului îl zăreşte pe Mareş şi se grăbeşte să-i iasă 
în întâmpinare. 

- În sfârşit s-a înseninat, remarcă locotenentul cu buna 
dispoziţie care nu-l părăseşte niciodată. Sper că toţi norii se vor 
îndepărta şi în seara aceasta va fi senin şi la propriu şi la figurat, 
adăugă el, observând mina destul de îngrijorată a maiorului. 

- Ştii ce mă frământă pe mine? izbucneşte maiorul. Sunt şase 
suspecți în afacerea asta. Ei bine, în intervalul de timp când 
loana Aliman a fost atacată nici unul dintre ei, dar absolut nici 
unul, nu ar fi putut să acţioneze, întrucât toţi erau puşi sub 
urmărire. 

- Şi atunci cine e autorul atacului asupra loanei Aliman? Cine 
este cea de-a şaptea persoană? 

- Ştii, Mareş, un singur fir nu l-am urmărit până acum şi... 

Maiorul Tomescu îşi întrerupse explicaţia. Una dintre 
asistentele medicale se apropia de ei, anunțând că tovarăşul 
Tomescu este chemat de urgenţă la telefon. 


* 


Conform înţelegerii prealabile, lucrarea inginerului George 
Munteanu şi a colaboratorilor săi urma să fie prezentată 
ministerului într-o şedinţă specială. Dar, pe neaşteptate, 
inginerul cere o amânare de douăzeci şi patru de ore, întrucât, 
spunea el, nu a găsit cea mai bună formulă pentru final. 

Când George Munteanu se reîntoarce în laborator, îl cheamă 
în biroul său pe inginerul Daleş, căruia i se adresează pe un ton 
de reproş: 

- Îmi pare rău, prietene, dar m-au surprins neplăcut 
constatările dumitale de ieri în legătură cu finalul lucrării. 

- Nu vă înţeleg! rosti Daleş, privindu-l mirat. 

- Ai afirmat că probele de laborator ale formulelor emise de 


mine nu sunt corespunzătoare. 

- E adevărat. Dar nu numai eu am afirmat acest lucru. Şi 
Anca... 

- Dar mai ales dumneata! îl întrerupse, cu o asprime 
neobişnuită în glas, George Munteanu. Am verificat toată 
dimineaţa probele de laborator. 

- Şi ce aţi constatat? 

- Rezultatele au fost excelente. 

- Nu se poate! 

- Cred că nu mă socoteşti un mincinos! După cum nici eu nu 
te consider un incapabil. Se întâmplă însă ceva, un lucru pe care 
nu pot să mi-l explic. 

- Ce vreţi să spuneţi? 

- Dragul meu, poate că ai obosit, poate că lucrarea aceasta ți- 
a solicitat nervii peste măsură. Am impresia că se întâmplă, de 
câteva zile, ceva deosebit în viaţa dumitale, ceva care te 
preocupă mai mult decât descoperirea proceselor electrice în 
materie „vitroasă! Altfel e inexplicabil cum ai putut să ajungi la 
asemenea concluzii greşite, şi asta tocmai acum! 

Vicenţiu nu răspunse nimic. Înfăţişarea îi era imobilă, părea 
imaginea unei statui dăltuite în piatră. De-abia într-un târziu se 
ridică de pe fotoliu şi zâmbi trist. 

- Vă rog... să mă iertaţi. Cred că aveţi dreptate. 

Inginerul Munteanu se apropie de Vicenţiu, îl bătu prieteneşte 
pe umăr, aşa cum o făcuse de multe ori, şi îi întinse mâna. 

- Să ştii că mâine după-amiază, când mă voi prezenta la 
minister cu întreaga lucrare pusă la punct, voi raporta cât de 
prețioasă a fost contribuţia ta. Să uităm amândoi tot ceea ce 
poate umbri munca depusă de tine şi ajutorul pe care mi l-ai dat 
până acum. 

- Vă mulţumesc, murmură Vicenţiu, mai mult pentru sine, şi 
strânse emoţionat mâna ce i se întindea. 

- Totul e bine când se termină cu bine, acesta e principalul! 
Am terminat toate experienţele cu câteva ore mai devreme. 
Acum ascultă sfatul meu! Ai nevoie de odihnă. Nu e prima oară 
când. ţi-o spun. Poţi pleca pentru două săptămâni undeva, la 
munte, într-un loc liniştit. Până atunci se cuvine ca astă-seară să 
sărbătorim, într-un fel mai deosebit, izbânda noastră. Te rog să 
nu mă refuzi! Eşti invitatul meu. Ne întâlnim la ora opt în faţa 
Teatrului muzical. 


* 


Daleş nu mai avusese timp să răspundă. Probabil că era atât 
de uimit, încât de-abia când ajunse în laborator îşi dădu seama 
că locul fixat pentru întâlnire îi era bine cunoscut. Şi tot atunci 
îşi aminti şi de Lia. Se uită la ceas. Era ora douăsprezece şi 
jumătate. Îşi îmbrăcă la iuţeală paltonul, îşi puse pe cap pălăria 
şi ieşi atât de repede pe poarta institutului, încât locotenentul 
Davidescu, surprins de apariţia sa neaşteptată şi de mersul atât 
de grăbit, abia avu timp să sară din maşina în care se afla şi să 
pornească în goană pe urmele lui. 

În acest timp, în laborator, Anca Rodan studia cu atenţie 
reacţia dintr-o eprubetă. Era atât de concentrată, încât nu 
remarcase plecarea precipitată a lui Daleş şi nici nu auzise când 
intrase inginerul Munteanu. Tresări, surprinsă de ivirea lui 
neaşteptată, lângă ea. 

- M-aţi speriat! exclamă Anca, roşindu-se în obraji, ca un elev 
prins la şcoală cu lecţia neînvăţată. 

În loc de răspuns George Munteanu îi zâmbi prietenos. 

- De azi-dimineaţă lucrez, sperând totuşi că formula finală nu 
e greşită, încercă ea o explicaţie, ca un fel de justificare. 

Răspunsul inginerului Munteanu veni neaşteptat, sec şi 
arzător: 

- Nu te mai osteni degeaba! Formula era greşită. Ştiam acest 
lucru încă de când v-am predat-o. 

Şi, cum laboranta îl privea uimită şi părea că nu înţelege, 
adăugă numaidecât: 

- Am făcut-o intenţionat. 

Din pricina emoţiei Anca Rodan scăpă eprubeta din mână. 
Conţinutul ei se răspândi, fumegând, pe pardoseală. 

- De ce aţi făcut asta, domnule inginer? bolborosi laboranta. 

- Poate că nu peste multă vreme am să-ţi explic. 

- Cel puţin... aţi reuşit... acum să descoperiţi adevărata 
formulă? 

- Da! surâse enigmatic inginerul. Aseară, după ce voi aţi 
plecat, n-am făcut alceva decât să o experimentez... singur. 

- Nu mai înţeleg nimic, mărturisi Anca. Am impresia ca ne-aţi 
evitat, pe mine şi pe Vicenţiu, în mod intenţionat. 

- Tot ce e posibil. 

- Pentru ce? 


- Acum nu-ţi pot răspunde. Oricum, lucrarea e terminată şi se 
află în sertarul biroului meu, pot să ţi-o arăt, dacă nu crezi. 
Mâine o voi preda la minister. 

- Parcă era vorba s-o predaţi astăzi după-amiază? Este 
termenul pentru care v-aţi luat angajamentul. 

- Am cerut o amânare şi mi s-a aprobat. 

- Dar de ce, din moment ce aţi isprăvit lucrarea? Care e 
raţiunea acestei amânări? 

- Sunt întrebări la care, îţi repet, deocamdată sunt nevoit să 
nu-ţi dau nici un răspuns. In orice caz meritul contribuţiei tale la 
această lucrare este evident şi voi raporta la minister. 

Un timp, în încăpere se aşternu tăcerea. 

Pe neaşteptate, mâna inginerului îi cuprinse mâna delicată şi 
ea crezu că soarele scânteia fierbinte peste crestele înspumate 
ale valurilor, că nisipul se încinsese şi îi frigea trupul bronzat, 
exact ca atunci, pe plajă la Mamaia, în zilele acelea fericite, 
când îşi spuneau pe nume. Apoi în urechi parcă îi răsună şuierul 
locomotivei electrice şi revăzu peronul înţesat de călători şi 
trenul cu un şir lung, interminabil, de vagoane, şi pe EL, 
strângându-i mâna în mâna lui, înfiorat ca şi acum, şi şoptindu-i: 
„Anca, te rog să mă ierţi! M-am purtat aşa cum nu-mi stă în 
obicei.” Şi apoi, surâzând ca un adolescent îndrăgostit: „Să ştii. 
Anca, n-am să uit niciodată primele zile ale acestei vacanțe. 
Zilele petrecute împreună cu tine.” După aceea, trenul a pornit, 
gara parcă s-a îndepărtat, s-a făcut tot mai mică. 

- Anca, te rog să-mi faci o plăcere. La ora opt, astă- seară, te 
aştept în faţa Teatrului muzical. Vom merge împreună într-un 
local discret. Aş vrea să sărbătorim cum se cuvine victoria 
noastră. 

Anca Rodan avu impresia că visează, că tot ce se petrece nu e 
decât închipuire, dar mâna aceea prietenoasă, caldă, vie, îi ţinea 
încă mâna cu gingăşie, cu dragoste. Deci totul e realitate! 
Vorbele acelea calde, pline de tandreţe, nu au fost nici vis şi nici 
amăgire. Lucrarea e terminată, el a găsit soluţia finală şi acum 
nu mai are decât o singură dorinţă: aceea de a sărbători 
amândoi, împreună, victoria. 


* 


- Deci, rosti colonelul Adrian Manea, ne apropiem de faza 
finală a acțiunii spionilor. Locotenentul Davidescu e pe urmele 


inginerului Daleş? 

- Da, tovarăşe colonel. Ceea ce mă surprinde e că de la prânz 
şi până acum nu a mai dat nici un semn de viaţă. 

- Crezi că i s-ar fi putut întâmpla ceva? 

- În orice caz e în imposibilitate de a transmite, tovarăşe 
colonel. 

- Oare plecarea precipitată a inginerului Daleş nu poate fi o 
capcană pentru a ne distrage atenţia? 

- Chiar dacă fuga lui Daleş e o diversiune, de un fapt suntem 
siguri. 

- Anume? 

- Transmiterea formulei finale se va face tot de aici, din 
Bucureşti. Şi mai suntem siguri de un lucru: spionii nu au 
schimbat până acum ora de transmitere a mesajului. 

- Nu uita ceea ce ne-a înștiințat directorul institutului de 
cercetări. 

- Vă referiţi la amânarea cerută de inginerul Munteanu? 

- Da. Nu ţi se pare cel puţin ciudată? Din moment ce lucrarea 
nu e terminată, ce vor avea de transmis spionii? 

- Chiar dacă nu ar fi în posesia ultimelor date, tot sunt nevoiţi 
să ia legătura cu centrul, pentru a-i aduce la cunoştinţă 
defecţiunea survenită. Bineînţeles, mai există şi posibilitatea ca 
inginerul să fi găsit soluţia finală şi, din anumite motive, 
deocamdată numai de el ştiute, să-l fi informat greşit pe 
directorul institutului. 

- M-am gândit şi eu la acest lucru, care ar însemna de fapt o 
nouă complicaţie a problemei. 

- Fireşte. În timpul extrem de scurt pe care l-am avut la 
dispoziţie - doar şaptezeci şi două de ore - ne-am bazat mai 
mult pe urmărirea celor suspecți, operaţiune pe care o consider 
cea mai eficientă când se cere operativitate maximă. 

- Ai procedat bine. În seara asta vreau să preiau conducerea 
maşinii care va dirija operaţiunile, dându-ţi posibilitatea să te 
afli oriunde va fi mai multă nevoie de dumneata. 

Pentru maiorul Tomescu propunerea nu constituia o surpriză. 
Nu era prima oară când colonelul Adrian Manea participa 
efectiv, în mijlocul oamenilor săi, la o acţiune, îmbărbătându-i 
prin prezenţa lui, înfruntând alături de ei pericolele ce le stăteau 
în cale. 


* 


Trebuia să ai picioare zdravene pentru a nu pierde urma 
inginerului Daleş. De două ori locotenentul Davidescu crezuse 
că l-a scăpat şi tot de atâtea ori răsuflase uşurat, zărindu-l din 
nou înaintea lui. 

„Ce l-o fi determinat pe tânărul inginer să părăsească atât de 
grăbit institutul?” Davidescu nu putea să-şi răspundă la această 
întrebare. Ultima informaţie pe care o deţinea în legătură cu 
lucrarea era aceea că inginerul Munteanu ceruse ministerului o 
amânare de douăzeci şi patru de ore. Dar, dacă nu găsise 
soluţia finală, părea bizar că principalul său colaborator îl 
părăsise tocmai acum. Prin toate acţiunile săvârşite inginerul 
Daleş apărea deosebit de suspect. Legătura lui cu Eliza 
Dornescu, faptul că era cel mai apropiat colaborator al 
inginerului Munteanu - deţinând astfel toate informaţiile în 
legătură cu lucrarea ce-i interesa pe spioni - măreau doza de 
suspiciune ce plana asupra lui. Şi acum această goană nebună, 
care îi făcea şi mai de neînțeles comportarea. 

In sfârşit, cei doi ajunseră la Gara de Nord. Inginerul parcurse 
cu privirea tabloul pe care erau trecute plecările trenurilor, apoi 
se îndreptă spre casele de bilete. Era atât de grăbit în mişcări, 
încât Davidescu - pentru a nu-l pierde din vedere - renunţă la 
orice fel de comunicare cu colegii săi. Trenul pentru care 
inginerul luase bilet era un personal ce mergea la Predeal şi 
urma să plece în două minute. Amândoi reuşiră să se urce în 
ultimul vagon, exact când locomotiva îşi anunţa plecarea printr- 
un semnal strident. 

Daleş era atât de absorbit, de preocupat în tot ceea ce făcea, 
încât nici nu băgase de seamă prezenţa lui Davidescu în 
imediata lui apropiere. Locotenentul se hotărâse să rămână cât 
mai aproape de Daleş, pentru a evita o posibilă surpriză, mai 
ales că personalul oprea în mai toate staţiile de pe parcurs. Se 
aşezase pe culoar, în dreptul compartimentului unde luase loc 
inginerul, având astfel cea mai mare siguranţă că nu-i va scăpa 
de sub supraveghere. Daleş ocupase un loc lângă fereastră. 
Astfel trecură două ore de aşteptare, fără să se întâmple nimic 
deosebit. Dar, când în zare începură să se profileze contururile 
munţilor acoperiţi de zăpadă, inginerul Daleş se ridica de pe 
banchetă, părăsi compartimentul şi se îndreptă spre ieşire. 
Trenul opri într-o gară mică, ultima înainte de Sinaia. Coborâră 


doar doi pasageri: Daleş şi locotenentul Davidescu. Inginerul 
porni pe o cărăruie şerpuită, din spatele gării, fără să se uite în 
urma lui. 

De jur împrejur, doar pădurea de brazi. Cerul se acoperise, din 
nou, de nori ameninţători. Locotenentul păstra o oarecare 
distanţă între el şi inginer, verificându-şi precaut revolverul. In 
pustietatea aceea era posibilă orice surpriză. Drumul nu dură 
însă mult. Doar cinci sau şase minute, după care, la o cotitură, 
se ivi o poiană. La capătul ei, în mijlocul unei grădini înţesate cu 
tufe de crizanteme, se ridica o căsuţă simplă, dar îngrijită. Daleş 
se oprise în faţa porţii, parcă neîndrăznind să intre. 


* 


- La telefon maiorul Tomescu. Vă ascult. 

- Domnule maior, v-am căutat şi ieri, spuse Catrina Dornescu. 

- Dumneavoastră aţi fost? 

- Da. Am o comunicare importantă pentru dumneata. 

Vocea femeii părea gâtuită de emoție şi indignare. 

- Ce s-a întâmplat? 

- Ştiu cine e criminalul care a atentat la viaţa nepoatei mele. 

Pentru un moment, maiorul simţi cum i se taie respiraţia. 
încercă să aprindă o ţigară, dar nu reuşi. 

- Vă ascult! 

- Doctorul Bănescu. 

Din nou momente de tensiune, de linişte încordată, de 
aşteptare prelungită. În sfârşit maiorul izbuti să-şi aprindă 
tigara. 

- Unde vă aflați? 

- La mine acasă. 

- Sunteţi sigură? 

- Da. 

Rostise cuvântul fără şovăire, cu ură. 

- Aveţi probe? 

- Mărturia lui. 

- V-a declarat acest lucru? 

- Indirect. 

- Când s-au petrecut toate acestea? 

- leri după-amiază. V-am dat telefon imediat, dar nu v-am 
găsit. 

- De ce nu aţi revenit? 


Catrina Dornescu răspunse întrebării cu o altă întrebare: 

- Credeţi că nepoata mea mai poate fi salvată? 

- Doctorii vor face tot ce e posibil. 

- Tot nu mă lăsaţi să o văd? 

- Nu. Încă nu. Aş vrea să Vă rog ceva... 

- Aşteptaţi numai un moment, domnule maior. Sună cineva la 
uşă. 

Maiorul Tomescu auzi distinct, în receptor, vocea Catrinei, 
apoi o exclamaţie de surpriză, câteva cuvinte precipitate, rostite 
de o voce bărbătească, un strigăt al bătrânei şi... linişte. 

- Alo! Alo! Doamna Dornescu, ce s-a întâmplat? 

Drept răspuns, un declic şi... tonul. Cineva a aşezat receptorul 
în furcă. Dar cine? Şi ce s-a petrecut în casa Catrinei Dornescu? 


* 


Vicenţiu Daleş s-a oprit în faţa porţii şi a rămas acolo vreme 
îndelungată, depănându-şi în minte imaginile unei zile pe care 
nu o va putea uita niciodată. 

„Da. Sunt un visător. Un romantic incorigibil. Ce m-a atras 
spre căsuţa aceasta de vis şi dragoste? Poate speranţa că o voi 
găsi aici pe Lia! La urma-urmei, de ce nu ar fi posibil? Nu spunea 
ea că e singurul loc unde se simte nemaipomenit de bine? 
Ultima oară, când am zărit-o, era neliniştită şi cuprinsă de 
spaimă. Parcă o văd în uşa apartamentului... cum mi-a astupat 
gura cu mâna ei mică, rugându-mă să-i dau ascultare, să plec şi 
să revin cu un telefon a doua zi dimineaţă. Am ascultat-o. Dar 
de atunci nu am mai zărit-o şi eu am trecut prin atâtea 
întâmplări, nelinişti şi doruri, speranţe şi gânduri... Poate că în 
sfârşit o voi găsi. S-a întunecat de-a binelea. A început să plouă 
mărunt. Dintr-un moment într-altul ploaia se poate transforma în 
zăpadă. Câtă diferenţă între seara aceea minunată de octombrie 
şi seara aceasta insipidă de noiembrie! Poate că Lia e acolo, în 
cameră, întinsă pe patul cu scoarţe aspre şi perne moi... Sau 
poate că stă dinaintea sobei, privind jocul nostalgic al flăcărilor 
ce-i împurpurează obrajii... De ce nu se zăreşte nici o mişcare, 
nici un semn de viaţă? De ce sunt închise obloanele şi nici un fir 
de fum nu iese pe horn?” 

Stropii reci îl trezesc la realitate. Inginerul deschide poarta şi 
urcă pe potecă, spre casă. | se pare că paşii răsună straniu pe 
pietrişul spălat de ploaie. A ajuns în cerdac, în faţa uşii. Apasă 


clanţa în zadar. Uşa e încuiată. Şi totuşi... Parcă a auzit, de 
dincolo de uşă, ceva. A trosnit scândura podelei sau a fost 
numai o părere? 

- Lia... 

A rostit numele încet, mai mult ca o şoaptă, ca o chemare 
tainică de îndrăgostit, cu teamă să nu-şi trezească din somn 
iubita. 

- Lia!... 

De data aceasta a strigat. Cu orice risc. Aici nu are cine să-l 
audă. Gara e destul de departe, iar cea mai apropiată casă e la 
mai bine de o jumătate de kilometru. 

- Lia!... Sunt eu, Vicenţiu, deschide! 

L-a cuprins o furie nestăpânită. Mintea prinde să se 
învolbureze... „Ce caut eu în pustietatea asta? De ce am venit 
până aici? Ce m-a îndemnat? Pentru ce am fugit, ca un laş, când 
necunoscutul acela a deschis uşa apartamentului? Dacă Lia e 
acum îndărătul uşii, împreună cu el? Poate că-i face semne să 
tacă sau i-a astupat gura cu mâna ei mică şi catifelată, pentru 
ca individul să nu-şi trădeze prezenţa. Dar nu spunea tot ea că 
doar eu, Vicenţiu Daleş, sunt singurul bărbat de pe lumea asta 
căruia i-a împărtăşit taina căsuţei de vis?” 

- Lia! Lia! Lia! 

Izbeşte cu pumnii şi cu picioarele în uşă, ca un sălbatic. Nu-şi 
mai poate stăpâni nervii şi imaginaţia îi otrăveşte sufletul şi 
mintea. Acum a auzit foarte bine scândurile podelei trosnind sub 
greutatea unor paşi apăsaţi. „Deci înăuntru e cineva. Sigur, un 
bărbat. Şi alături de el trebuie să fie ea, ticăloasa, mincinoasa, 
ipocrita!” Sângele îi congestionează obrajii, vinişoarele de la 
tâmple s-au arcuit şi peste ochi parcă i s-a aşternut o pânză 
groasă de ceaţă. Nu mai vede şi nu mai aude nimic. Un singur 
gând îi tulbură întreaga fiinţă: Lia e acolo, îndărătul uşii acesteia 
blestemate, cu un bărbat. 

Şi deodată cheia se răsuceşte în broască, uşa se deschide 
brusc, trântită larg de perete, şi un tânăr blond-roşcat, agitat şi 
îngrozit, cu un chip straniu, îl priveşte cu înfricoşare şi uimire în 
acelaşi timp. 

- Cine eşti tu? bolboroseşte inginerul Daleş. Şi ce cauţi aici? 

Celalalt nu-i răspunde. Pe neaşteptate se repede spre el. Două 
mâini viguroase, zdravene, îl înşfacă pe Vicenţiu de gât, 
târându-l înăuntru. 


Din cauza întunericului ce domneşte în cameră, dar mai ales a 
spaimei, inginerul se izbeşte la tâmplă de un stâlp de susţinere 
şi se prăbuşeşte moale pe podea. 

Roşcatul închide la loc uşa şi se reazemă pentru un moment 
de ea. Îşi ascultă bătăile inimii şi nu ştie ce să mai facă. Aprinde 
bricheta şi în pâlpâirea scurtă a micuţei flăcări îşi dă seama că 
individul a leşinat. „Cine naiba o fi?” mormăie el, mai mult ca 
pentru sine. 

De la distanţă, ascuns după un brad gros, parcă bătrân de 
când lumea, locotenentul Davidescu a fost martorul întregii 
întâmplări, fără să poată distinge cine era persoana care-l 
atacase pe Daleş. Când inginerul a dispărut în casă, Davidescu a 
vrut să se repeadă spre cerdac, să-i vină în ajutor. Şi-a dat însă 
imediat seama că în această situaţie risca să întâlnească poate 
mai mulţi adversari. Hotări să coboare în gară pentru a 
comunica, la Bucureşti, locul unde se afla. După aceea se va 
întoarce la casa singuratecă şi misterioasă, însoţit, dacă va fi cu 
putinţă, de câţiva oameni de nădejde, pe care spera să-i 
întâlnească în gară. 

Coborând în fugă poteca îngustă şi întortocheată, îşi aruncă o 
privire pe cadranul ceasului de la mină: era de-abia ora cinci 
după-amiază, dar se întunecase ca în plină noapte. Ploaia nu 
mai contenea. Ajunse la şosea. Nu se zărea nici ţipenie de om. 
La trei-patru sute de metri se desluşeau însă, ca printr-o sită 
groasă, luminile de neon ale peronului şi clădirea cenuşiu- 
albăstruie a gării. 


* 


Maiorul Tomescu alergă până la maşina care îl aştepta în 
stradă. Reuşi să ajungă în zece minute la locuinţa Catrinei 
Dornescu. Pe palier erau două uşi. Lumina scării nu funcţiona, 
aşa că nu îşi putea da seama în întuneric care dintre uşi e cea 
de la garsoniera Catrinei Dornescu. În grabă uitase lanterna în 
maşină. Noroc că, fiind fumător, avea bricheta la el. Din 
nefericire, de pe ambele uşi lipseau cărţile de vizită respective. 
Dan Tomescu alese la întâmplare una dintre sonerii. 

Trecură câteva minute până se auzi târşitul unor paşi pe 
ciment. 

- Cine e acolo? întrebă apoi o femeie. 

- Aş vrea să vorbesc cu doamna Dornescu. 


Uşa se întredeschise şi în lumina slabă a becului din vestibul 
apăru o blondă între două vârste. 

- Doamna Dornescu locuieşte alături, spuse blonda, 
aruncându-i priviri galeşe. E vecina mea. 

- Mă scuzaţi! 

Maiorul salută politicos şi se îndreaptă către cealaltă uşă. 

- Încercaţi degeaba, interveni blonda. Doamna nu e acasă. 

- De unde ştiţi? 

- Să tot fie vreun sfert de ceas de când au ridicat-o cu 
Salvarea. 

Explicaţia căzu ca un trăsnet din senin. 

- Poate că vă înşelaţi?... 

- Vai, domnule, eu ştiu tot ce se petrece la noi în bloc, ripostă, 
sincer jignită, femeia. Am văzut cu ochii mei, pe fereastră, că de 
la mine din garsonieră se zăreşte intrarea din stradă. Au 
transportat-o pe doamna Dornescu cu targa. Cred că se simţea 
tare rău. 

- Cine era cu ea? 

- Cum... cine? Doctorul, şoferul şi încă un bărbat, pesemne 
vreo rudă de-a dumneaei, că e femeie serioasă. 

- Vă mulţumesc, doamnă, şi scuzaţi-mă că v-am deranjat! 
bătu maiorul în retragere, spre dezamăgirea femeii, care închise 
brusc uşa şi bombăni înciudată îndărătul ei. 

Dan Tomescu rămase singur în întuneric. Intr-o doară încercă 
clanţa uşii de la garsoniera Catrinei. Surpriză! Uşa se deschise. 
La flacăra brichetei găsi comutatorul. Săliţa de la intrare era 
plină de îmbrăcăminte, de geamantane vechi şi de tot felul de 
obiecte gospodăreşti, toate de-a valma, într-o dezordine 
surprinzătoare pentru o femeie îngrijită cum e Catrina. 

O uşă cu geam mat despărţea săliţa de cele două camere din 
care era formată garsoniera. Camerele prezentau acelaşi aspect 
dezolant: un scaun trântit pe podea, o vază de flori spartă, uşa 
de la şifonier deschisă larg, cu lucrurile dinăuntru răscolite, totul 
dădea de înţeles că se petrecuseră evenimente deosebite. Se 
presupunea că bătrâna, luată prin surprindere, s-a opus şi 
atunci a fost dusă cu forţa. Agresorul sau agresorii au cotrobăit, 
căutând în grabă un lucru care le era necesar. Dintr-o 
examinare rapidă, dar atentă, maiorul Tomescu descoperi 
absenţa uriaşei poşete a Catrinei Dornescu. In acelaşi timp îi 
păru destul de ciudat aspectul „îngrijit” al dezordinii din cameră. 


Gândul i se duse imediat la regizarea măiastră a unui spectacol, 
al cărui decor e astfel întocmit, încât să apară evident 
spectatorului de la prima vedere. Parcă totul era făcut anume ca 
primul venit „să priceapă” numaidecât că în garsonieră a avut 
loc o adevărată dramă, o luptă înverşunată între două sau mai 
multe persoane. 

O tuse voit discretă îi întrerupse gândurile. Blonda era în 
pragul uşii, rotind ochii mari, speriaţi, prin încăpere. 

- Ce înseamnă alta? murmură ea şi se retrase înfricoşată. Am 
să anunţ miliția. 

- Nu e nevoie! căută să o liniştească Dan Tomescu. 

- Atunci ce s-a petrecut aici? 

- Asta aş vrea să ştiu şi eu. Dumitale ce impresie îţi face? 

- Parcă s-a dat o bătălie! exclamă femeia, rămânând totuşi cu 
mâna pe clanţa uşii, gata să bată în retragere la cel mai mic 
pericol şi continuând să privească speriată în jurul ei, 
neîncrezătoare şi agitată în acelaşi timp. Dar zău dacă am auzit 
ceva şi doar eu ştiu tot ce se întâmplă la noi în bloc. De obicei 
simt şi cea mai mică mişcare. Ştiţi, şi pe dumneavoastră v-am 
auzit când aţi intrat aici... 

Remarca nu trecu neobservată maiorului. „Va să zică 
bănuielile mele sunt confirmate, îşi spuse el. Femeia aceasta 
care vede, aude şi ştie tot ce se petrece în jurul ei nu a auzit 
absolut nimic înainte de a veni Salvarea să o ridice pe Catrina 
Dornescu. Ciudat! Foarte ciudat!” 

- Urcă cineva pe scări! îl avertiză blonda, întrerupând şirul 
gândurilor maiorului, şi dispăru numaidecât cu intenţia de a se 
refugia în camera ei. 

Dar în uşa de la intrare se şi ivise un bărbat înalt, care îi 
barase, fără să vrea, trecerea. Femeia se lipi înfricoşată de unul 
din pereţii săliţei. Maiorul Tomescu îi făcu semn bărbatului să o 
lase să plece şi după ce rămaseră singuri îl interpelă 
nerăbdător: 

- Ce s-a întâmplat, Dragomirescule? Raportează! 

Subofiţerul era agitat şi obosit. Urcase în goană scările şi 
probabil că alergase zdravăn ceva mai înainte, deoarece îşi 
ştergea transpiraţia de pe frunte cu batista, de parcă afară ar fi 
fost o zi călduroasă de iulie. 

In sfârşit se mai linişti şi începu să povestească: 

- Cam cu o jumătate de oră mai înainte, chiar în faţa blocului 


a oprit o maşină a Salvării. Medicul a intrat înăuntru şi după 
puţin timp s-a întors, făcându-i semn şoferului să vină şi el cu 
targa. M-am apropiat de maşină, oarecum intrigat, dar 
nebănuind, fireşte, ce avea să se întâmple. In stradă au coborât 
întâi medicul şi şoferul. Transportau pe cineva pe targă, în aşa 
fel acoperit, încât nu-mi puteam da seama cine era. Imediat 
după ei şi-a făcut apariţia un bărbat necunoscut, îmbrăcat într- 
un balonsaid gri închis, cu ochelari mari, fumurii, cu gulerul 
ridicat şi pălăria trasă pe frunte. In vreme ce medicul şi şoferul 
erau ocupați să aşeze targa în interiorul maşinii, individul cu 
ochelarii fumurii s-a repezit la volan şi în câteva secunde a 
pornit maşina, într-o viteză nebună. Totul s-a petrecut atât de 
fulgerător, încât, trebuie să recunosc, nici eu nu mi-am dat 
seama imediat ce s-a întâmplat. Şoferul şi medicul au rămas 
stupefiaţi în mijlocul străzii. Instinctiv mi-am notat numărul şi 
am alergat într-un suflet să-mi iau motocicleta şi să urmăresc 
maşina. Până să pornesc motorul, am pierdut timp preţios. Am 
reuşit totuşi să-i strig doctorului să vină cu mine, iar şoferului să 
anunţe cel mai apropiat post de dirijare a circulaţiei, pentru a 
opri maşina. 

Subofiţerul făcu o pauză, respiră adânc şi cercetă cu privirea 
îngrijorată efectul vorbelor sale. Cum nu reuşi să descifreze ce 
impresie lăsase toată povestea asta încâlcită, îşi continuă 
explicaţiile: 

- Aveam certitudinea că la mijloc era vorba de ceva în 
legătură cu femeia pe care o urmăream. Nu mă înşelasem, 
fiindcă pe drum doctorul mi-a explicat că a fost chemat telefonic 
de către un bărbat, sub pretextul că o femeie bătrână s-a 
intoxicat grav şi e pe moarte. Numele femeii: Catrina Dornescu. 
A găsit-o lungită pe pat, inconştientă, ba chiar i s-a părut că 
bătrâna nici nu mai respiră. El, doctorul, a vrut să-i facă o 
injecție calmantă, dar bărbatul care era de faţă, probabil acelaşi 
care îl chemase la telefon, a început să vocifereze şi i-a cerut să 
aducă targa, pentru a o transporta de îndată la spital. Apoi totul 
a decurs aşa după cum v-am relatat mai înainte. Am căutat să 
ajung din urmă maşina furată, dar n-a mai fost chip. Între timp 
şoferul a reuşit să anunţe Direcţia Circulaţiei şi două patrule- 
auto au reperat-o în câteva minute. Din păcate, nu au mai găsit 
şi pasagerii ei. Individul cu ochelarii fumurii a abandonat maşina 
pe o stradă dosnică şi bineînţeles că a dispărut. Dar nu se ştie 


ce s-a întâmplat cu bătrâna. S-a făcut şi ea nevăzută sau 
individul s-a debarasat pe drum de ea? Am lăsat pe tovarăşii de 
la miliţie să-şi continue cercetările prin împrejurimi, iar eu v-am 
căutat pentru a vă înştiinţa de cele întâmplate. Mi s-a comunicat 
că aţi pornit încoace. 

Fără îndoială, Dan Tomescu nu putea să-l acuze cu nimic pe 
subofițer. Modul în care procedase bărbatul necunoscut fusese 
nu numai extraordinar de bine studiat şi calculat, dar şi executat 
cu o repeziciune fulgerătoare, derutantă pentru oricine ar fi fost 
în locul subofiţerului. 

Maiorul Tomescu simţi nevoia să rămână singur pentru a 
putea să mediteze în linişte asupra măsurilor pe care urma să le 
ia. Cobori scările şi se refugie în maşină. După aproape un sfert 
de oră îşi regăsi calmul şi echilibrul, şi un zâmbet de satisfacţie 
îi lumină faţa. Lupta nu era pierdută! Dimpotrivă. 


* 
Şeful gării privea fâstâcit legitimaţia pe care i-o prezentase 

locotenentul Davidescu. Atât de precipitat îi vorbise ofițerul şi 

atât de neaşteptată şi uluitoare era pentru el situația relatată. 

Dacă nu i-ar fi văzut legitimaţia, ar fi fost tentat să creadă că 
omul din faţa lui îşi bate joc de el. Prea era ca în romanele de 
aventuri toată povestea ce i-o înşirase. Cu un sentiment de 
teamă, îl rugă să-l aştepte puţin şi se repezi într-o cameră 
alăturată, unde funcţiona telegraful. Pe neaşteptate îi venise o 
idee: la nici o jumătate de kilometru se afla o mică unitate de 
pază a viaductelor şi tunelurilor. Avu norocul să-l găsească pe 
comandantul unităţii şi acesta îi promise că va veni imediat, 
însoţit de doi oameni. Oarecum mai liniştit, se întoarse în biroul 
unde-l lăsase pe Davidescu. Locotenentul părea nu numai 
nerăbdător, dar şi de-a dreptul furios pentru că şeful gării 
întârzia să priceapă - sau se făcea că nu pricepe! - un fapt 
deosebit de important: să înştiinţeze la Bucureşti ceea ce se 
petrecea la căsuţa unde ajunsese urmărindu-l pe Daleş. 

Aşa se face că mai trecură încă vreo zece minute de nervi şi 
încordată aşteptare, pentru Davidescu. Abia după ce 
comandantul unităţii de pază apăru pe peron însoţit de oamenii 
săi, şeful gării, cu inima mai uşurată, se decise să dea ascultare 
dorinţei locotenentului şi acesta obţinu direct, prin centrala 
automată C.F.R., legătura cu numărul de telefon pe care îl 


solicitase. Davidescu raportă colonelului Manea situaţia şi primi 
aprobarea să acţioneze imediat. 

Insoţit de cei trei militari, parcurse din nou drumul până la 
căsuţa unde în urmă cu mai bine de o jumătate de oră se 
petrecuseră lucrurile acelea ciudate. Ajunseră în preajma 
grădinii înţesate de flori. Locotenentul le ceru militarilor să se 
posteze pe una din laturile căsuţei, iar el intră pe poartă şi urcă 
fără zgomot treptele, până în cerdac, unde se opri, oarecum 
descumpănit, neştiind cum ar fi mai bine să procedeze. Uşa de 
ia intrare era întredeschisă, iar în casă continua să fie întuneric. 
Hotări să acţioneze brusc, prin surprindere, preîntâmpinând 
astfel o eventuală ripostă. Îşi pregăti lanterna şi revolverul, 
împinse fulgerător uşa cu piciorul şi dintr-un salt ajunse în 
interiorul camerei. Înăuntru însă nu se simţea nici o mişcare. 
Aprinse brusc lanterna şi plimbă repede, vreme de câteva 
secunde, fasciculul luminos, de-a lungul pereţilor. Nu zări nimic 
deosebit. De nicăieri, nici un zgomot. Surprinzător, casa părea 
pustie. Locotenentul găsi numaidecât comutatorul şi o lumină 
slabă, difuză, se împrăştie în încăpere. Era o cameră aranjată în 
stil românesc. Deşi totul lăsa să se vadă că fusese locuită, acum 
părea neprimitoare, rece. 

Deodată privirea locotenentului descoperi cu uimire corpul 
unui bărbat întins pe duşumea într-o poziţie curioasă. Se aplecă 
imediat asupra lui şi constată că nu era altul decât Daleş. 
Inginerul respira uşor, deşi cam neuniform. La tâmpla dreaptă 
se vedea urma unei lovituri, din cauza căreia probabil că 
leşinase. Pentru câteva clipe locotenentul îl părăsi pe inginer şi 
cercetă la iuţeală camera alăturată. Era o mică bucătărie şi pe 
masă se aflau în dezordine cutii de conserve goale, resturi de 
salam, biscuiţi şi o scrumieră plină cu mucuri de ţigări. Aşadar, 
cineva locuise aici. Cineva care, evident, dorise să nu-şi trădeze 
prezenţa, deoarece nu făcuse focul în sobă şi preferase să 
consume numai hrană rece. Şi acesta nu fusese, se înţelege, 
inginerul Daleş. 

Locotenentul ieşi în cerdac şi semnaliză cu lanterna celor trei 
ostaşi. Aceştia îşi făcură imediat apariţia, aducându-i la 
cunoştinţă că nimeni nu părăsise locuinţa în vreme ce el se afla 
în interior. O investigaţie în împrejurimi ar fi fost fără şanse mari 
de reuşită, atât din cauza întunericului, cât şi a numeroaselor 
posibilităţi de ascunziş pe care le oferea terenul, aşa că se 


hotărî să renunţe. Îi rugă pe ostaşi să rămână în apropiere 
pentru orice eventualitate. Asupra inginerului Daleş nu găsi 
decât lucruri fără însemnătate, printre care şi biletul de tren. 
Aşadar, pentru Davidescu rămânea învăluit în mister scopul 
pentru care Daleş se deplasase, cu atâta grabă şi nerăbdare, 
până aici, tot aşa cum nu se putea lămuri cine fusese persoana 
care se ascunsese în casă şi dispăruse în intervalul de timp cât 
el se aflase în gară. 

Il aşeză pe Daleş cu grijă pe pat. Inginerul scoase un geamăt 
uşor şi întredeschise ochii, speriat şi confuz. 

- Cine sunteţi? murmură inginerul, încercând cu greu şă se 
ridice. 

- Vă rog să staţi liniştit. 

Se părea că Daleş nu-şi revenise, deoarece îl privea încă 
buimac pe locotenent, parcă neînţelegând nimic din ce se 
petrecuse cu el până atunci. Nici Davidescu nu insistă, 
aşteptând liniştit ca inginerul să-şi revină complet. 


Vicenţiu Daleş îl studia cu atenţie pe omul din faţa lui. Încet- 
încet memoria îi revenea şi îşi aminti cum un tânăr cu o barbă 
roşie ca focul îl trăsese cu forţa în interiorul camerei şi cum se 
lovise, sau fusese lovit, imediat după ce individul îl silise să 
intre. Îşi roti privirea prin cameră şi constată că în afară de el şi 
bărbatul acesta, la fel de necunoscut, nu se mai afla nimeni. „Ce 
se întâmplase oare?” se întreba cu nedumerire. 

La fel de nedumerit era şi locotenentul Davidescu. De câteva 
secunde privirea i se oprise pe o fotografie înrămată, fixată pe 
perete, între două vase de pământ zmălţuite. Şi frumoasa 
femeie, surâzând fericită, nu era alta decât... Eliza Dornescu! În 
grabă locotenentul uitase să se intereseze la şeful gării cui îi 
aparţinea casa, dar acum înţelese imediat unde se afla. Aşadar, 
acesta era fără doar şi poate refugiul tainic al actriţei. Câţi 
dintre cei care roiau în jurul ei îl cunoşteau? Ce căuta inginerul 
Daleş aici? Hotări că era cazul să-l scoată pe inginer din muţenia 
lui. Trebuia să procedeze cu tact, dacă dorea să afle cât mai 
multe lucruri, dar şi cu repeziciune. 

- Cred că aţi putea să-mi răspundeţi acum la întrebări. Dar 
mai întâi, desigur, am să mă prezint, deşi numele meu nu vă 
spune probabil nimic: locotenentul Davidescu. Dumneavoastră 
cine sunteţi? 


- Inginerul Vicenţiu Daleş. 

- Domnule inginer, vă rog să-mi declaraţi cu toată 
sinceritatea: ce anume v-a adus până la căsuţa aceasta izolată 
Şi... părăsită, ca să spunem aşa, deoarece acum vreo jumătate 
de ceas... mai era locuită de cineva. 

- Da, într-adevăr, spre surprinderea mea, când am sosit aici, 
am fost întâmpinat cu ostilitate de un necunoscut. Dar aş vrea 
să ştiu şi eu pentru ce mă interogaţi? Am comis vreo infracţiune, 
dorind să-mi vizitez prietena despre care ştiam că vine din când 
în când să se odihnească în această casă? 

- N-aţi comis nici o infracţiune. Numai că doamna Eliza 
Dornescu, deoarece bănuiesc că despre dânsa e vorba... 

- Aşa e. 

- A fost victima unui atac... 

- Cum?! 

- Şi noi îl căutăm pe infractor. 

- Aşadar?... 

Inginerul Daleş afişa o uimire şi o îngrijorare ce nu păreau 
simulate. Apoi îşi prinse capul între palme şi începu să plângă. 
Nu în hohote, ci potolit, cu lacrimi rare, prelingându-se încet de- 
a lungul obrajilor. După un timp, când îşi reveni, răspunse calm 
şi precis tuturor întrebărilor. 


* 


Când maiorul Tomescu se întoarse la sediu şi primi raportul 
locotenentului Davidescu, un zâmbet de satisfacție îi lumină 
faţa: locotenentul nu-şi pierduse vremea zadarnic. Interogatoriul 
luat inginerului Daleş lămurea multe din punctele neclare până 
aici. Desigur, mai rămâneau destule, printre care cel mai 
important i se părea acela al identificării persoanei ce se 
ascunsese în căsuţa Elizei Dornescu, deşi după părerea sa nu 
putea fi vorba decât de Remus Aliman. În definitiv, de ce fugise 
pictorul, căutându-şi un refugiu cât mai ferit de ochii lumii? Ce îl 
determinase să părăsească oraşul, precipitat, îndată după ce 
aflase de „moartea” actriţei? Participase sau nu la această 
crimă? Făcea sau nu făcea parte din grupul de spioni? Maiorul 
Tomescu era convins că nu peste mult timp va putea să 
răspundă şi acestor întrebări, ca şi multor altora, legate unele 
de altele printr-un dublu fir: cazul Elizei Dornescu şi lucrarea 
inginerului George Munteanu. 


* 


Orele şapte seara. O seară de noiembrie rece, umedă, 
cețoasă. 

Daleş se află în drum spre Bucureşti, însoţit de locotenentul 
Davidescu. Despre Anca Rodan, George Munteanu şi doctorul 
Bănescu se ştie că sunt fiecare acasă la ei. Doar Catrina 
Dornescu şi pictorul Aliman rămân în continuare dispăruţi. 

Mai trec treizeci de minute de aşteptare încordată şi apoi, 
brusc, pe cadranul postului de radiorecepţie se aprinde primul 
beculeţ. Alarmă! Anca Rodan a ieşit din casă, îndreptându-se 
spre staţia de autobuz. După un sfert de oră de la plecarea 
laborantei, şi inginerul Munteanu îşi părăseşte locuinţa, 
urcându-se în maşina sa. Câteva minute mai târziu opreşte în 
faţa Teatrului muzical. 

- Aşadar, inginerul Daleş a declarat adevărul, constată cu 
voce tare maiorul Tomescu. 


Exact la ora opt Anca Rodan îşi face apariţia în acelaşi loc. Cei 
doi se întâlnesc şi se salută. Galant, inginerul Munteanu îi sărută 
mâna colaboratoarei sale şi îi explică probabil că îl aşteaptă şi 
pe Daleş. 

În sfârşit, cu zece minute mai târziu decât era prevăzut îşi 
face apariţia şi inginerul Daleş. Işi cere scuze că a întârziat, iar 
ceilalţi doi se fac că nu observă umflătura de la tâmplă. 

- Sunteţi invitaţii mei în această seară! exclamă George 
Munteanu. 

Are o figură radioasă. Colaboratorii săi nu l-au văzut atât de 
vesel niciodată. 

- O victorie trebuie sărbătorită aşa cum se cuvine! Cred că am 
ales locul cel mai potrivit, pentru ca să ne simţim cu toţii bine. 

li călăuzeşte către intrarea discretă, în spatele căreia se află 
scările ce duc până la uşa barului. 

Anca şi Vicenţiu lasă impresia că sunt încântați, poate şi 
pentru a răspunde, într-un fel, atenţiei de care se bucură 
amândoi din partea inginerului Munteanu. Coboară împreună 
scările, îşi predau paltoanele la garderobă şi intră în sala relativ 
lipsită de spaţiu, dar cochetă şi cu mult gust aranjată. Un 
chelner, într-un costum impecabil, îi conduce până la un mic 
separeu, aşezat lângă ringul de dans. 


- E plăcut aici! constată Anca, privind cu atenţie interiorul 
localului. 

- Dacă te simţi bine cu adevărat, nu pot decât să mă felicit 
pentru alegerea făcută, îi răspunde George Munteanu, în vreme 
ce cu un semn discret îl invită pe chelner. Propun să bem 
şampanie! 

Vicenţiu Daleş nu rosteşte nici un cuvânt. E cel mai puţin 
expansiv dintre ei. Se mulţumeşte să-i privească, surâzând cu 
politeţe şi amabilitate numai atunci când e cazul. Dealtfel, doar 
cu un efort mare de voinţă face faţa situaţiei, deoarece la 
emoţiile care l-au încercat cumplit în această după-amiază se 
adaugă şi o serioasă durere de cap, ca urmare a loviturii. 


* 


Locul ales de inginerul Munteanu pentru strania sărbătorire a 
unei victorii ipotetice - aşa cum rezulta cel puțin din declarațiile 
făcute de el directorului institutului, atunci când ceruse 
amânarea cu o zi a depunerii lucrării - îi pare ciudat maiorului 
Tomescu. „Intim-bar”, localul unde a dispărut în urmă cu două 
zile Catrina Dornescu, e situat la demisolul clădirii care 
adăposteşte şi Teatrul muzical. Imprejurul lui s-au perindat 
doctorul Bănescu, pictorul Aliman şi Vicenţiu Daleş, cei trei 
admiratori ai actriţei. Şi tot aici inginerul Munteanu a hotărât să 
petreacă împreună cu colaboratorii săi. 

- Pentru mine lucrurile sunt din ce în ce mai clare, îi 
mărturiseşte maiorul locotenentului Mareş. Mai avem doar două 
enigme de dezlegat. Şi una dintre ele o vom descifra la bufetul 
lacto-vegetarian. Să mergem! 

Când ajung acolo constată că micul local e ferecat cu lacăt. Pe 
o hârtie lipită pe uşă cineva scrisese cu litere ca de tipar: 
„Localul închis. Responsabilul bolnav.” 

Maiorul telefonează Direcţiei comerciale de care aparţine 
localul. Din fericire, deşi ora e târzie, găseşte un funcţionar de 
serviciu, care cu multă amabilitate îi dă numele şi adresa 
responsabilului. După un sfert de oră, împreună cu însoțitorii pe 
care şi-i luase, ajunge la locuinţa lui Octav Budan. Opresc 
maşina în dreptul unei case cufundate în întuneric. Pe uşa de la 
intrare e prins un cartonaş, ca o carte de vizită, pe care stă scris 
numele proprietarului: Virgil Zugravu, pensionar. 

Unul dintre oamenii care îi însoțesc înconjură casa şi constată 


că mai există o intrare, separată, cu o scară de serviciu care 
duce la apartamentul de la etaj. Uşa e încuiată. 

Maiorul apasă pe soneria de la intrarea principală. Peste puţin 
timp se aprinde o lumină şi se aude glasul speriat al unei femei 
în vârstă: 

- Cine e? 

- Dan Tomescu... 

- Nu vă cunosc. Ce doriţi? 

- Aş vrea să stau de vorbă cu proprietarul. 

- E bătrân şi bolnav. S-a culcat. Reveniţi, vă rog, mâine 
dimineaţă. 

- Nu vă supăraţi că insist, dar e o situaţie excepţională. Vă rog 
să mă înţelegeţi. Trebuie să aflu neapărat anumite lucruri. 

- Dacă vă convine, putem discuta şi aşa, răspunde cu 
încăpățânare femeia, fără să deschidă uşa. 

Maiorul nu are încotro. 

- Bine, cum doriţi. Spuneţi-mi, cine locuieşte la etaj? 

- Chiriaşul nostru, domnul Budan. Dar acum nu-i acasă. 

- Sunteţi sigură? 

- Bineînţeles. De câte ori pleacă din Bucureşti îmi lasă cheia 
de la camera dumnealui. 

- De fapt, eu pe acest domn Budan îl caut. 

- Pentru ce? Sunteţi vreo rudă de-a lui? 

- Nu, doamnă. Îl bănuim de furt, invocă la repezeală maiorul. 
Suntem de la miliţie! 

De dincolo de uşă răzbate o exclamaţie de uimire, urmată de 
un suspin zgomotos. Aproape imediat femeia le deschide şi îi 
invită: 

- Poftiţi înăuntru! 

O bătrânică scundă surâde încurcată şi pare foarte surprinsă 
de afirmaţiile de adineauri ale maiorului. 

- Îl cunoaşteţi bine pe chiriaş? 

- Ca să fiu sinceră, nu. S-a mutat la noi abia de trei-patru luni. 
Până atunci, în camera de sus locuia fratele meu, doctorul 
Bănescu. 

Maiorul reuşeşte să-şi ascundă surpriza. 

- De ce a plecat fratele dumneavoastră de aici? 

- A primit o garsonieră într-un bloc nou, mai în centru, 
aproape de policlinică. Şi apoi acolo are în apropiere şi un garaj 
pentru maşină. 


- Cine vi l-a recomandat pe Budan? 

- Fratele meu. Dar să nu vă închipuiţi că el îl cunoştea mai 
bine. l-I recomandase o doamnă, o prietenă de-a lui. 

- Cunoaşteţi cumva numele acestei doamne? 

- Radu nu mi-a spus cum o cheamă. 

- Ce fel de om e acest Budan? 

- Mie mi s-a părut tare cumsecade. Şi liniştit. 

- Nu primea vizite? 

- Absolut niciodată. Cât priveşte chiria, mi-a plătit-o pe un an 
înainte, din proprie iniţiativă. 

- Spuneaţi că v-a lăsat cheia. 

- Da. 

- Când a plecat? 

- Să tot fie vreo două ceasuri. A plecat cu maşina. 

- Are maşină personală? 

- Da. 

- Ce marcă? 

- Nu mă pricep la maşini. Ştiu doar că e de culoare verde 
închis şi e destul de măricică. 

- Bănuiţi cumva încotro a plecat? 

- Nu mi-a spus nimic şi nici eu n-am fost indiscretă să-l întreb. 
A sunat la uşă, cum aţi făcut şi dumneavoastră, şi mi-a spus: 
„Doamnă Zugravu, eu plec în provincie, că am nişte treabă pe 
acolo şi, fiindcă nu ştiu când am să mă întorc, poftiţi cheia.” 

- De ce v-a dat-o? 

- A mai plecat de două ori în provincie şi tot aşa a procedat. 
Dealtfel acesta a fost singurul lucru pe care i l-am pus în vedere, 
încă de la început. Bărbatul meu e în vârstă şi e bolnav. Dacă se 
întâmplă ceva în casa asta, trebuie să mă descurc singură, după 
puterile mele. S-ar putea să plesnească o ţeavă la instalaţia de 
apă de la etaj sau mai ştiu eu ce să se întâmple în lipsa 
chiriaşului. De aceea, când e plecat din Bucureşti cheia stă la 
mine. 

- Sunteţi amabilă să deschideţi, să-mi arunc o privire în 
cameră? 

- Desigur. Numai să-mi pun paltonul pe mine. 

Bătrâna se reîntoarce numaidecât. Ocolesc împreună casa şi 
deschid mai întâi uşa de serviciu. Urcă pe scară, până la etaj, 
unde se află locuinţa chiriaşului, de fapt o singură cameră şi 
dependinţele. Când aprind lumina, sora doctorului Bănescu 


scoate un mic strigăt de surpriză. 

- Ce s-a întâmplat, doamnă? întreabă maiorul, care nu-şi dă 
seama pentru moment ce anume o surprinde pe bătrână. 

- Nu vedeţi? A strâns tot. Şi-a luat şi valizele, ca şi cum ar fi 
plecat definitiv. 

Şi, pentru a-i confirma maiorului Tomescu adevărul spuselor 
sale, deschide larg uşile şifonierului. 

- Într-adevăr, se pare că Octav Budan s-a pregătit pentru un 
drum mai lung, constată maiorul. Sau poate că s-a mutat. 

- Şi nu mi-a spus nimic, se tânguieşte bătrâna. 

- Nu trebuie să vă pară rău. Doar v-a plătit chiria cu 
anticipație. 

Rostise cuvintele pe un ton glumet, dar bătrâna nu sesiză 
acest lucru. Se mulțumi doar să confirme, oftând cu uşurare: 

- Aşa e, tovarăşe maior. 

Dar Tomescu înţelege că nu mai are ce căuta aici. Pasărea şi- 
a părăsit cuibul, poate simțind primejdia, poate cu un scop bine 
definit. Din prudenţă lăsă pe unul din subofiţeri să păzească în 
continuare locuinţa, iar el, după ce mulţumi bătrânei, se 
reîntoarce la maşină, secondat îndeaproape de Mareş şi de 
ceilalţi. Din cercetările ordonate încă înaintea acestei deplasări 
aflase că Octav Budan avea un cazier destul de bogat. Săvârşise 
nişte escrocherii mărunte în tinereţe, rănise grav, în cursul unei 
încăierări dintr-un local periferic, pe un cetăţean şi avea la activ 
şi o tentativă de viol. Pentru toate acestea executase câţiva ani 
de închisoare. Ceea ce îl frapase pe maiorul Tomescu era faptul 
că Octav Budan devenise proprietarul unei maşini, pe care i-o 
adusese o rudă din străinătate, în urmă doar cu trei luni: un 
Ford-Taunus de culoare verde. 

Imediat îl înştiinţă pe colonelul Manea despre noile descoperiri 
şi îl rugă să comunice tuturor posturilor, precum şi celor de la 
Direcţia Circulaţiei, pentru identificarea maşinii şi arestarea 
proprietarului ei. 

Era trecut de ora nouă, când maiorul Dan Tomescu îşi făcu 
apariţia pe uşa barului într-un impecabil costum de seară. 
Constată cu satisfacţie că nici unul dintre cei trei salariaţi ai 
institutului de cercetări nu părăsise localul. Păreau bine dispuşi 
şi chiar Daleş surâdea amuzat de gluma pe care tocmai le-o 
spunea în acel moment inginerul Munteanu. 


* 


Tânărul înalt, cu părul blond-roşcat, neras, zgribulit de frig şi 
chinuit de insomnii şi coşmaruri părăsise casa Elizei Dornescu la 
puţin timp după ce Vicenţiu Daleş se lovise la cap. Pentru 
Remus Aliman apariţia inginerului Daleş constituise o surpriză 
neplăcută. Nu-l cunoştea, nu ştia cine era şi mai ales de ce o 
căuta pe Lia. Totuşi acest om reuşise să-l răscolească puternic, 
îşi pusese imediat întrebarea dacă tot ceea ce ştia el despre Lia 
era adevărat. Recapitulă în minte întâmplările prin care trecuse 
începând de duminică seara, apoi tot ceea ce i se spusese în 
legătură cu Lia a doua zi, precum şi îndemnul de a se ascunde în 
casa izolată. Constată acum, când judeca lucrurile într-o altă 
lumină, că sub imperiul fricii luase o hotărâre destul de pripită. 

„Ce-ar fi să mă întorc la Bucureşti şi să declar autorităţilor tot 
ceea ce ştiu, după ce voi verifica în prealabil eu singur care este 
situaţia reală a Liei? Şi apoi nici nu mai pot rămâne aici, atâta 
vreme cât ascunzătoarea mi-a fost descoperită. Dintr-un 
moment într-altul tânărul acesta zănatic îşi va reveni din leşin şi 
situaţia poate deveni neplăcută pentru mine.” 

Gândurile îi dădură aripi. Într-o clipă îşi luă scurta îmblănită şi 
bascul şi ieşi în cerdac. Inspiră adânc. Apoi se îndreptă direct 
către gară, cu gândul de a lua primul tren spre Bucureşti. 
Luminile de neon împrăştiau întunericul şi îi dădeau senzaţia că 
se reîntoarce la viaţă. Pe peron nu se afla nimeni. Consultă la 
iuţeală panoul cu mersul trenurilor. Peste o oră trecea un 
accelerat, dar nu avea oprire aici. Exista şi un tren personal, 
însă numai după două ceasuri. 

In semiîntunericul sălii de aşteptare un ţăran moţăia. Pe 
măsuţa din colţ cineva uitase un ziar. Aliman se aşeză pe una 
din cele patru bănci libere, cât mai aproape de sobă. Căldura îl 
moleşi, pleoapele grele ca plumbul i se închiseră. Aţipi. Nu vroia 
să adoarmă şi se lupta cu somnul. Răsfoi alene paginile ziarului 
de pe măsuţă. Deodată privirea i se opri pe un anunţ, în mijlocul 
căruia se află chiar fotografia lui: „Cine poate da relaţii despre 
persoana din fotografia alăturată, dispărută de la domiciliu, este 
rugat să se adreseze numaidecât...” 

Aşadar era căutat. 

In gară tocmai se anunţa sosirea personalului. Ar fi trebuit să 
se ducă la casa de bilete, dar acum nu mai avea nici putere şi 
nici curaj. Il cuprinsese din nou teama. Se simţea ca un animal 


hăituit. Îi era foame şi sete. Era obosit şi descurajat. De la 
fereastra sălii de aşteptare privea îndurerat şirul vagoanelor 
trenului ce pornea spre Bucureşti. Plecase şi singurul pasager, 
ţăranul care moţăise în sala de aşteptare. Rămăsese singur, mai 
singur ca niciodată. leşise pe peron. Dinspre linii se apropia 
impiegatul de mişcare. Se grăbea să ajungă înăuntru, la căldură, 
şi nici nu-l observase pe Aliman. Acesta se îndreptase, 
nehotărât, către şosea. S-ar fi reîntors în căsuţa de la capătul 
potecii întortocheate, dar acolo se afla necunoscutul care îl 
tulburase atâta, nici el nu ştie de ce. 

În depărtare se zăreau farurile unei maşini. Se apropia cu 
repeziciune de el. Aliman, instinctiv, căută să se ascundă, dar 
era prea târziu. Lumina farurilor spălă şoseaua şi îl cuprinse şi 
pe el, necruțătoare, orbindu-l. Şoferul frână brusc şi maşina 
patină câţiva metri, apoi se opri. Omul de la volan deschise 
portiera şi îi făcu semn să se apropie. 

- Domnule Aliman, pe dumneavoastră vă căutam. 

Pictorul răsuflă uşurat când îl recunoscu. Era responsabilul 
bufetului lacto-vegetarian de lângă teatru, Octav Budan, acelaşi 
care se oferise să-l aducă aici în urmă cu două zile. 

- Ce mai e nou, domnule Budan? 

Îşi dădu seama că a pus o întrebare neclară, dar celălalt o 
înţelese şi se grăbi să-l liniştească: 

- Pentru dumneata... lucrurile sunt lămurite. Ucigaşul Elizei 
Dornescu a fost descoperit. Ti-am spus să ai răbdare că până la 
urmă totul se va rezolva cu bine. Dar de ce nu m-ai aşteptat în 
căsuţă, aşa cum ne-am înţeles? 

Pictorul îi explică, în câteva cuvinte, ce se întâmplase. Octav 
Budan scăpă, fără să vrea, o înjurătură. Apoi redeveni amabil cu 
Aliman. 

- Nu-i bine să ne mai ducem acolo! 

- Pentru ce? Din moment ce nevinovăția mea s-a dovedit... 

- Spuneai că nu-l cunoşti pe tip? 

- Nu l-am văzut niciodată... 

- Cine ar putea să fie? 

- Asta m-am întrebat şi eu! 

- În definitiv, acum nu ne mai interesează. Eu am venit să vă 
conduc la Bucureşti. Poftiţi în maşină! La zece şi jumătate 
trebuie să fiu înapoi... 

Pictorul se urcă bucuros lângă Octav Budan, admirând 


eleganța maşinii. Deodată îşi aminti că nu ştie numele celui care 
i-a răpit viaţa Liei. Il întrebă pe Budan, care rânji dispreţuitor. 

- Un nemernic! Doctorul Bănescu. 

Pictorul avu impresia că primise o măciucă în cap. Furios, îl 
apucă de umăr pe omul de lângă el. 

- Eşti sigur? strigă el spre Budan, cu disperare. 

Surprins, Budan scăpă pentru câteva clipe controlul volanului 
şi maşina se răsuci pe şosea. Cu greu reuşi să frâneze. 

- Ce înseamnă asta? Vrei să ne răsturnăm în prăpastie? 

- lartă-mă! murmură pictorul. Simt că înnebunesc. Criminalul! 

- Ar fi cazul să te linişteşti. Acum tot nu mai poţi interveni. 

Maşina demară încet, dar sigur. Budan scrută drumul în 
lumina farurilor. Până la şoseaua principală mai erau doar 
câteva sute de metri. 

- Nu doriţi să beţi ceva cald? O să vă mai întremeze... 

Aliman tresări. 

- Aţi spus ceva? 

- Dacă doriţi, am acolo, în termos, nişte cafea fierbinte. 

- Mulţumesc! 

Remus Aliman deşurubă capacul termosului, în vreme ce 
Budan reduse viteza maşinii pentru ca pictorul să-şi poată turna 
liniştit o porţie de cafea în pahar. Ajunseră la intrarea în şoseaua 
principală. Pictorul duse paharul la buze. Simţi aroma îmbietoare 
a cafelei, dar constată că era prea fierbinte. 

- S-a păstrat excelent în termos. Parcă acuma aţi luat-o de pe 
foc. Am s-o beau ceva mai târziu. 

Budan surâse acru şi nu mai scoase nici un cuvânt. 

Şoseaua principală era destul de circulată, cu toată vremea 
rea. Pe asfaltul umed se aşternuse o pojghiţă de gheaţă. După 
un sfert de oră, Budan opri maşina. In faţa lor, pe şosea, 
staţionau numeroase maşini. 

- Ce s-a întâmplat? Vreo barieră de cale ferată? 

- Nu ştiu. Parcă nu era nici una pe aici. 

Pictorul profită de oprire şi sorbi cu poftă câteva înghiţituri de 
cafea. Budan păru neliniştit. leşi din maşină, făcu câţiva paşi 
pentru a-şi da seama ce se întâmplă afară şi deodată simţi că i 
se opreşte respiraţia. 

- Ce ghinion! Tocmai acum! exclamă el înciudat, cu voce tare. 

Doi ofiţeri de miliţie se îndreptau spre maşina din faţa lui. 
Reintrând repede în maşină, îl văzu pe Remus Aliman înţepenit 


într-o poziţie ciudată, cu o expresie de groază întipărită în ochii 
ce îi luceau straniu. Termosul îi scăpase din mână şi conţinutul i 
se vărsase pe haine şi pe podea. Budan simţi pe frunte stropi 
reci de sudoare. Stinse farurile şi încercă să întoarcă maşina, 
dar era prea târziu. Ofițerii de miliţie luminau cu lanterne 
puternice numărul maşinii. Se apropiară amândoi de el. Unul 
deschise portiera: 

- Permisul dumneavoastră de conducere, vă rog. 

Budan se consolă singur. „Poate că-i un simplu control şi m- 
am speriat degeaba. Şi s-ar putea să nu-l observe pe idiotul 
ăsta”, îşi spuse. Prezentă permisul de conducere ofițerului de 
miliţie. Acesta îl verifică atent câteva minute, apoi il invită să 
coboare din maşină. 

- Ce înseamnă asta? încercă să protesteze Budan, deşi ştiu 
bine acum că se agită inutil. 

- Sunteţi arestat, domnule Budan! 

„Aşadar, totul s-a sfârşit! Cum şi ce s-a întâmplat în lipsa mea 
din Bucureşti? Cum m-au descoperit?” 

Intrebări chinuitoare îl mistuiau. Şi deodată un gând îi veni în 
minte. Cu iuţeala fulgerului se aplecă, ridică termosul de pe 
podeaua maşinii şi sorbi cu nesat cafeaua care mai rămăsese. 
Ofițerii de miliţie se repeziră amândoi, instinctiv, să-l oprească, 
dar totul se petrecu atât de repede, încât intervenţia lor fu 
târzie. Octav Budan îi privi cu un surâs batjocoritor, parcă 
triumfător, câteva clipe, apoi se prăbuşi cu capul pe volan şi 
rămase, ca şi pictorul Aliman, într-o poziţie ciudată, crispată şi 
rigidă. „Pentru mine... totul s-a sfârşit...” fu ultimul lui gând. 


* 


Maiorul Tomescu priveşte cu atenţie în jurul lui. Din când în 
când scapără bricheta ca să-şi alunge plictiseala. 

Mai sunt cincisprezece minute până la ora zece. Din moment 
că nici unul dintre cei trei salariaţi ai institutului nu s-a ridicat de 
la masă, măcar pentru un singur minut, s-ar putea ca transmisia 
ultimului mesaj să se efectueze din altă parte, nu de la „Intim- 
Bar” sau din apropierea lui, aşa cum a crezut până acum. Însă 
ideea că una dintre cele trei persoane este implicată în acţiunea 
de spionaj nu-l părăseşte nicidecum. 

Acum douăzeci de minute Mareş i-a comunicat descoperirea 
celor doi ofiţeri de la Direcţia circulaţiei. Să fie Octav Budan cel 


care urma să transmită mesajul? Dar asupra lui, în afara 
termosului cu cafea otrăvită, nu s-a descoperit nimic 
compromiţător. Corelând o serie de date, conchise că Budan nu 
a fost decât o rotiţă, mai mult sau mai puţin însemnată, în 
angrenajul mecanismului de spionaj. Gândurile îi sunt 
întrerupte. În local se stinge brusc lumina. Maiorul Tomescu 
priveşte cadranul ceasului fosforescent: zece fără zece minute. 
Un răpăit de tobă şi reflectorul aruncă un con de lumină asupra 
unei femei ce a apărut în mijlocul ringului de dans, îmbrăcată 
într-o rochie albă, elegantă. 

- Bună seara, stimaţi oaspeţi! Am plăcerea să vă invit la dans! 

Aplauze entuziaste răspund invitaţiei. De data asta s-au 
reaprins numai luminile din dreptul fiecărei mese, sub forma 
unor lumânări electrice. Într-adevăr, se pare că barul îşi merită 
numele cu prisosinţă. Pe ring câteva perechi s-au grăbit să dea 
curs amabilei invitaţii. Dan Tomescu tresare şi simte că inima a 
început să-i bată mai cu putere: de la masa celor trei a dispărut 
inginerul Munteanu. Şi iată că Daleş o invită la dans pe Anca 
Rodan... 


* 


Exact la ora zece fără zece minute colonelul Adrian Manea 
este înştiinţat că postul emiţător al spionilor a confirmat, pe 
lungimea de undă cunoscută, recepţionarea mesajului şi 
predarea lui în termen. 

Urmează câteva minute de aşteptare. Trebuie localizat 
punctul de emisie. În sfârşit colonelul primeşte comunicarea: 
„Transmisia a avut loc de la hotelul vecin cu Teatrul muzical. 
Individul care a transmis informarea s-a aflat în hotel.” Se 
calculează din nou, riguros, matematic, posibilităţile de emisie şi 
recepţie şi se ajunge la concluzia unanimă că atât „mesagerul”, 
cât şi „primitorul” vor lucra pe un perimetru foarte restrâns, deci 
vor întrebuința microemiţătorul şi microreceptorul cu o rază de 
lucru care nu depăşeşte cincisprezece metri. 


* 


Ofiţerul de serviciu ridică prompt receptorul. La capătul 
celălalt al firului se aude o voce gravă, baritonală, emoţionată: 

- La telefon doctorul Radu Bănescu. Vreau să vorbesc 
neapărat cu tovarăşul maior Tomescu. E o chestiune de viaţă şi 


de moarte. 

- Nu se află aici. 

- Dar undezi? 

Ofiţerul are o scurtă ezitare. Apoi se hotărăşte. 

- Aşteptaţi, vă rog, un minut. 

Din camera alăturată obţine legătura directă cu colonelul 
Manea. 

- Tovarăşe colonel, doctorul Radu Bănescu îl caută urgent pe 
tovarăşul maior Tomescu. 

- Dă-i legătura cu mine! 

- Am înţeles. 

- Domnul doctor Bănescu? întreabă colonelul Manea. 

- Da. Vreau să vorbesc neapărat cu maiorul Tomescu. 

- Îmi puteţi încredința mie ceea ce aveţi să-i comunicaţi. 

- Cine sunteţi dumneavoastră? 

- Colonelul Manea. 

- Tovarăşe colonel, trebuie să o văd neapărat, dacă mai e în 
viaţă, pe Eliza Dornescu. Nu ştiu unde e internată, însă cred că 
sunt singurul om, în acest moment, care poate să o salveze. 

- Unde vă aflaţi acum? 

- La policlinică. 

- Este ora zece fără cinci minute. 

- Exact! 

- Aveţi o maşină la dispoziţie? 

- Maşina mea personală. 

- Ştiţi unde se află Teatrul muzical? 

- Bineînţeles. 

- Vă aşteptăm, eu sau maiorul Tomescu, în faţa teatrului. 


* 


Locotenentul Mareş observase şi el când George Munteanu se 
ridicase de la masă. Îl urmărise cu privirea şi constatase că se 
îndrepta spre ieşire. „încotro se duce?” se  întrebase 
locotenentul apropiindu-se de el. „E ora zece fără două minute. 
Nu cumva emițătorul mesajului e chiar George Munteanu?” 

Inginerul a ieşit din bar şi s-a oprit la garderobă. Schimbă 
câteva cuvinte cu garderobiera, apoi se îndreptă în partea 
opusă. 

Mareş schiţează un zâmbet în colţul gurii: „Dar acolo e 
toaleta! M-am alarmat degeaba.” Prudent, rămase totuşi în 


aşteptare. Exact la ora zece şi un minut îl vede coborând scările 
de la intrare pe locotenentul Davidescu. Când îl zăreşte pe 
Mareş, se luminează la faţă, se repede la el şi îl strânge în braţe 
cu nemaipomenită efuziune, şoptindu-i cu repeziciune: 

-  Comunicaţi-i tovarăşului maior că am detectat 
microemiţătorul. Se află în clădirea Teatrului muzical. 

- Ai grijă tu de Munteanu. E la toaletă! îi răspunde tot atât de 
rapid Mareş şi dispare imediat în bar. 

Emisiunea nu poate dura mai mult de zece minute. Aşadar, 
mai sunt cel mult opt minute şi în acest interval spionii trebuie 
să fie prinşi asupra faptului. În bar continuă să se danseze. Anca 
şi Vicenţiu s-au reîntors la masă şi par intrigaţi de lipsa 
inginerului Munteanu. 

Însoţit de Mareş, Dan Tomescu urcă în grabă scările. lese în 
stradă, face semn altor doi ofiţeri şi încearcă să deschidă uşa 
teatrului. E închisă! Detectorul îi semnalizează continuu că sursa 
de emisie se află la mai puţin de cincisprezece metri. Ofițerii 
ciocănesc în uşă şi din cabină îşi face apariţia portarul. 

- Ce înseamnă asta? Azi nu avem spectacol! protestează el, 
dar deschide imediat uşa. 

- Se află cineva în interiorul teatrului? 

- Nu, absolut nimeni. Pe onoarea mea, doar nu dorm în post... 

Dan Tomescu nu mai are timp să asculte explicaţiile 
portarului. 

- Aprinde luminile din hol! Şi în sala de spectacole! îi strigă el 
şi aleargă pe scările care duc spre sală. 

Detectorul vibrează şi mai puternic. Sursa e deci pe aproape. 
Unul dintre ofiţeri a rămas cu portarul, care aprinde luminile. 
Celălalt a pornit spre scara de serviciu, care se află în partea 
stângă a scenei. Mareş supraveghează intrarea. Orice încercare 
de retragere a celui care emite în aceste momente mesajul e 
blocată. 

În partea dreaptă e o uşă care duce la cabinele artiştilor. 
Detectorul vibrează foarte puternic. Un bec mic luminează difuz 
culoarul, de-a lungul căruia sunt înşirate multe uşi, prima dintre 
ele fiind cea de la cabina Liei Dorna. O plăcuţă de metal, cu 
numele ei, e prinsă pe uşă. „De aici, din cabina actriţei, se 
transmite deci mesajul.” Maiorul Tomescu scoate revolverul. Cu 
mâna stângă apasă încetişor pe clanţa uşii. Surpriză! Uşa e 
descuiată? Cabina e luminată. Dintr-o privire maiorul constată 


că în cabină nu se află absolut nimeni. 

E ora zece şi şapte minute. Detectorul arată intensitatea 
maximă. Sursa emiţătorului e undeva, aici, la doi sau trei paşi 
de el, şi totuşi în cabina Liei Dorna nu se află nici o altă 
persoană în afară de el. 

Maiorul Tomescu urmăreşte detectorul, dar caută în acelaşi 
timp cu înfrigurare explicaţia acestei ciudate situaţii. Desigur, nu 
poate fi vorba de „omul invizibil” al lui Wells! ,E ingenios 
camuflat acest aparat de transmisie! Cel care l-a pus în 
funcţiune, simțind pericolul, a reuşit să dispară la timp, lăsându-l 
să transmită singur mai departe.” Şi deodată faţa maiorului se 
luminează. Trage sertarul de la măsuţa cu oglindă şi găseşte 
imediat ceea ce căuta. Printre farduri şi grime se află o 
tabacheră de argint, asemănătoare celei pe care i-a predat-o 
Catrina Dornescu. Deschide cu febrilitate capacul. La suprafaţă 
sunt zece ţigări. Le înlătură şi apasă pe un mic resort. Fundul 
dublu al tabacherei dezvăluie un micromagnetofon-emiţător. 

Detectorul s-a oprit. S-a oprit şi emițătorul, deoarece e ora 
zece şi zece minute... şi transmiterea mesajului s-a terminat. 


* 


George Munteanu s-a reîntors în localul barului la ora zece şi 
zece minute. Inginerul a lipsit de la masa cu colaboratorii săi 
exact cât a durat transmisia. 

O cercetare rapidă stabileşte că unul din pereții toaletei 
barului corespunde cu cabinele actorilor din clădirea Teatrului 
muzical. E clar că transmisiile s-au efectuat pe această cale. 
Emiţătorul, instalat în cabina actriţei Lia Dorna într-o inofensivă 
tabacheră de argint, transmitea mesajele, pe care unul din 
clienţii barului le prelua din toaletă în modul cel mai firesc cu 
putinţă. 

„Ce-a căutat acolo inginerul Munteanu în această seară, în 
timpul transmisiei? se întreabă maiorul Tomescu. Presupunând 
că a predat spionilor şi ultima formulă a invenţiei sale şi că 
mesajele au fost transmise prin mijlocirea unui intermediar, nu 
înţeleg rostul preluării informaţiilor tot de către ei. Aceasta e 
ultima enigmă pe care o mai am de dezlegat.” 

La masa celor trei buna dispoziţie domneşte din nou. Nu e 
întreruptă decât de apariţia unui chelner, care se apleacă 
ceremonios şi îi şopteşte ceva inginerului Munteanu. 


- Vă rog să mă scuzaţi câteva minute, se adresează inginerul 
celorlalţi şi se ridică de pe scaun, urmându-l pe chelner, care îl 
conduce în biroul responsabilului, unde-l aşteaptă nerăbdător 
maiorul Tomescu. 


* 


Punctualitatea îl caracteriza, în mod deosebit, pe doctorul 
Radu Bănescu. Aşa că, la ora zece şi zece minute, opri maşina în 
faţa Teatrului muzical, unde se afla colonelul Manea. 

- Vă ascult, domnule doctor. 

- Eliza Dornescu a fost otrăvită. Am ajuns la această concluzie 
după nenumărate cercetări prin cărţile de specialitate. 

- Şi noi am ajuns la aceeaşi concluzie. 

- E vorba de o otravă puternică, ale căror efecte sunt paralizia 
fulgerătoare şi apoi moartea lentă. 

- Ştim şi asta. 

- Dar există şi un antidot! 

- Care, din nenorocire, nu cred că ne va sosi în timp util. 

- Tovarăşe colonel! E vorba de viaţa singurei mele fiinţe dragi. 
Eliza înseamnă totul pentru mine. Ce credeţi că am făcut în 
ultimele douăzeci şi patru de ore? 

- Bănuiesc că aţi căutat să realizaţi singur un antidot. 

- Exact! Şi cred că am reuşit. 

- Credeţi? 

- Sper. Nu pot să fiu sigur întru totul. În orice caz trebuie să 
riscăm... 

- Domnule doctor, asupra dumneavoastră planează destule 
suspiciuni. Nu credeţi că aş putea să interpretez cererea 
aceasta?... 

- Nu vă înţeleg! 

- Cine-mi poate garanta că nu sunteţi autorul otrăvirii Elizei 
Dornescu? 

- Dar... e imposibil ca eu... 

- Nicidecum, din moment ce faptul s-a petrecut, aţi 
recunoscut doar, în seara când aţi fost în vizită la actriţă. 

- Dar nu în prezenţa mea. 

- Cine ne garantează acest lucru? 

- Bine. O să vă convingeţi până la urmă de nevinovăția mea. 
Acum e vorba de cu totul altceva... 

- De ce? Aţi aflat că antidotul e în drum spre Bucureşti, că 


există şanse ca Eliza Dornescu să fie salvată. Pretextaţi că aţi 
descoperit dumneavoastră un antidot - de care însă nu 
garantaţi! - şi poate că îi administraţi actriţei o doză şi mai mare 
de otravă, să fiţi sigur că nu va mai vorbi niciodată. 

- Ceea ce spuneţi e numai o supoziţie. 

- Domnule doctor Bănescu, eu nu pot merge la întâmplare în 
nici o acţiune de care răspund. 

- In această privinţă, recunosc, aveţi dreptate. Totuşi insist să 
acceptaţi ceea ce vă propun. 

- Ce anume? 

- Consimt ca, în cazul când antidotul experimentat de mine n- 
o va salva pe Eliza, să fiu considerat cel care a atentat la viaţa 
ei... Primiţi? 

- Nu! Aş fi bucuros, în schimb, ca până la urmă să vă dovediţi 
nevinovăția. Şi acum permiteţi-mi să vă pun eu o întrebare: La 
rugămintea cărei persoane aţi recomandat pe Octav Budan ca 
să devină chiriaşul surorii dumneavoastră? 

- Catrina. Ea m-a rugat... insistent. 

- Ştiaţi că Budan e un om certat cu legea? 

- Nu! 

- Dar despre faptul că a dispărut Catrina Dornescu aveţi 
cunoştinţă? 

- Deloc! Ultima oară am văzut-o aseară, pe ploaia aceea 
torențială. 

- Domnule doctor, spuneţi-mi, aţi fost în cabina Elizei 
Dornescu la teatru? 

- Bineînţeles. De mai multe ori. 

- Credeţi că s-ar putea ascunde acolo o persoană? 

- Imposibil. De ascuns nu are unde, dar... 

- Dar... 

- Se poate face invizibilă. Poate n-o să mă credeţi nici de data 
asta? 

- Vă rog, vă ascult! 

- Eram într-o seară în cabina Elizei. Ei bine, pare neverosimil, 
şi totuşi aşa s-a întâmplat. Parcă o văd pe Eliza. Stătea în faţa 
oglinzii. Eu frunzăream o gazetă. La un moment dat mă trezesc 
singur în încăpere. Eram sigur că Eliza nu ieşise pe uşă şi totuşi, 
ca să mă conving, am deschis uşa şi m-am uitat de-a lungul 
culoarului. Nu se zărea nicăieri. Am zăbovit pe culoar cam un 
minut, un minut şi ceva. M-am întors apoi în cabină. Eliza se 


pieptăna în faţa oglinzii şi se străduia să nu izbucnească în râs. 
„Ce înseamnă asta, draga mea? i-am spus. Am impresia că te 
joci de-a omul invizibil.” Ea mi-a înlănţuit gâtul cu braţele şi a 
început să râda. „Ai uitat unde te afli?” „Ce vrei să spui?” „Că în 
orice teatru există trape.” „Din câte ştiu, sunt numai pe scenă”. 
„Şi în cabina mea e una.” „Unde?” „Chiar aici, sub scaunul din 
faţa oglinzii. Am aflat abia zilele trecute de existenţa ei. Vrei să 
dispari şi tu?” l-am spus că nu doresc aşa ceva şi asta a fost tot. 
Vă rog să mă credeţi! 
- Vă cred, răspunse cu amabilitate colonelul Manea. 


* 


- Aş vrea să discutăm deschis, domnule inginer, rosti maiorul 
Tomescu, invitându-l pe George Munteanu să ia loc. 

- De acord, domnule, maior. Dealtfel şi eu mi-am dorit acest 
lucru... şi încă cu patruzeci şi opt de ore în urmă. 

- Şi de ce n-aţi făcut-o? 

- Am ezitat, fiind convins că voi rezolva totul singur. 

- Recunoaşteţi că aţi colaborat cu un grup de spioni? 

- Cu un grup?! Nu! Numai cu o singură persoană. 

- Katy Dorn? 

Inginerul nu părea surprins. Mai degrabă o undă de tristeţe şi 
melancolie trecu pentru o clipă pe faţa lui smeadă. 

- Katy Dorn sau Catrina Dornescu... e totuna. 

- Pentru ce aţi făcut-o? 

- M-a ameninţat că va dezvălui trecutul meu nu prea strălucit. 

- Aţi fost soţul ei. Nu-i aşa? 

- Şi sunt încă. Din păcate, nu suntem divorţaţi. Ne-am 
căsătorit la Viena, în anul 1938. 

- Eraţi student? 

- Da. Student sărac, cu o bursă insuficientă pentru a trăi, cât 
de cât, în vremurile acelea. Ca să rezişti, trebuia să ai o altă 
ocupaţie. Unii dintre noi vindeau ziare, alţii făceau pe 
comisionarii, alţii cărau lăzi cu alimente în piaţă. Am trecut şi eu 
prin toate acestea, luni de zile, în şir. Într-o seară m-am dus la 
teatru. Am văzut-o şi am ascultat-o ca vrăjit pe una dintre cele 
mai mari actriţe: Katy Dorn. Era tânără, frumoasă, cu o voce 
fermecătoare. M-am îndrăgostit nebuneşte de ea. Am aşteptat-o 
la ieşirea din teatru, împreună cu un alt grup de entuziaşti. Dar 
nu m-am mulţumit doar s-o aplaud, ca toţi ceilalţi. M-am repezit 


după ea în maşină, i-am sărutat mâinile înmănuşate şi i-am 
spus, ţin minte exact şi acuma: „Vă iubesc. Sunteţi atât de 
frumoasă! Ca o regină.” Cred că la început s-a speriat. Nu ştia 
ce să creadă despre mine, dar când m-a auzit vorbind 
româneşte a surâs emoţionată şi m-a privit cu interes. l-a făcut 
semn şoferului să pornească maşina. „Eşti român?” „Da”, am 
răspuns eu, nevenindu-mi să cred că eu sunt cel de lângă 
frumoasa actriţă. „Şi eu. N-ai ştiut?” „Nu. Dar e o adevărată 
minune! am strigat. Nici nu se putea să fie altfel! Numai o 
româncă poate fi atât de frumoasă!” Pe drum m-a privit tot 
timpul. Eu nu încetam să-i şoptesc cuvintele cele mai tandre de 
iubire, pornite din inimă. Când am ajuns la ea acasă, în dreptul 
porţii, m-a sărutat pe obraz. „lti mulţumesc pentru vorbele tale 
frumoase. Nimeni până la tine nu mi le-a mai spus cu atâta 
sinceritate.” Mi-a fixat o întâlnire pentru a doua zi, într-o 
cofetărie discretă, de la periferia oraşului. Vreme de o 
săptămână ne-am întâlnit în locul acela tainic, rostind amândoi 
şoapte de iubire. Imi dădeam seama că ea se apropia tot mai 
mult de sufletul meu. Catrina, la rândul ei, înţelegea că eram 
complet lipsit de mijloace materiale şi cu un surâs fermecător 
îmi strecura banii necesari pentru achitarea notelor de plată, 
deşi eu întotdeauna o refuzam categoric. „Aş vrea să vii la mine 
acasă, mi-a spus într-o bună zi, dar nu se poate. Nu-mi cere să-ţi 
explic motivul. Totuşi doresc să ne întâlnim undeva, într-o 
cameră discretă, unde să nu fim văzuţi de nimeni.” Am ridicat 
umerii neputincios. „Nu, iubitul meu, nu am să-ţi cer să o găseşti 
tu, pentru că ştiu că acest lucru nu ţi-e cu putinţă. Cunosc eu un 
asemenea loc. Sper că ai să mă însoţeşti în camera aceea mică, 
modestă, dar curată, situată într-un cartier liniştit şi plin de 
poezie, s-a depănat mai departe visul iubirii noastre. l-am 
propus să ne căsătorim. Ea a râs, fără nici o umbră de ironie. „Şi 
cu ce ai să-ţi întreţii o soţie atât de pretențioasă ca mine? Sunt 
obişnuită să trăiesc în lux. Mulţumeşte-te cu viaţa pe care o 
trăim în prezent.” M-am ambiţionat, deşi recunoşteam în sinea 
mea că rostise adevărul. Nu vroiam să fiu întreţinutul Catrinei, 
dar nici nu aveam posibilitatea să câştig sumele de bani 
necesare unei femei ca ea. Mă aflam într-o mare încurcătură. 
„Ştii ceva? mi-a spus Catrina peste puţină vreme. Am vorbit cu 
cineva care s-a arătat dispus să-mi ofere o slujbă bună pentru 
tine.” „Bine, dar eu nu pot să abandonez facultatea. Mai am un 


singur an şi isprăvesc.” „Nimeni nu-ţi cere acest lucru. Ai să vezi 
că e uşor şi că vei câştiga bani mulţi.” Da, slujba pe care mi-o 
găsise Catrina era în aparenţă foarte uşoară şi mi-a adus, pe 
neaşteptate, venituri serioase. 

Maiorul Tomescu surâse cu amărăciune. 

- Spionaj? 

- Exact! Bineînţeles, nu mi-am dat seama de la început. Nu 
mai are rost acum să vă povestesc cum am aflat adevărul în 
cele din urmă. În orice caz, când am înţeles la ce mă împinsese 
Catrina să fac era prea târziu: ne căsătorisem. Tot atunci Austria 
era ocupată de hitlerişti. Apoi a venit războiul. Într-o seară, cu 
puţină vreme înainte de data când urma să ne reîntoarcem în 
ţară, Catrina a dispărut. Căutările mele au fost zadarnice. 
Dealtfel nu-mi lăsase nici un bilet, nici o înştiinţare unde aş 
putea s-o găsesc. Am presupus că şi-a pierdut viaţa într-una din 
misiunile ei de spionaj. M-am întors în ţară cu o diplomă, dar 
trist şi singur. Războiul se terminase, dar pentru mine totul era 
sumbru. Încetul cu încetul mi-am revenit şi pe măsură ce trecea 
vremea, înneguratele amintiri se estompau tot mai mult. In 
schimb creşteau stima celor ce mă înconjurau, admiraţia pentru 
lucrările mele, pentru munca mea de cercetător. Nimeni nu ştia 
de trecutul meu îngrozitor, nimeni în afară de Catrina Dornescu. 
A apărut anul acesta în august, în vreme ce mă aflam pe litoral, 
în concediu. La început am crezut că am vedenii, dar când mi-a 
vorbit, când mi-a surâs, amintirile mi s-au trezit brusc şi m-a 
cuprins acelaşi dor nebun de odinioară. Uitasem cine fusese în 
realitate. Nu o vedeam decât ca atunci, cu aproape patruzeci de 
ani în urmă, tânără şi frumoasă, regina mea, sufletul vieţii mele. 
Şi am petrecut o seară de neuitat, retrăind cu soţia mea, 
Catrina, parcă aievea, visul şi poezia din camera mică, aflată 
undeva într-un cartier vienez. Dar totul a fost, din nou, numai un 
vis. A doua zi aveam să revin la trista şi cruda realitate: Catrina 
m-a ameninţat, m-a şantajat. Am bănuit că era dornică să-şi 
„refacă” viaţa, adică să trăiască iar în lux şi bogăţie de pe urma 
spionajului. Dar acum eu nu mai eram tânărul uşor de prins în 
plasă. „E atât de simplu pentru tine! spunea ea. Eşti dator să mă 
ajuţi şi tu acuma, aşa cum te-am salvat şi eu din mizerie 
odinioară.” „Dar bine, draga mea, acum am un salariu frumos, o 
casă îndestulată, de ce nu rămâi lângă mine pentru toată 
viaţa?” „Ceea ce-mi oferi tu îmi dă cu prisosinţă şi nepoata mea, 


actriţa Lia Dorna. Eu vreau mult mai mult. Încă de pe vremea 
când eram la Viena am adunat o avere. Împrejurări vitrege m-au 
determinat să fug, să dispar...” „Îmi amintesc!” i-am răspuns eu, 
oftând amarnic. „Am revenit mai târziu în ţară. Foştii mei patroni 
nu mă uitaseră. Printr-un agent mi-au dat de urmă acum doi ani. 
De nenumărate ori mi-au cerut diverse servicii. Am refuzat, 
pretextând de fiecare dată altceva. Atunci m-au ameninţat că- 
mi voi pierde viaţa, atât eu, cât şi nepoata mea, pe care o 
iubesc mai mult decât orice pe lume. Ca să vezi însă, George, ce 
înseamnă destinul! Mi-au oferit o unică şansă: aceea de a le 
transmite ultimul tău proiect de invenţie.” „Catrina, draga mea, 
dar nu se poate! Cum îţi închipui tu...?” Protestele mele au fost 
zadarnice. De fapt s-au topit în faţa stăruinţelor ei. Am cedat, 
crezând că ea se află într-o situaţie desperată, dar conştiinţa mă 
mustra tot timpul. 

Inginerul făcu o pauză, ca şi cum ar fi vrut să-şi adune 
gândurile risipite de întâmplările neobişnuite prin care trecuse. 
Maiorul Tomescu îi oferi o ţigară, pe care George Munteanu o 
aprinse numaidecât, mulţumind printr-o înclinare uşoară a 


capului. 
- Şi în ce fel v-a mustrat conştiinţa, domnule inginer? 
Furnizând spionilor, treptat, formulele experienţei 


dumneavoastră? Ştiţi cât de importantă este această invenţie 
pentru economia ţării? De ce aţi făcut asta? 

- Domnule maior, de înştiinţat nu vă puteam înştiinţa şi cred 
că v-aţi dat seama de ce nu am făcut acest lucru. Vroiam să le 
salvez pe Catrina şi pe nepoata ei. Dar cum să procedez? M-am 
hotărât să-i predau Catrinei copii de pe lucrările mele, în care 
strecuram, intenţionat, bineînţeles, unele greşeli, spre a întârzia 
cât mai mult cercetările colaboratorilor ei de peste graniţă. La 
un moment dat am vrut să vin la dumneavoastră, să vă 
mărturisesc întreaga situaţie şi să interveniţi. N-am mai făcut 
acest lucru, pentru că eu consideram că există o soluţie mai 
bună, care salva şi viaţa celor două femei. Până la urmă am 
isprăvit singur toată lucrarea; ultima formulă eu am elaborat-o şi 
tot eu am experimentat-o. Soluţia finală, cea mai importantă 
dealtfel, am închis-o în seiful meu acasă. Ştiam că în această 
seară Catrina va transmite ultimul mesaj, după care urma să 
plece în străinătate. Faţă de patronii ei îşi făcuse datoria, aşa că, 
îmi închipuiam, totul se va sfârşi cu bine. In ceea ce mă 


priveşte, urma să vă cer ajutorul abia după plecarea ei. 

Maiorul Tomescu aşeză mieroemiţătorul pe masă, în faţa 
inginerului. 

- Înseamnă că ceea ce a transmis Catrina Dornescu, în 
această seară e o soluţie complet eronată. 

- Da. Se poate verifica imediat. 

- Vă daţi seama, domnule inginer, ce greşeală enorma aţi 
înfăptuit? Dacă veneaţi de la bun început la noi, aţi fi înlăturat 
toate pericolele în care s-au aflat şi se mai află câteva persoane, 
printre care şi Eliza Dornescu! 


* 


Prin trapa din cabina Elizei Dornescu cei patru ofițeri ajung 
într-un culoar din subsolul teatrului. În partea stângă se află o 
uşă, zăvorâtă pe dinafară. E clar că aici nu avea cum să 
pătrundă nimeni. La celălalt capăt al culoarului se află o scară 
de fier, în spirală, care se termină în plafon. Se cercetează cu 
atenție şi, deodată, cineva descoperă urmele unui chepeng. 
Încearcă să-l ridice, dar e blocat. Probabil că pe aici a intrat şi 
apoi a fugit persoana care a mânuit emițătorul. Dar unde 
corespunde ieşirea din subsol prin chepeng? 

- Numai într-un singur loc, explică maiorul Dan Tomescu: 
bufetul lacto-vegetarian. Fiţi atenţi! S-ar putea ca bătrâna 
spioană să ne mai rezerve şi alte surprize! 

Dar Catrina Dornescu, de data aceasta, nu mai pregătise nici 
o surpriză. În momentul când ofiţerii pătrunseră în interiorul 
bufetului înţelese că „recitalul” ei s-a sfârşit. Işi luă de pe 
tejgheaua localului poşeta imensă şi ofta adânc, privind 
melancolică, fără nici o ţintă precisă, parcă imaginându-şi o 
cortină lăsându-se încet, încet, peste finalul neprevăzut al unei 
piese. 


Colonelul Manea şi maiorul Tomescu, împreună cu 
colaboratorii lor, aşteaptă nerăbdători spovedania Catrinei. 

- Cred că ne veţi relata totul. Dealtfel inginerul Munteanu a 
făcut declaraţii complete, o avertizează colonelul. 

- Domnilor ofiţeri, aveţi cuvântul meu, bineînţeles dacă mai 
pot fi crezută! 

- Vă ascultăm! 

- Dar, mai întâi, luaţi-mi o piatră de pe inimă. Ce face Eliza? 


- Sunt puţine şanse să scape cu viaţă... 

- Dumnezeule! gemu Catrina. Dacă aş fi ştiut... Eu i-am dat 
otrava. Dar jur că n-am ştiut, nici măcar n-am bănuit groaznicul 
ei efect! 

- l-aţi pus-o în cafea, nu? izbucni maiorul Tomescu. 

- Da. Când am văzut ce s-a întâmplat, am fost îngrozită. Pe 
Eliza o iubesc ca pe copilul meu. 

- De ce aţi comis atunci această monstruozitate? 

- Budan îmi încredinţase un plic care conţinea, îmi spunea el, 
un somnifer puternic, al cărui efect durează şaptezeci şi două de 
ore. 

- V-a spus că e inofensiv, că l-aţi putea întrebuința şi 
dumneavoastră... 

- Da. 

- Precizaţi: în ce împrejurări i l-aţi dat? 

- Vineri seara am transmis penultimul mesaj. Ca de obicei, am 
instalat rola cu informaţiile primite de la George Munteanu în 
tabachera pe care susţineam că Eliza a primit-o în dar de la un 
admirator... 

- Cine v-a dat „tabachera” sau mai bine zis cele două 
tabachere? 

- Acelaşi Budan. Dar cred că le-a primit şi el, la rândul lui, de 
la altcineva. 

- În schimbul unei maşini de culoare verde, de la o „rudă de 
peste hotare”? 

- Probabil, admise bătrâna. 

- Această rudă nu este altcineva decât spionul care v-a 
condus din umbră întreaga activitate, în scopul obţinerii 
materialului elaborat de inginerul Munteanu. 

- Desigur, întrucât Budan era un simplu executant. Nu-l 
cunoşteam decât pe el şi mi-a făcut totdeauna impresia unui om 
detestabil, sub toate aspectele, dar eram nevoită să lucrez cu el. 

- Continuaţi relatările despre cele ce s-au petrecut vineri 
seara. 

- Transmisiile, patru la număr, le-am făcut în acelaşi mod. 
Când Eliza era pe scenă, cam pe la ora zece seara, puneam în 
funcţiune micromagnetofonul emiţător. Persoana care prelua 
transmisia se afla instalată în apropiere, la „Intim-bar”. 

În urmă cu câteva zile, în timp ce transmiteam, pe 
neaşteptate, a apărut în cabină Eliza. | se făcuse rău pe scenă şi 


regizorul sfârşise spectacolul mai devreme cu douăzeci de 
minute. 

- Uşa nu era închisă? 

- Ba da. Dar avea şi ea o cheie. 

- V-a surprins deci în plină activitate? 

- Spre nefericirea ei, a înţeles imediat despre ce era vorba. Nu 
am mai avut vreme să întrerup transmisia şi nici n-am vrut să-l 
alarmez pe acela care primea mesajul. În orice caz eram sigură 
că voi reuşi s-o conving pe Eliza să nu mă trădeze. 

- Ceea ce nu s-a întâmplat... 

- Da! oftă din nou, dureros, Catrina. S-a repezit, mi-a smuls 
tabachera-magnetofon şi a pus-o în poşeta ei. A refuzat orice 
discuţie cu mine şi m-a ameninţat că va divulga totul organelor 
de securitate. Noaptea, târziu, i-am telefonat lui Budan, 
explicându-i ce s-a întâmplat. A doua zi mi-a adus cea de-a doua 
tabacheră şi plicul cu somnifer. „Cu primul prilej caută să 
înlocuieşti tabacherele. Trebuie să reintri în posesia emiţătorului 
neapărat, pentru că miercuri va avea loc ultima transmisie şi e 
cea mai importantă. Dacă nepoata dumitale nu e înţelegătoare 
şi simţi că eşti în primejdie, dă-i somniferul. 

- Şi i l-aţi dat? 

- Da. Duminică noaptea la ora douăsprezece. Începând cu 
sâmbătă după-amiază şi până duminică seara, Eliza a dispărut 
de acasă. Am căutat-o personal. l-am dat mai multe telefoane. 
Nu a răspuns. Bănuiesc că a fost plecată pe Valea Prahovei, în 
apropiere de Sinaia, unde închiriase o căsuţă. Dar se putea tot 
atât de bine să nu fi fost acolo. Nu l-am găsit nici pe Budan, să 
mă repeadă cu maşina până la căsuţă. Pe la şapte seara, 
duminică, a răspuns, în sfârşit, la telefon. Mi-a spus că nu mai 
am ce căuta în casa ei şi m-a avertizat că a încunoştinţat, printr- 
o scrisoare, organele în drept, să vină la ea acasă, a doua zi 
dimineaţă. „Şi acum, iartă-mă, dar a venit la mine Radu 
Bănescu” conchisese şi îmi închisese telefonul. Mă aflam într-o 
mare primejdie, atât eu, cât şi ea, deoarece ştiam că înainte de 
a fi intrat dumneavoastră în acţiune spionul străin ne-ar fi 
lichidat pe amândouă. 

Am stat şi am pândit, în faţa blocului, până a plecat doctorul. 

- Pe la ce oră s-a întâmplat acest lucru? 

- Cred că era ora nouă. Poate nouă şi un sfert. Nu mai ţin bine 
minte. Aveam cheia de la intrare la mine. Când m-a văzut, Eliza 


a izbucnit într-un hohot de plâns. „De ce-ai făcut asta? De ce? 
îmi striga tot timpul. N-aş fi crezut niciodată că eşti în stare de 
aşa ceva.” Deodată am auzit soneria de la intrare. M-am uitat la 
ceas. Era aproape zece şi jumătate. „Ştiu cine e. Eu l-am 
chemat. Treci dincolo, în baie.” „De ce?” am întrebat-o oarecum 
mirată. „N-am chef să-ţi explic.” M-am supus. Nu vroiam s-o mai 
supăr cu nimic. Am lăsat totuşi uşa întredeschisă, din 
curiozitate. Am recunoscut vocea lui Remus Aliman. Nu ştiu 
dacă aţi auzit de pictor... 

- II cunoaştem. 

- Au discutat aproape pe şoptite. Eliza avea mare încredere în 
el. Şi Remus, ca şi doctorul Bănescu, era îndrăgostit nebuneşte 
de ea. Au stat mult de vorbă. Cred că aproape o oră. După cea 
plecat, am ieşit din baie. Eliza părea ceva mai liniştită. Acest 
lucru m-a intrigat. Bănuiam că a pus la cale ceva cu pictorul. 
Atunci m-am hotărât. Trebuia, cu orice preţ, să reintru în 
posesia tabacherei- emiţător. „Nu vrei să bem o cafea?” am 
întrebat-o. Nu a părut surprinsă. Îi plăcea cafeaua. A acceptat. În 
vreme ce eu preparam cafeaua şi turnam în ceaşca ei jumătate 
din conţinutul plicului primit de la Budan, Eliza s-a pregătit 
pentru noapte. A aranjat patul. Eu am adus cafelele. Am 
aşteptat împreună până s-au mai răcit. „Eliza, dă-mi tabachera! 
E ultima oară când te mai rog.” „N-o mai am”, mi-a răspuns, 
surâzând. „Glumeşti.” „Nu, deloc.” A sorbit din cafea. O dată, de 
două ori. „Mi se pare ciudat.” „Ce?” am întrebat-o eu. „Am un 
fel de ameţeală. Parcă se învârteşte camera cu mine.” A 
încercat să se ridice a izbutit cu greu, a făcut câţiva paşi spre 
baie. „Catrina!” m-a strigat, privindu-mă cu ochi sticloşi, miraţi, 
temători. Apoi s-a prăbuşit pe parchet. Am rămas înmărmurită. 
Mi s-a părut straniu efectul somniferului. Am încercat s-o ridic. A 
deschis din nou ochii. Buzele i se mişcau, parcă vrând să-mi 
spună că şi de data asta a înţeles totul. Era un spectacol 
îngrozitor. Am transportat-o cu greu în pat. l-am telefonat lui 
Budan, explicându-i starea Elizei. „Poate ai greşit şi mi-ai dat 
altceva în loc de somnifer!” „Nici nu-i somnifer! a răspuns el cu 
brutalitate. Dar bine ai făcut că i-ai închis pliscul. Va sta 
înţepenită şaptezeci şi două de ore şi nimeni nu va şti de ce. 
După asta nu va mai ciripi niciodată.” Am aşezat receptorul în 
furcă. Abia atunci mi-am dat seama că săvârşisem un act 
criminal. Trebuia să încerc s-o salvez pe Eliza, deşi riscam foarte 


mult, adică să nu mai pot efectua transmisia. M-am gândit cum 
să procedez mai bine şi în cele din urmă m-am hotărât să anunţ 
Salvarea. Restul cred că-l ştiţi. 

- Mai sunt unele lucruri de clarificat, sau mai bine zis, aş vrea 
să ne confirmaţi anumite supoziţii. Aş dori să ne spuneţi cum aţi 
reintrat în posesia tabacherei? o întrebă colonelul. 

- Nu ştiu ce au discutat Eliza şi Remus atunci seara. Dar eram 
convinsa că tabachera care mă interesa pe mine se află la el, 
pentru că în casă la Eliza n-am mai găsit-o. lar cu copia primită 
de la Budan nu mai aveam ce face. 

- Mi-aţi predat-o mie, când v-am întrebat de ea, interveni 
maiorul Tomescu. 

Catrina Dornescu evită să-l privească, prefăcându-se că nu a 
înţeles ironia maiorului şi continuă să răspundă întrebării 
colonelului Manea: 

- După ce am fost supusă unui prim interogatoriu, am plecat 
la bufetul lacto-vegetarian, unde era responsabil Budan. Pe 
drum mi-am dat seama că sunt urmărită şi i-am explicat lui 
Budan, în câteva cuvinte, că am anunţat Salvarea. Când a auzit 
s-a înfuriat, mi-a spus că nu aveam ce căuta acolo, că m-am 
ramolit şi mi-a cerut să dispar imediat prin chepeng, în teatru. 
Am stat ascunsă în subsolul teatrului o bună bucată de vreme. 
Ceva mai târziu am ieşit şi am alergat direct la Aliman, la 
atelier. Se vede ca pictorul dăduse târcoale locuinţei Elizei de 
dimineaţă, fiindcă mi-a povestit cum am fost urmărită. „Era de 
la miliţie. Eliza a fost ucisă astă-noapte”, l-am minţit eu. „Nu se 
poate! a strigat pictorul, înmărmurit. Cine a făcut una ca asta?” 
Asasinul a jefuit-o, am continuat eu să-l mint. l-a furat toate 
bijuteriile, printre care şi o tabacheră de argint, care valorează 
enorm.” Am observat cum s-a îngălbenit imediat la faţă. „O 
tabacheră?! Nu-i adevărat! Tabachera nu a fost furată. Mi-a 
încredinţat-o Eliza aseară, să o păstrez la mine, până când mi-o 
va cere ea îndărăt.” „Nu ştiu cât va crede miliția din povestea 
asta a ta, când va găsi tabachera la tine acasă.” „Miliția nu are 
de unde să ştie acest lucru.” „Dar dacă va afla de relaţiile tale 
cu Eliza?” „Sfătuieşte-mă ce să fac?” „Va trebui să dispari măcar 
pentru câteva zile.” „Unde?” „Cunosc eu un loc sigur, unde nu 
te va mai găsi nimeni. Ar fi bine să pleci numaidecât acolo!” 
„Chiar acum?” „Bineînţeles.” „Şi tabachera? Doar e un corp 
delict, nu-i aşa?” „Spune-mi unde se află şi voi avea grijă eu s-o 


fac să dispară.” Bietul Aliman. Un băiat bun, dar tare naiv şi 
fricos. A făcut întocmai cum l-am sfătuit. A doua zi l-am trimis 
pe Budan după tabacheră, la pictor acasă. Eu nu puteam să fac 
acest lucru, deoarece mă ştiam urmărită. 

- Mda! Acum totul e clar. Nici o enigmă nu a rămas 
neelucidată, iar agentul străin, care vă dirija din umbră, e în 
mâinile noastre. 

- Cum aţi reuşit? Eu nu l-am văzut niciodată. 

- Intuiţia inginerului Munteanu, care l-a întâlnit la toaleta 
Intim-Barului, preciza colonelul Manea. Sau poate totul n-a fost 
decât o întâmplare. Cert e că i-a reţinut figura şi acest fapt ne-a 
uşurat misiunea. Oricum, în această seară, nu ne mai putea 
scăpa... Cât e ceasul, dragul meu? i se adresă el apoi maiorului 
Tomescu, după un timp de tăcere. 

- Douăsprezece noaptea, tovarăşe colonel. 

- Aşadar, aţi împlinit misiunea în şaptezeci şi două de ore! 

- A mai rămas un lucru de împlinit şi poate cel mai important: 
salvarea vieţii Elizei, a soţilor Aliman şi chiar a lui Budan, care 
va trebui să răspundă pentru faptele sale mârşave. 

- Am luat toate măsurile necesare! Deoarece antidotul n-a 
sosit încă, şi cum nu mai avem altă soluţie la îndemână, trebuie 
ca doctorul Bănescu, asistat de medicii noştri, să încerce 
antidotul pe care l-a preparat singur. 


* 


Cortina se ridicase în mijlocul unui tumult de aplauze. Lia 
Dorna privea emoţionată publicul ei drag, care îi făcea o 
călduroasă manifestaţie de simpatie cu prilejul reintrării pe 
scenă. Încet-încet, aplauzele se potoliră. Orchestra începuse 
primele acorduri ale cântecului preferat de ea şi de admiratorii 
săi. Cobori pe podiumul care lega scena de sală cu un coş plin 
cu bucheţele de flori proaspete. 

Cântând, începu să împartă darnică bucheţele în rândurile 
cele mai apropiate, unde se aflau doi bărbaţi tineri cu soțiile lor 
şi un altul, în vârstă, plin de prestanţă. 

In coşul Liei Dorna mai rămăsese un singur bucheţel. Se 
reîntoarse pe scenă, sfârşi cântecul în aplauzele spectatorilor, 
sărută - aşa cum făcea întotdeauna - ultimul buchet şi îl azvârli 
cu o mişcare graţioasă bărbatului care îi redase viaţa, bărbatului 
care o aştepta acum în culise pe frumoasa actriţă. 


